SunOnline: Anna aharuge budget gai ves Muli airport himanaifi\nއަންނަ އަހަރުގެ ބަޖެޓުގައިވެސް މުލީ އެއާޕޯޓު ހިމަނައިފި\nއައިޝަތު ފަރީޙާ 08 Nov 2019, 20:22\nމ. މުލީގައި އެއާޕޯޓު އެޅުމަށް އަންނަ އަހަރަށް ލަފާކުރާ ދައުލަތުގެ ބަޖެޓުގައި އެއް މިލިއަން ރުފިޔާ ހިމަނައިފިއެވެ.\nމުލީގައި އެއާޕޯޓެއް އެޅުމަކީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ ރިޔާސީ ވައުދުފުޅެކެވެ. މުލީ އެއާޕޯޓުގެ މަސައްކަތަށް 2019 ވަނަ އަހަރުގެ ބަޖެޓުގައިވެސް 39.8 މިލިއަން ރުފިޔާ ހިމެނިއެވެ.\nމ. މުއްޔާއި އެއަތޮޅު ނާލާފުށި ކޯޒްވޭއަކުން ގުޅާލުމަށް ނިންމާ އެމަސައްކަތް މިހާރު އޮތީ ޑިޒައިން ސްޓޭޖުގައެވެ. މުލި-ނާލާފުށި ކޯޒްވޭ ޑިޒައިން މަސައްކަތް ހަވާލުކޮށްފައިވަނީ އިންސާ ޕްރައިވެޓް ލިމިޓެޑް ކިޔާ ކުންފުންޏަކާއެވެ.\nމަސައްކަތުގެ އަގަކީ 210،000.33 ރުފިޔާ އެވެ. މުއްޔާއި ނާލާފުށި ގުޅާލާ ކޯޒްވޭގެ މަސައްކަތަށް މިއަހަރުގެ ބަޖެޓުގައި 2,675,000 ރުފިޔާ ވަނީ ހިމަނައިފައެވެ. އަންނަ އަހަރަށް ލަފާކުރާ ބަޖެޓުގައި އެމަސައްކަތަށް ކަނޑައަޅާފައިވަނީ 210،000 ރުފިޔާ އެވެ.\nނާލާފުއްޓާއި މުލި ގުޅާލުމަށް އެ ދެރަށުގެ ކައުންސިލުން އެއްބަސްވެފައި ވަނީ 2015 ވަނަ އަހަރު އެވެ. މީގެ ކުރިން މުލީ ބިންހިއްކުމުގެ މަޝްރޫއު ކުރިއަށް ގެންދިޔައިރު އެ ދެރަށް ގުޅާލުމަށް ވަނީ ހުށަހަޅައިފަ އެވެ.\nމީގެކުރިން ޓްރާންސްޕޯޓު މިނިސްޓްރީ އިން ބުނީ އަންނަ އަހަރު ނިމޭއިރު ރާއްޖެއަށް ބޭނުންވާ ހުރިހާ އެއާޕޯޓެއް އޮންނާނީ ނިމިފައިކަމަށާއި 2020 ގެ ބަޖެޓުގައި މުލީ އެއާޕޯޓުގެ މަސައްކަތަށް ބޭނުންވާ ފައިސާ ހިމަނާނެ ކަމަށެވެ.\nމުލީ އެއާޕޯޓުގެ މަސައްކަތާއި ކޯޒްވޭގެ މަސައްކަތް އޮތީ ޕްރީ ޓެންޑަރިން ސްޓޭޖުގައި ކަމަށް ބަޖެޓު ފޮތުގައި ބުނެފައިވެއެވެ.\nޓްރާންސްޕޯޓުގެ މަގާމަކަށް ސާމީ އައްޔަނުކުރާތީ ކަންބޮޑުވުން\n3 މަސްފަހުން ރީޖަނަލް އެއާޕޯޓްސްގެ ބޯޑު އެކުލަވާލައިފި\nއެއާޕޯޓުތަކުންދޭ ހިދުމަތުގެ ފެންވަރު ރަނގަޅުކުރަން މަޝްވަރާ


Assistant Marine Biologist\nAssistant Marine Biologist Expired\nMVR 6,000 - MVR 7,000\nވޭޖް (ވަޒީފާ ހަމަޖެހޭދުވަހުން ފެށިގެން 03 މަސް)\nމޯލްޑިވްސް މެރިން ރިސާރޗް އިންސްޓިޓިއުޓް، ކ. މާލެ\n· ނެޝަނަލް ކޮރަލްރީފް މޮނިޓަރިންގ ދަށުން ކަނޑައެޅިފައިވާ ސައިޓްތައް މޮނިޓަރ ކުރުމާއި މަޢުލޫމާތު ނެގުން.\n· ކޮރަލް ރިހެބިލިޓެޝަން އެންޑް ރިސްޓޮރޭޗަން މަސައްކަތްތަކުގައި އަމަލީގޮތުން ބައިވެރިވުން.\n· ކޮރަލް ނާސަރީ ބެލެހެއްޓުން: މީގެ ތެރޭގައި ފްރޭމްތައް ތައްޔަރުކުރުމާއި، ފްރޭމްތަކާއި ފްރޭމްތަކުގައި އިންދާފައިވާ މުރަކައިން ފެހިކަހާ ސާފުކޮށް ބެލެހެއްޓުމާއި، ކުރަންޖެހޭ މަރާމާތުތައް ކުރުން ހިމެނެއެވެ.\n· ނާރސަރީއާއި، ޕައިލެޓް ސައިޓްތަކުގައި މުރަކަ ހެދި ބޮޑުވާ މިންވަރު ދެނެގަތުމަށް ބޭނުންވާ މައުލޫމާތު އެއްކުރުމާއި މައުލޫމާތު ބެލެހެއްޓުން.\n· މޫސުމަށް އަންނަ ބަދަލުކަތާއި ގުޅިގެން ފަރުތަކަށް ލިބޭގެއްލުންތައް ދިރާސާކޮށް ކޮރަލް ބޮލީޗިން ޓާސްކްފޯސް އަށް ހުށަހެޅުމަށް ބޭނުންވާ މަޢުލޫމާތު އެއްކުރުން.\n· ކޮރަލް ރީފް ރިސާރޗް ފީލްޑް ދަތުރުތައް ރާވާ ހިންގުމާއި ކޮންމެ ދަތުރެއް ނިމުމަށްފަހު ދަތުރު ރިޕޯރޓްތައްޔާރުކޮށް ހުށަހެޅުން.\n· މޯލްޑިވްސް މެރިން ރިސާރޗް އިންސްޓިޓިއުޓް އިން ހިންގާ އެކިއެކި ހަރަކާތްތަކުގައި ބައިވެރިވުން.\n1. މަތީ ސާނަވީ ނުވަތަ އެ އާ އެއްފެންވަރުގެ އިމްތިޙާނަކުން2މާއްދާއިން ދަށްވެގެން "އީ" ގްރޭޑް ލިބިފައި ވުމާއެކު، އޭގެ އިތުރުން 'ސެކެންޑަރީ ސްކޫލް' ނުވަތަ 'ހަޔަރ ސެކަންޑަރީ ސްކޫލް' ސެޓްފިކެޓް އިމްތިޙާނުގައި "ދިވެހި" މި މާއްދާއިން ދަށްވެގެން "ސީ" ގްރޭޑް ލިބިފައިވުން.\nމި މަޤާމަށް ކުރިމަތި ލައްވާ ފަރާތްތަކުގެ ތެރެއިން އޯޕަން ވޯޓަރ ޑައިވިން ލައިސަންސް އޮތް ފަރާރްތަކަށް އިސްކަންދެވޭނެއެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2021 ސެޕްޓެމްބަރ 20 ގެ 13:30 ގެ ކުރިން، މިނިސްޓްރީ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރ އަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް ([email protected]) މެދުވެރިކޮށް ވެސް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އާއި އިމްތިޙާން އޮންނާނީ، 23 ސެޕްޓެމްބަރ 2021 އާއި 30 ސެޕްޓެމްބަރ 2021 އާ ދެމެދު، މިނިސްޓްރީ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރ ގައެވެ.\nBoat Crew, Assistant Captain ( Safari), Diving Dhoni Captain\nMVR 5,000 - MVR 15,000


Anna Aharah Beynunvaa School Foithah Behumuge Massakkai Fashaifi - Vaguthu\nއެޗްއީއޯސީގެ ނޫސްވެރިންގެ ބައްދަލުވުމުގައ އެޑިއުކޭޝަން މިނިސްޓަރ ޑރ. އައިޝަތު އަލީ ވާހަކަދައްކަވަނީ - ފޮޓޯ:އެޗްއީއޯސީ\nއަންނަ އަހަރު ދަރިވަރުންނަށް ބޭނުންވާ ފޮތްތައް ބެހުމުގެ މަސައްކަތް ފަށާފައިވާ ކަމަށް އެޑިއުކޭޝަން މިނިސްޓްރީން ވިދާޅުވެއްޖެއެވެ.\nހެލްތް އިމްޖެންސީ އޮޕަރޭޝަން ސެންޓަރު (އެޗްއީއޯސީ) އިން މިއަދު ބޭއްވި ނޫސްވެރިންގެ ބައްދަލުވުމުގައި އެޑިއުކޭޝަން މިނިސްޓަރު ޑރ. އައިޝަތު އަލީ ވިދާޅުވީ، ޖޫން 24 ގައި ބޮޑު ބަންދު ފެށޭނެ ކަމަށާއި އެހެންކަމުން މިހާރު މަސައްކަތް ކުރަމުން ދަނީ އަންނަ އަހަރުގެ އެކެޑެމިކް އަހަރަށް ދަރިވަރުން ސްކޫލަށް ވެއްދުމުގެ މަސައްކަތާއި ބޭނުންވާ ތަކެތި ފޯރުކޮށްދިނުމުގެ މަސައްކަތް ކަމަށެވެ.\nއެގޮތުން އަންނަ އަހަރު ސްކޫލަށް ދަރިވަރުން ވައްދަން ފޯމު ހުށަހަޅާފައިވާ ފަރާތްތަކަށް ފޯމުތަކުގެ ޖަވާބު ހަ ޖޫން އިން ފަށައިގެން ލިބޭނެ ކަމަށް މިނިސްޓަރ ވިދާޅުވިއެވެ.\nމީގެ އިތުރުން މިވަގުތު ފޮތްތައް ހަވާލު ކުރުމުގެ މަސައްކަތް ކުރަމުން އަންނަ ކަމަށް މިނިސްޓަރ ވިދާޅުވިއެވެ.\n"މިހާރު ބުކް ޑިސްޓްރިބިއުޝަން ފަށައިފި. އަޅުގަނޑުމެންގެ އުއްމީދަކީ ސްކޫލް ނިމޭ ދުވަހު އެއީ ދަރިވަރުންނަށް ހަމަ ހުރިހާ ފޮތްތަކެއް ލިބޭނެ ދުވަހަށް. އެހެންކަމުން ހުރިހާ ރަށްތަކަށް ފޮތްތައް ފޮނުމުގެ މަސައްކަތް މިހާރު އެބަ ކުރިއަށްދޭ" މިނިސްޓަރ ވިދާޅުވިއެވެ.\nމިނިސްޓަރު ވަނީ ކޮވިޑް-19ގެ ދުވަސްކޮޅުގައި ވެސް ދަރިވަރުންގެ ކިޔެވުން ހުއްޓުވިޔަ ނުދީ ކުރިއަށް ގެންދިއުމަށްޓަކައި ދަރިވަރުންނާއި މުދައްރިސުންގެ އިތުރުން ސްކޫލްތަކުގެ މުވައްޒަފުންނާއި ދެންވެސް އެހީތެރިވެދެއްވާ ބޭފުޅުންގެ މަސައްކަތް ފާހަގަކޮށްފައެވެ.\n.... ވަރައް ރަގަޅު\nޙަ މަ ސާ ބަ ސް\nދެ އަހަރުވީ އިރު އެއްއަހަރުގެ ފޮތްބައި ކިޔަވައި ނުދެވުނު .... އަނެއްކާ އަނެއްއަހަރުގެ ފޮތްބައި ބަހަންފެށީ ކިތައް އަހަރުން ބަހާނިމޭނެ ބާ.... ކުދިންގެ ކިޔެވުން ހަލާކު... ބޯވެސް ހަލާކު.....\nމެއި 30, 2021 18:27\nކަލޯ އެބުނީ ކޮރޯނާ ބަލި އާމްކޮށް ދިރިއުޅެނީ ޕުރީސުކޫލު ތަކުގަޔޯ އެހެންވެގެނޯ ސުކޫލުތައްބަންދު ކޮށްގެން ހުރިހާ ޓީޗަރުންތައް މުސާރަ ނަންގަވައިގެން ގޭގައި މި ތިއްބަވަނީ ހަރާން ލާރި ކައިކައި\nމެއި 30, 2021 18:47\nމިފަހަރު ހުރިހާ ދަރިވަރުންނަށް ވެސް އާފޮތްތައް ދޫކުރުން ވަރަށް މުހިންމު\nމެއި 30, 2021 18:51\nޢަދިވެސް ޕްރިނޓް ނުކުރެވެ. ފޮނިކަނޑަނީ.\nމެއި 30, 2021 18:59\nއޮންލައިނޭ ބޮންލައިނުންނޭ ކިއަވައި ދޭނީކިޔާފަ ޅަދަރިންގެ ތައުލީ ތި ފުޑާލީ\nމެއި 30, 2021 19:53\nއޮންލައިންކޮށް ކިޔަވަދެނީ ޓެސްޓު ހަދަނީ\nކޮލެޖެއްގެ ޓެސްޓު ރޭގަވެސް ހެދި\nޓެސްޓު ހަދަހަދާ ހުއްޓާ ނެޓުކެޑިއްޖެ\nކޮލެޖަށް ބަރާބަރަށް ލާރިދިން\nމިގައުގަ އޮންލައިންކުލާސް ބާއްވާނީ ކިހިނެއް\nދެފަހަރުން އެއްފަހަރު ނެެޓެއްނުލިބޭ


މަންޝާ 1 (އޮނަސާޅީސްވަނަ ބައި)\nމަންޝާގެ ކަނދުރާގައި ބޮސްދެމުން އެދެމެދުގައިވީ ގުޅުން ފެށުނު ހިސާބު ކިޔައިދޭން ފެއްޓިއެވެ. "ހަސަނުބެއަށް ކޮންކަހަލަ ސަޕްރައިޒެއް ތި ދިނީ... މީ ހާދަ ބޭނުންވި ދުވަހެކޭ.. މަންޝާ ހަސަންބެ ދެކެ ލޯބިވާނެ...\nކަޅުދިރި އަކީ ފައިދާއިން ފުރިގެންވާ ފަރުވާއެއް\nއަބޫޙުރައިރާ رضي الله عنها ގެ އަރިހުން ރިވާވެގެންވާ ކައުއިތުރު ރަސޫލާ صلى الله عليه وسلمގެ ޙަދީޘްފުޅެއްގެ މާނައިގައި ވެއެވެ. “ތިޔަބައިމީހުން މި ކަޅު އޮށް (ކަޅުދިރި) ބޭނުންކުރާހުށިކަމެވެ. އެހެނީ ހަމ...\nމަންޝާ2(ސާދަވަނަ ބައި)\n"ވަރަށް ލޯބި... ތޭންކްސް..." މަންޝާއަށް އެ ހަދިޔާ ވަރަށް ކަމުދިޔައެވެ. އެވަގުތު އެމީހުން ތިބި ގަސްދަށަށް ދިމަދިމާލުން އަލިފާން ކޮކާތައް ފާޅުވިއެވެ. ފުލުތެރޭގައި ހުރި މަލާއި ރަންކުލައިގެ ކުނޑިތައް ރ...\nމަންޝާ 1 (އަށުތިރީސްވަނަ ބައި)\nނިތްކުރިމަތިން އޮއްދާ ހިއްލަމުން ދިޔައެވެ. ދެލޮލުން ހޯސްލާފައި ކަރުނަތައް ފައިބަމުން ދިޔައެވެ. ބާރަށް ނުރޯން ދެތުންފަތް ފިއްތާލަމުން ތިރީތުންފަތުގައި ދަތްއަޅާލެވުނެވެ. އިރުކޮޅެއް ފަހުން ބަންގި ގޮވ...\nމަންޝާ 1 (ސަތުތިރީސްވަނަ ބައި)\nހަތަރުވަނަ ބުރި ސިޑީގެ ފާރުގައި ހުރި ސްވިޗް ޖައްސާލިއިރު މީރާއަށް މައި ނޭވާ ލެވެނީއެވެ. ނަމަވެސް މީރާ މަޑުކުރާކަށް ބޭނުމެއް ނުވިއެވެ. ސިޑިން މައްޗަށް އަރަން ހިނގައިގަތެވެ. ދެ ހަރުފަތެއް މައްޗަށް އެ...\nމަންޝާ 1 (ސަތިރީސްވަނަ ބައި)\n"އަފޫ...." ކުރަކިވެފައިވާ އަޑަކުން މުނީރާ އޭނަގެ ހުރި ހަމައެކަނި އަންހެން ދަރިއަށް ގޮވާލިއެވެ. އަފްނާނުގެ ފަރާތުން އެއްވެސް ޖަވާބެއް ނުލިބުމުން ދެންވެސް ވާހަކަ ދައްކަން ފެށީ މުނީރާއެވެ. "އަފޫ...\nބޮސް (ފަންސަތިރީސް ވަނަބައި)\nނާއިކް ތިރިއަށް ފައިބައި ގަރާޖަށްވަދެ ކާރުނެރުމާއެކުހެން ތުނިތުނިކޮށް ވާރޭވެހެން ފެށިއެވެ. އެހެންކަމުން ދެޚިޔާލެއްގައި ހުރެފައިވެސް އޭނާ ބޭނުންވީ ބޭރަށްދާށެވެ. އައިކް އެދަނީ އާނާގެ ގާތަށްކަން އެނގޭ...\nއެދެވުނު ތަދު - (8 ވަނަ ބައި)\n"ސޯފީ....އާދެބަލަ މިތަނަށް. " ހިތްހެޔޮ ކަމާއި އޯގާތެރިކަމުގެ ލާމަސީލު ހިނިތުންވުމަކާއެކު ރީމާއާއި ދިމާލަށް ޝާން އަތްދިއްކުރިއެވެ. ރީމާ ހެއްޔެވެ. ހަމަ ބަލަހައްޓައިގެން އިނީއެވެ. ހައިރާންވެ އަންތަ...\n40 ވައްތަރުގެ މޭވާ އެއްގަހަކުން\nމޭވާއަކީ ބަލާލެމަށް ހިތްގައިމު އަގަޔަށް މީރު ހަށިގަނޑަށް ފައިދާހުރި ކާނާއެކެވެ. ވަރަށް ގިނަ މީހުން ގޯތީގައި ޖާގަ އޮތްވަރުން މޭވާ ގަސް ހައްދައެވެ. ނަމަވެސް އެއްގަހުން 40 ވައްތަރުގެ މޭވާ ލިބެޔޭ ބު...\nމަންޝާ 1 (ފަންސަތިރީސްވަނަ ބައި)\nބަދިގެއަށް މުނީރާ ވަތް އިރު މުޅިމީހާ ރުޅިގަދަވެގެން ތުރުތުރު އަޅަނީއެވެ. ކާމޭޒު މަތީ އޮތް މަސްކަނޑާ ބޮޑުވަޅި ނަގާ އަތަށް ހެޔޮވަރު ކޮށްލުމަށްފަހު ބަދިގެއިން ބޭރަށް ނުކުތީ ލައިގެން ހުރި ހައުސްކޯޓު އެ...\nމަންޝާ 1 (ސައުރަތިރީސްވަނަ ބައި)\nފަހަކަށް އައިސް އަފްނާނު ކުރުހެދުން ލައިގެން ބޭރަށް ދާން ފެށުމުން ހަސަނު އެކަމާ ނުރުހުނެވެ. އެހެން ފިރިހެނުންގެ ލޯތަކަށް އަފްނާނުގެ ރީތިކަން ފޮރުވަން ބޭނުންވިވަރުން މުނީރާ ކައިރީ ބުނެގެން އަފްނާނު ...\nމަންޝާ2(ތޭރަވަނަ ބައި)\nލަތީފާ ދިއްކޮށްގެން ހުރި ފެންތަށީގައި ހިފަމުން ޟިރާރުގެ އިނގިލިތަކުން ލަތީފާގެ އަތުގައި މަޑުމަޑުން ބީހިލީ ނުލަފާ ޒާތަކަށް ހިނިއައިސްފައި ހުރެއެވެ. ޟިރާރުގެ މޫނަށް ބަލަންހުރެ ލަތީފާ އަތް ދަމައިގަތުމ...\nއެދެވުނު ތަދު - (7 ވަނަ ބައި)\nއެދުވަހުގެ ހަވީރު އަންނަން ލުވެއިޒާ އެއްބަސްވުމުން ރީމާ ފޯން ބާއްވައިފިއެވެ. ކާމިޔާބުވާނެ ކަމުގެ ބޮޑު އުއްމީދެއް ލިބުނު ނަމަވެސް މި ކުރެވުނު ކަންތަކުން ކަންބޮޑުވެގެން ދަތް އެޅުނީ ނިޔަފަތީގައެވެ. ނި...\nޙައްޖު މަހުގެ ފުރަތަމަ ދިހަ ދުވަހުގެ މާތްކަން.\nކިޔަމަންތެރިކަން އަދާކުރުމަށް އެންމެ އެދެވިގެންވާ ދުވަސްތަކުގެ ތެރޭގައި ޙައްޖުމަހުގެ ފުރަތަމަ ދިހަ ދުވަސް ހިމެނިގެންވެއެވެ. މި ދުނިޔޭގެ ޙަޔާތް އިންސާނުން ވޭތުކުރަމުން ދާއިރު، ﷲ ސުބްޙާނަހޫ ވަތަޢާ...


އިލްހާމުގެ އަނބިކަނބަލުން މާޝާ ރަހީނުކުރިކަމަށް ބުނާ މައްސަލައިގައި ކަންބޮޑުވުން ފާޅުކޮށްފި – DhiDaily\nއިލްހާމުގެ އަނބިކަނބަލުން މާޝާ ރަހީނުކުރިކަމަށް ބުނާ މައްސަލައިގައި ކަންބޮޑުވުން ފާޅުކޮށްފި\nރައްޔިތުން މަޖިލީހުގެ ދަނގެތީ ދާއިރާގެ ކުރީގެ މެންބަރު އިލްހާމް އަޙްމަދުގެ އަނބިކަނބަލުން އާމިނަތު މާޝާ ފުލުހަށް ހާޒިރުކޮށް ރަހީނުކުރިކަމަށް ބުނާ މައްސަލަބެލުން ލަސްވަމުންދާތީ އެ ދެމަފިރިކަނބަލުން ކަންބޮޑުވުން ފާޅުުކުރައްވައިފިއެވެ.\nއެއްވެސް ތުހުމަތަކާއި ނުލައި މާޝާ(ނ.ވެލިދޫ/ކާމިނީގެ) ފުލުހަށް ހާޒިރުކުރީ 2018 ވަނަ އަހަރުގެ ފެބްރުއަރީ 11 ވަނަ ދުވަހުއެވެ. މި ގޮތުން މާޝާ ހާޒިރުކުރުމަށްފަހު ގިނަ ވަގުތުތަކެއް ވަންދެން ފުލުސް އޮފީހުގައި އިންނަވަން ޖެހުނެވެ. އެ ގޮތުން އިދިކޮޅު ފަރާތްތަކުން އޭރު އެކަން ސިފަކުރީ ރަހީނުކުރުން ކަމަށެވެ.\nހުސްވި އަހަރުގައި ރައްޔިތުން މަޖިލީހުގެ ޖުޑިޝަރީ ކޮމިޓީއަށް އޭރުގެ ޕީޖީ ޢާއިޝަތު ބިޝާމް ހާޒިރުކުރެއްވި ދުވަހެއްގައި ތުޅާދޫ ދާއިރާގެ މެންބަރު އަދި މަޝްހޫރު ޤާނޫނީ ވަކީލު ހިސާން ޙުސައިން ވަނީ މާޝާގެ މައްސަލައާއި ގުޅޭގޮތުން ސުވާލުކުރައްވާފައެވެ.\n11 ފެބުރުއެރީ 2018 ގައި އަޅުގަނޑުގެ އަންހެނުން ( އައިމިނަތު މާޝާ ހަސަން – ނ. ވެލިދޫ / ކާމިނީގެ ) ރަހީނުކުރި މައްސަލަ އަވަހަށް ބައްލަވާ ދެއްވާ @HuShameem @PoliceMv pic.twitter.com/zLDY3pClTj\n— Ilham Ahmed (@ilhammaldives) September 28, 2020\nއެ ގޮތުން ބިޝާމް ވަނީ އެ މައްސަލަ ބައްލަވަމުން ގެންދަވާކަމަށް ވިދާޅުވެފައެވެ.\nނަމަވެސް ބިޝާމް އެހެން ވިދާޅުވިތާ އަހަރެއްފަހުން އިލްހާމް ވަނީ އެ މައްސަލަ ބެލުމަށް ކަމާބެހޭ ފަރާތްތަކަށް ގޮވައިލައްވާ ޓްވީޓެއް ކުރައްވާފައެވެ. އަދި އެ ޓްވީޓު ރީޓްވީޓުކުރައްވައި މާޝާ ވަނީ އިންސާފު ލިބޭނެ ދުވަހެއްގެ އިންތިޒާރުގައި ހުންނެވިކަމަށް ވިދާޅުވެފައެވެ.


2021 vana aharuge Mister maldives March mahu gai!\nވިހިއެކާވީސް ވަނަ އަހަރުގެ މިސްޓަ މޯލްޑިވްސް މާޗު މަހު!\n01 ޑިސެމްބަރ 2020 - 23:18:06\nބޮޑީބިލްޑިން އެސޯސިއޭޝަން އޮފް މޯލްޑިވްސުން ކޮންމެ އަހަރަކު ކުރިއަށް ގެންދާ ނެޝަނަލް ބޮޑީބިލްޑިން އެންޑް ފިޒީކް ސްޕޯޓްސް ޗެމްޕިއަންޝިޕް "މިސްޓަ މޯލްޑިވްސް" 2021 ވަނަ އަހަރު މާޗު މަހުގައި ބޭއްވުމަށް ހަމަޖައްސައިފި އެވެ.\nއެސޯސިއޭޝަނުން ބުނީ މުބާރާތުގެ ރަޖިސްޓްރޭޝަން ޑިސެމްބަރު 30 ވާ ހޯމަ ދުވަހުންފެށިގެން އާންމުކޮށް ހުޅުވާލާނެ ކަމަށެވެ.\nމުބާރާތުގައި ބައިވެރިވުމުގެ ސުންގަޑިހަމަވާނީ މާޗު މަހުގެ 20 ވާ ހޮނިހިރު ދުވަހުގެ 14:00 އަށް ކަމަށް އެ އެސޯސިއޭޝަނުން ބުނެއެވެ. އަދި އެދުވަހުގެ ކުރިން މުބާރާތުގައި ބައިވެރި ވުމަށް އެދޭ ފޯމް އެސޯސިއޭޝަނަށް ހުށަހަޅަންވާނެ ކަމަށާއި ހުށަހަޅާ ފޯމް ގައި ފުރިހަމަކުރަންޖެހޭ ކަންކަން ފުރިހަމަނުވާ ފޯމްތަށް ބަލައިނުގަނެވޭނެ ކަމަށްވެސް އެ އެސޯސިއޭޝަނުން ބުނެއެވެ.\nއެސޯސިއޭޝަނުން ބުނީ 2021 ވަނަ އަހަރުގެ މިސްޓަ މޯލްޑިވްސް ގައި ބައިވެރިވުމުގެ ފުރުސަތު ވަނީ މުޅިރާއްޖެއަށް ހުޅުވާލެވިފަ ކަމަށެވެ. އެ މުބާރާތުގައި ދިވެހި އަމިއްލަ ފަރުދުންނަށާއި ޖިމް އަދި ޖަމިއްޔާ ތަކުގެ އިތުރުން ރާއްޖޭގެ ރިސޯޓްތަކަށް ވެސް ބައިވެރިވެވޭނެ އެވެ.\nޔޫތު މިނިސްޓްރީކުޅިވަރުޒުވާނުންލާމަސީލު ޒުވާނާ\nއޮލިމްޕިކްސް 2020: އެއް އިވެންޓަކުން ދެ އެތުލީޓަކަށް ގޯލްޑް


6 Kilo Ge Masthvaathakehchaai Eku Hayyaru Kuri2Meeheh Ge Vanavaru Haamakohfi - Vaguthu\nޕޮލިސް އިންޓެލިޖެންސާއި ޑްރަގް އެންފޯސްމަންޓް ޑިޕާޓްމަންޓް ގުޅިގެން ޖޫން 14 ވަނަ ދުވަހު ހިންގި އޮޕަރޭޝަނެއްގައި، ފުޅާ ދާއިރާއެއްގައި މަސްތުވާތަކެތި އެތެރެކޮށް ވިޔަފާރި ކުރާ ބޮޑު ނެޓްވޯކެއްގައި ހިމެނޭ ބަޔަކު ފުލުހުންގެ ބެލުމުގެ ދަށަށް ގެނެސް، އެމީހުންގެ ތެރެއިން ބައެއް މީހުންނާ ގުޅުންހުރި ހުޅުމާލެ ލޮޓް 10634 ބަލައި ފާސްކުރިއިރު ހަ ކިލޯއަށްވުރެ ގިނަ މަސްތުވާތަކެތި އަތުލައިގަތް މައްސަލާގައި ހައްޔަރުކުރި ދެމީހުންގެ ވަނަވަރު ފުލުހުން ހާމަކޮށްފިއެވެ.\nފުލުހުން މިއަދު ވިދާޅުވީ މި މައްސަލައިގައި ހައްޔަރުކޮށްފައިވަނީ ގދ. ވާދޫ، އަސްރަފީގެ، މުޙައްމަދު ޝަރީފް (43) އާއި ގއ. ކޮލަމާފުށި، ކަރަންކާވިލާ، އަފްޞަލް ރަޝީދު (33އ) އެވެ.\nއެމީހުންގެ ބަންދުގެ މުއްދަތު މިހާރު ވަނީ ދެވަނަ ފަހަރަށް އިތުރުކޮށްފައެވެ. އެމީހުންގެ ބަންދު ދެވަނަ ފަހަރަށް އިތުރުކުރުމަށް 2020 ޖޫން 30 ވަނަ ދުވަހު ކޯޓަށް ހާޒިރުކުރުމުން، މިނިސްޓްރީ އޮފް ހޯމް އެފެއާޒުން ކަނޑައަޅާ ތަނެއްގައި ބަންދުގައި ބައިތިއްބައިގެން ތަހުގީގު ކުރިއަށް ގެންދިއުމަށް 15 ދުވަހުގެ މުއްދަތެއް ވަނީ ދީފައެވެ. އެމީހުންގެ ބަންދުގެ މުއްދަތު ދެން ހަމަވާނީ 2020 ޖުލައި 15 ވަނަ ދުވަހު ކަމަށް ފުލުހުން ވިދާޅުވިއެވެ.\nފުލުހުން ވިދާޅުވީ މި މައްސަލައިގައި ހައްޔަރުކޮށްފައިވާ މުޙައްމަދު ޝަރީފަކީ މަސްތުވާތަކެތީގެ މައްސަލަތަކުގެ ކުށުގެ ރެކޯޑް އޮންނަ މީހެކެވެ. އޭގެ އިތުރުން، އޭނާ އަކީ ފުޅާދާއިރާއެއްގައި ރާއްޖޭގައި މަސްތުވާތަކެތީގެ ވިޔަފާރި ކުރާކަމަށް ތުހުމަތު ކުރެވޭ މައްސަލައެއްގައި މީގެ ކުރިންވެސް ހައްޔަރުކޮށްފައިވާ މީހެއް ކަމަށް ވެސް ފުލުހުން ވިދާޅުވިއެވެ.\nމި މައްސަލަ މޯލްޑިވްސް ޕޮލިސް ސަރވިސްގެ ޑްރަގް އެންފޯސްމަންޓް ޑިޕާޓްމަންޓުން ދަނީ ތަހުގީގު ކުރަމުން ކަމަށް ފުލުހުން ވިދާޅުވިއެވެ.\nމަސްތުވާތަކެއްޗާއެކު ރިސޯޓަކުން ދިވެއްސަކު ހައްޔަރު ކޮށްފި\nޖުލައި 2, 2020 12:42\nއެމްޑީޕީގެ ދަފުތަރުގަ ތިޔަ ދޭތީގެ ނަނ ން އޮ ން ނާ ނެ މިހާރުވެސް ބަލާ\nޖުލައި 2, 2020 13:03\nތިޔަގެންގޮސްފަ އެއްދޮރުން ވައްދާފަ އަނެއްދޮރުން ނެރެ ފޮނުވާލާނެ\nޖުލައި 2, 2020 13:06\nމަދަމާ ދޫކޮށްލާނެ. ނޯ ހެޕީ\nޢަމްޝޫދު ވަލް ނޫރު\nޖުލައި 2, 2020 13:13\nފަރެސް މާތޮޑާއިން އަހަރެމެން ހައްޔަރު ކުރާނީ ކޮންއިރަކު\nޖުލައި 5, 2020 00:19


ދިވެހި - Sorah Al-Qalam ( The Pen )\nNoble Quran » ދިވެހި » Sorah Al-Qalam ( The Pen )\nSorah Al-Qalam ( The Pen ) - Verses Number 52\nن (މި އަކުރުގެ مراد ދެނެވޮޑިގެންވަނީ اللَّه އެވެ.) قلم އާއި (އެ قلم ން) އެއުރެން ލިޔާ ތަކެތި ގަންދެއްވައި وحى ކުރައްވަމެވެ.\nކަލޭގެފާނުގެ ވެރިރަސްކަލާނގެ نعمة ން ކަލޭގެފާނީ މޮޔަޔަކު ކަމުގައި ވެވަޑައިނުގަންނަވަމުއެވެ.\nއަދި ހަމަކަށަވަރުން، ނިމުމެއްނުވާ ދަރުމައެއް ކަލޭގެފާނަށް ހުށްޓެވެ.\nއަދި ހަމަކަށަވަރުން، ކަލޭގެފާނު ވަނީ މާތްވެގެންވާ خلق ފުޅެއްގެ މަތީގައިކަން ކަށަވަރެވެ.\nމޮޔަވެފައިވަނީ ތިޔަބައިމީހުންކުރެ ކާކުކަން ފަހެ، ކަލޭގެފާނަށް ފެނިވަޑައިގަންނަވާނެތެވެ. އަދި އެއުރެންނަށްވެސް ފެންނާނެތެވެ.\nހަމަކަށަވަރުން، ކަލޭގެފާނުގެ ވެރިރަސްކަލާނގެ އެކަލާނގެ މަގުން އެއްކިބާވެގެންވާ މީހުން މޮޅަށް ދެނެވޮޑިގެންވެތެވެ. އަދި ތެދުމަގު ލިބިގެންވާ މީހުންވެސް މޮޅަށް ދެނެވޮޑިގެންވަނީ އެކަލާނގެއެވެ.\nފަހެ، ދޮގުކުރާ މީހުންނަށް ކަލޭގެފާނު ކިޔަމަންވެވަޑައިނުގަންނަވާށެވެ!\nކަލޭގެފާނު އެއުރެންނަށް ދުލެއް ދެއްވާނެނަމަ، ކޮންފަދަހޭ ހިތައި، އެކަމަށް އެއުރެން އެދުނޫއެވެ. އެއީ އެއުރެންވެސް ކަލޭގެފާނަށް ދުލެއް ދިނުމަށްޓަކައެވެ.\nއަދި ގިނަގިނައިން ހުވާކޮށްހަދާ، އިހާނަތްތެރިކަން ލިބިގެންވާ ކޮންމެ މީހަކަށް ކަލޭގެފާނު ކިޔަމަންވެވަޑައިނުގަންނަވާށެވެ!\n(އެއީ) غيبة ބުނެހަދާ، ދެބައޮޑުވަމުން ހިނގައިއުޅޭ މީހާއެވެ.\nހެޔޮކަންތައް މަނާކުރުންގިނަ، ހައްދުފަހަނަޅައިފައިވާ، ފާފަކުރުންގިނަ މީހާއެވެ.\nހިތްހަރު މީހާއެވެ. އެހުރިހާ ކަމަކަށްފަހުގައި، ބަފާ ނުކަށަވަރު ދަރިޔެކެވެ.\nއޭނާއީ މުދާވެރި، އަދި ދަރިންތިބި މީހަކަށްވީތީއެވެ.\nނިކަންހުރެ އޭނާގެ ނޯށްމަތީގައި ތިމަންރަސްކަލާނގެ ފާހަގަލައްވާހުށީމެވެ.\nހަމަކަށަވަރުން، ތިމަންރަސްކަލާނގެ އެއުރެން امتحان ކުރެއްވީމެވެ. ތިމަންރަސްކަލާނގެ ބަގީޗާގެ أهل ވެރިން امتحان ކުރެއްވި ފަދައިންނެވެ. އެއުރެން ހެނދުނު ހެނދުނާ މޭވާ ބިންނާނޭކަމަށް ހުވާކުރިހިނދެވެ.\nއަދި އެއުރެން استثناء އެއް ނުކުރެތެވެ. (އެބަހީ: إن شاء اللَّه އޭ ނުބުނެތެވެ.)\nފަހެ (އެރޭ) އެއުރެން ނިދާފައިތިއްބައި، ކަލޭގެފާނުގެ ވެރިރަސްކަލާނގެ حضرة ން ބަލާއެއް، އެ ބަގީޗާގެ މައްޗަށް އައެވެ.\nދެން އެ ބަގީޗާގެ ގަސްތައް އަނދައި، ކަޅުއަނދިރި ރޭގަނޑެއް ފަދައިންވިއެވެ.\nފަހެ، އެއުރެން ހެނދުނު އެކަކު އަނެކަކަށް ގޮވައިހެދޫއެވެ.\nތިޔަބައިމީހުން އިންދި ތަކެތީގެ މޭވާ ބިންނަން ތިބިނަމަ، ދަނޑުތަކަށް ހެނދުނާ އަވަހަށް ހިނގާށެވެ!\nފަހެ، އެއުރެން ސިއްރުސިއްރުން ވާހަކަދައްކަމުން (އެތަނަށް) ދިޔައޫއެވެ.\nމިއަދު ތިޔަބައިމީހުންގެ ގާތަށް އެ ބަގީޗާއަށް އެއްވެސް مسكين އަކު ވަނަދީގެނެއް ނުވާނެތެވެ.\nއަދި فقير ންނަށް ނުދިނުމަށް ކުޅަދާނަކަން ލިބިގެންވާކަމަށްހީކޮށް، އެކަމުގެ قصد ގައި ހެނދުނާ އެއުރެން ދިޔައޫއެވެ.\nފަހެ، އެއުރެންނަށް އެ ބަގީޗާގެ ގަސްތަކަށް ޖެހިފައިވާ حال ފެނުނުހިނދު އެއުރެން ބުނޫއެވެ. ހަމަކަށަވަރުން، ތިމަންމެންނީ، މަގުއޮޅިގެންވާ ބަޔަކީމުއެވެ.\nއަދި ކިއެއްތަ! ތިމަންމެންނީ (އެ ބަގީޗާގެ މޭވާތަކުން) محروم ވެގެންވާ ބަޔަކީމުއެވެ.\nއެއުރެންކުރެ އެންމެ ބުއްދިވެރި މީހާ ބުންޏެވެ. ތިޔަބައިމީހުން (اللَّه ހަނދުމަކޮށް) تسبيح ނުކިޔަނީ ކީއްވެހޭ، ތިމަން ތިޔަބައިމީހުންނަށް ނުބުނަން ހެއްޔެވެ؟\nއެއުރެން ބުނޫއެވެ. ތިމަންމެންގެ ވެރިރަސްކަލާނގެ، ހުސްطاهر ވަންތަކަމާއެވެ! ހަމަކަށަވަރުން، ތިމަންމެންވީ އަނިޔާވެރިންކަމުގައެވެ.\nފަހެ، އެއުރެން އެއްބަޔަކު އަނެއްބަޔަކާ ކުރިމަތިލައި އެއްބަޔަކު އަނެއްބަޔަކަށް މަލާމާތްކުރެތެވެ.\nއެއުރެން ބުނޫއެވެ. އޭ ތިމަންމެންނަށްހުރި ހަލާކެއްގެ ބޮޑުކަމާއެވެ! ހަމަކަށަވަރުން، ތިމަންމެންވީ (ފުރެދުމުގައި) ހައްދުފަހަނަޅައިފައިވާ ބަޔަކުކަމުގައެވެ.\nއަޅަމެންގެ ވެރިރަސްކަލާނގެ އޭގެ ބަދަލުގައި އެއަށްވުރެ ހެޔޮވެގެންވާ نعمة އެއް އަޅަމެންނަށް ދެއްވައިފާށިއެވެ! ހަމަކަށަވަރުން، ތިމަންމެންވަނީ ތިމަންމެންގެ ވެރިރަސްކަލާނގެ حضرة އަށް އެދިއެދިތިބޭ ބަޔަކު ކަމުގައެވެ.\nعذاب ހުރީ އެފަދައިންނެވެ. އަދި آخرة ގެ عذاب (އެއަށްވުރެ) މާބޮޑުކަން ކަށަވަރެވެ. އެކަން އެއުރެންނަށް އެނގޭނެނަމައެވެ.\nހަމަކަށަވަރުން، تقوى ވެރިންނަށް އެއުރެންގެ ވެރިރަސްކަލާނގެ حضرة ގައި نعمة ގެ ސުވަރުގެތައްވެއެވެ.\nފަހެ، ތިމަންރަސްކަލާނގެ (ކިޔަމަންތެރި) مسلم ން (كافر ވި) ކުށްވެރިންނާ އެއްފަދަ ކުރައްވާނޭ ހެއްޔެވެ؟\nތިޔަބައިމީހުންނަށް ތިޔަތިބީ ކީއްވެފައިހެއްޔެވެ؟ ތިޔަބައިމީހުން ތިޔަ حكم ކުރަނީ ކޮންފަދައަކުން ހެއްޔެވެ؟\nއަދި ކިއެއްތަ! ތިޔަބައިމީހުން އެފޮތުން ކިޔަވާނޭ ފޮތެއް ތިޔަބައިމީހުންނަށް ވޭހެއްޔެވެ؟\nހަމަކަށަވަރުން، އެފޮތުގައި ތިޔަބައިމީހުން اختيار ކުރަން ބޭނުން ގޮތްތައް ވޭހެއްޔެވެ؟\nނުވަތަ قيامة ދުވަހާ ޖެހެންދެން ކަށަވަރުވެ، ދެމިއޮންނަ عهد ތަކެއް ތިމަންރަސްކަލާނގެ حضرة ން ތިޔަބައިމީހުންނަށް ވަނީހެއްޔެވެ؟ ހަމަކަށަވަރުން، ތިޔަބައިމީހުން حكم ކުރާ ގޮތްތައްހުރީ، ހަމަ ތިޔަބައިމީހުންނަށެވެ.\nކަލޭގެފާނު އެއުރެންނާ سؤال ކުރައްވައި ބައްލަވާށެވެ! އެއުރެންކުރެ އެކަމަށް ޖާމިނުވާހުށީ ކާކުހެއްޔެވެ؟\nނުވަތަ އެއުރެންނަށް ބައިވެރިންތަކެއް ވަނީހެއްޔެވެ؟ އެއުރެންނީ ތެދުވެރިންކަމުގައިވާނަމަ، ފަހެ، އެއުރެންގެ ބައިވެރިން ގޮވައިގެން އެއުރެން އަންނަހުށިކަމެވެ!\nކަންތައްތައް ބޮޑުވެދާ ދުވަސް (އެބަހީ: قيامة ދުވަސް) ހަނދުމަކުރާށެވެ! (އެދުވަހުން) އެއުރެންނަށް سجدة ކުރުމަށް ގޮވައިލައްވާނެތެވެ. ފަހެ، އެއުރެންނަކަށް (އެކަމަކަށް) ކުޅަދާނަވެގެނެއްނުވާނެތެވެ.\n(އެއުރެން ތިބޭހުށީ) އެއުރެންގެ ލޯތައް ތިރިވެ، އެއުރެންގެ މައްޗަށް ނިކަމެތިކަން ވެރިވެފައެވެ. ހަމަކަށަވަރުން، އެއުރެން ސަލާމަތުން ތިބިއިރު، سجدة ކުރުމަށް ގޮވައިލައްވާ ކަމުގައިވިއެވެ.\nއަދި އެއުރެންނަށް ތިމަންރަސްކަލާނގެ ލަސްކުރައްވަމެވެ. ހަމަކަށަވަރުން، ތިމަންރަސްކަލާނގެ ރޭއްވެވުން ގަދަފަދަވެގެންވެއެވެ.\nއަދި ކިއެއްތަ! އެއުރެންގެ ކިބައިން އުޖޫރައަކަށް ކަލޭގެފާނު އެދިވަޑައިގަންނަވަނީތޯއެވެ؟ ފަހެ، އެއުރެން އެ އުޖޫރަ ދޭންޖެހުމުގެ ސަބަބުން އެއުރެންނަށް ބުރަކަމެއް ލިބެނީތޯއެވެ؟\nނުވަތަ އެއުރެން (އެއިން) ލިޔުމަށް އެއުރެންގެ ގާތުގައި غيب ގެ علم ވަނީހެއްޔެވެ؟\nފަހެ، ކަލޭގެފާނުގެ ވެރިރަސްކަލާނގެ حكم ފުޅަށް ކަލޭގެފާނު ކެތްކުރައްވާށެވެ! އަދި ބޮޑުމަހުގެ އެކުވެރިޔާ (އެބަހީ: يونس ގެފާނު) ފަދައިން ކަލޭގެފާނު ވެވަޑައިނުގަންނަވާށެވެ! އެކަލޭގެފާނު، ބޮޑުވެގެންވާ ހިތާމައިގައިވާ حال، دعاء ކުރެއްވި ހިނދުގައެވެ.\nއެކަލޭގެފާނުގެ ވެރިރަސްކަލާނގެ حضرة ން ފޮނުއްވި نعمة އެއް، އެކަލޭގެފާނާ ހަމަޔަށް واصل ނުވިނަމަ، އެކަލޭގެފާނަށް މަލާމާތްލިބިގެންވާ حال (މަހުގެ ބަނޑުން، ކަނޑުގެ) އައްސޭރިޔަށް އެކަލޭގެފާނު އެއްލައިލެއްވީހެވެ.\nދެން އެކަލޭގެފާނުގެ ވެރިރަސްކަލާނގެ، އެކަލޭގެފާނު خيار ކުރެއްވިއެވެ. އަދި صالح އަޅުންގެ ތެރެއިން އެކަލޭގެފާނު ލެއްވިއެވެ.\nكافر ވި މީހުން قرآن ގެ އަޑު އެހިހިނދު، އެއުރެންގެ ބެލުންތަކުން ކަލޭގެފާނު ކައްސުވާލައި، ވައްޓައިލުމާ ގާތްކުރެތެވެ. އަދި އެއުރެން ބުނެތެވެ. ހަމަކަށަވަރުން، އެކަލޭގެފާނީ މޮޔައެކެވެ.\nعالم ތަކަށް ހަނދާންކޮށްދިނުމެއްކަމުގައި މެނުވީ އެ قرآن ނުވެއެވެ.


China'in muslimunnah dhey aniyaathakuge thafseel himney...\nޗައިނާގެ އުއިގަރ މުސްލިމުން\nމި ލިޔުންތައް ލީކްކޮށްލާފައިވަނީ ނިއުޔޯކް ޓައިމްސްއިން\nއިސްލާމް ދީނަކީ ބައްޔެއް ކަމަށް ސިފަކޮށް، އެކަމުން ސަލާމަތްކުރުމަށް ކޭމްޕްތަކަށް ގެންގޮސްފައިވޭ\nހެއްވާ ދައުވާތަކުގައި މުސްލިމުން ޖަލަށް ލުމުގެ އަމަލުތައް ޗައިނާ ސަރުކާރުން ހިންގާފައި އެބަހުރި\nކ. މާލެ | 20 ނޮވެންބަރ 2019 | ބުދަ 08:05 | 8,239\nޗައިނާގެ ކޭމްޕެއްގައި ބައިތިއްބާފައި ތިބު އުއިގަރ މުސްލިމުންތަކެއް - ރޮއިޓަރސް\nޗައިނާ ސަރުކާރުން އެޤައުމުގެ އުއިގަރ ދަރިކޮޅުގެ މުސްލިމުންނަށް ދޭ އަނިޔާތަކާއި އެމީހުންނާއިމެދު އަމަލުކުރަމުންދާ ލާއިންސާނީ ގޮތްތަކުގެ މައުލޫމާތު ހިމެނޭ ލިޔެކިޔުންތަކެއް ލީކްކޮށްލައިފިއެވެ.\nމި ލިޔުންތައް ލީކުކޮށްލާފައިވަނީ ނިއުޔޯކް ޓައިމްސް ނޫހުންނެވެ. ލީކުކޮށްލާފައިވާ ލިޔެކިޔުންތަކުގައި، ސަރުކާރުން ހައްޔަރުކޮށްފައިވާ މުސްލިމް އާއިލާތަކުގެ ކުދިން ޔުނިވަރސިޓީއިން ލިބޭ ޗުއްޓީގައި އެމީހުންގެ އާއިލާތައް ކައިރިއަށް ދާއިރު، އާއިލާތައް ނެތުމުން، އެކުދިންނަށް ދޭނެ ޖަވާބުތައް ހިމެނޭ ގޮތަށް ސަރަހައްދީ އޮފިޝަލުންނަށް ދީފައިވާ ލިޔުންތަކެއް ހިމެނެއެވެ. އެގޮތުން އެމީހުންގެ އާއިލާތައް އިސްލާމް ދީން ޤަބޫލުކުރުން އެއީ ބައްޔެއްކަމަށް ސިފަކޮށް، އެކަމުން ސަލާމަތްވުމަށް ކޭމްޕްތަކަށް ގެންދެވިފައިވާކަން އެކުދިންނަށް ބުނެދެއެވެ. އަދި އެކުދިން މާބޮޑަށް ސުވާލުކުރަން ފަށައިފިނަމަ، އެކުދިންގެ އާއިލާތައް އެނބުރި އަވަހަށް އައުމަށް އެކަމުން ހުރަސްއެޅޭނެކަމަށް ބުނެ އިންޒާރު ދިނުމަށް ޗައިނާ ސަރުކާރުން ޝިންޖިއަން ސަރަހައްދުގެ އޮފިޝަލުންނަށް ބުނެދީފައިވާކަން އެލިޔުންތަކުން ހާމަވެއެވެ. އެސަރަހައްދަކީ ޗައިނާގެ މުސްލިމުންގެ އާބާދީ ބޮޑު، އަދި ޗައިނާ ސަރުކާރުން މުސްލިމުންނާއި ދެކޮޅަށް ލާއިންސާނީ އަމަލުތައް ހިންގަމުން ދާ ސަރަހައްދެވެ.\nއދ އާއި އިންސާނީ ހައްޤުތަކަށް މަސައްކަތްކުރާ ޖަމާޢަތްތަކުން އަންދާޒާކުރާ ގޮތުގައި ޗައިނާ ސަރުކާރުން ގެންދަނީ އެޤައުމުގެ މިލިއަނަކަށްވުރެ ގިނަ މުސްލިމުން ކޭމްޕްތަކުގައި ބަންދުކޮށް، އިސްލާމް ދީން ދޫކޮށްލުމަށް އެމީހުންނަށް މަޖުބޫރުކުރުވަމުންނެވެ.\nނިއުޔޯކް ޓައިމްސްއިން ލީކްކޮށްފައިވާ ލިޔެކިޔުންތަކުން އެނގުނު ގޮތުގައި ޗައިނާގެ ކޮމިއުނިސްޓް ޕާޓީއިން ޝިންޖިއަން ސަރަހައްދުގެ އޮފިޝަލުންނަށް އަންގާފައި ވަނީ އިސްލާމް ދީން ޤަބޫލުކުރުން އެއީ ސާރސް ރޯގާފަދަ ބައްޔެއްކަމަށް ހައްޔަރުކުރި މީހުންގެ އާއިލާތަކަށް އެންގުމަށެވެ.\nޝިންޖިއަންގެ މުސްލިމުން ޖަލަށް ލުމަށް ޗައިނާ ސަރުކާރުން ހެއްވާ ދައުވާތައް ކޮށްފައި އެބަހުއްޓެވެ. އެގޮތުން ޝިންޖިއަން ސަރަހައްދުން ބޭރުގައި ހުރި މީހަކަށް ޓެކްސް މެސެޖްކުރުމާއި، ބެއިޖިން ގަޑިއަށްވުރެ2ގަޑިއިރު އަވަސްކޮށް މީހެއްގެ ގަޑި ހަމަކުރުން ފަދަ ކަންކަމުގައި މުސްލިމުން ޖަލަށް ލާފައި އެބަހުއްޓެވެ.\nހޯމަ ދުވަހު ބޭއްވި ނޫސްވެރިންގެ ބައްދަލުވުމެއްގައި ޗައިނާ ސަރުކާރުން ބުނެފެއިވަނީ ނިއުޔޯކް ޓައިމްސްއިން އެލިޔެކިޔުންތައް ލީކުކޮށްލާފައިވަނީ ޗައިނާގެ އަގު ވައްޓާލުމަށްކަމަށާއި، ހަރުކަށި ފިކުރާއި ދެކޮޅަށް ކުރާ މަސައްކަތް ހުއްޓުވަން ކަމަށެވެ. އެހެންނަމަވެސް އެޑޮކޮއުމަންޓްތައް އެއީ ސައްޙަ އެއްޗެއް ނޫންކަމަށް ބުނެފައެއް ނުވެއެވެ. މި ލިޔެކިޔުންތަކަކީ މުސްލިމުންނާއި ދެކޮޅަށް ޗައިނާއިން ހަރުކަށި ލާއިންސާނީ ކެމްޕޭނެއް ހިންގަމުންދާކަމުގެ ހެކިތަކުގެ ތެރެއިން އެންމެ ފަހުން ހާމަވި ކަންތަކެވެ.\nޗައިނާގެ މުސްލިމުންނާއި މެދު އެޤައުމުގެ ސަރުކާރުން އަމަލުކުރަމުންދާ ގޮތާއި ބެހޭ ގޮތުން އިންސާނީ ހައްޤުތަކަށް މަސައްކަތްކުރާ ޖަމާޢަތްތަކުން ދަނީ އެކަން ކުށްވެރިކުރަމުންނެވެ.


Cop Summitgai Raajjeuge Faraathun Baiverivevadaigannavaanee Raees Nasheed\nކޯޕް 15 ވަނަ ސަމިޓުގައި ރައީސް ނަޝީދު މީޑިއާތަކަށް މައުލޫމާތު ދެއްވަނީ---\n15 ނޮވެންބަރ 20182ކޮމެންޓް\nކޯޕު ސަމިޓުގައި ރާއްޖޭގެ ފަރާތުން ބައިވެރިވެވަޑައިގަންނަވާނީ ރައީސް ނަޝީދު\nއަންނަ މަހު ޕޮލޭންޑުގައި ބާއްވަން ހަމަޖެހިފައިވާ ކޯޕް 24 ސަމިޓުގައި އިންތިހާބީ ރައީސް އިބްރާހީމް މުހައްމަދު ސޯލިހުގެ(އިބޫ)ގެ ހާއްސަ މަންދޫބެއްގެ ގޮތުގައި ކުރީގެ ރައީސް މުހައްމަދު ނަޝީދު ބައިވެރިވެވަޑައިގަންނަވާ ގޮތަށް ހަމަޖެހިއްޖެއެވެ.\nކޯޕު 24 ސަމިޓުގައި ރައީސް ނަޝީދު ބައިވެރިވެވަޑައިގަންނަވާ ގޮތަށް ހަމަޖެއްސިކަން އިއުލާންކޮށްފައިވަނީ އިންތިހާބީ ރައީސް އިބޫގެ ތަރުޖަމާނު މާރިޔާ އަހުމަދު ދީދީއެވެ.\nމާރިޔާ ވިދާޅުވީ ރައީސް ނަޝީދަކީ ތިމާވެއްޓަށް އަންނަމުންދާ ބަދަލުތަކަށް އެންމެ ބޮޑަށް ވަކާލާތު ކުރައްވާ އެއް ބޭފުޅާ ކަމަށެވެ.\nކޯޕް 24 ސަމިޓުގައި ރާއްޖޭގެ ފަރާތުން ރައީސް މުހައްމަދު ނަޝީދު ބައިވެރިވެވަޑައިގަންނަވާ އިރު، އެމަނިކުފާނުގެ ސަރުކާރުގައި ބޭއްވި ކޯޕް 15 ސަމިޓުގައި ރައީސް ނަޝީދު ވަނީ ބައިނަލް އަގުވާމީ ދުނިޔޭގެ ސަމާލުކަން ވަރަށް ބޮޑަށް ހޯއްދަވާފައެވެ. ކޯޕް ސަމިޓަށް ވަޑައިގެންނެވުމުގެ ކުރިން ތިމާވެއްޓަށް އަންނަމުންދާ ބަދަލުތަކަށް ސަމާލުކަން ހޯއްދެވުމަށް އެމަނިކުފާނު ވަނީ މޫދު އަޑީގައި ކެބނެޓު ބައްދަލުވުމެއް ބާއްވާފައެވެ.\nއިދިކޮޅު ކޯލިޝަން ރައީސް ނަޝީދު\nމިފަހަރު އަނެއްކާ އޯލްޓަނަޓް ނެރެޓެއް ގެ ވާހަކަ ނުދައްކާފިއްޔަަ ސަހަރޯ\nކޯޕް ސަމިޓްއަށް ދިއުން ރަގަޅީ ނަޝީދު އަށް ވުރެން ބޮޑައް ރައީސް މައުމޫން. ސަބަބަކީ ދުނިޔޭގެ ސަމާލުކަމައް ތިމާވެށިގެ މަސްއަލަ ގެނައުމުގައި ރައީސް މައުމޫން ކުރައްވި މަސައްކަތް ތަފާތު ސަމިޓްތަކުގައި ދިވެހިރާއްޖޭ ތަމްސީލުކުރައްވަމުން މޫސުމައް އަންނަ ބަދަލުތަކުގެ ސަބަބުން ކުދިޖަޒީރާ ގައުމުތަކާ ބިންތިރި ސަރަހައްދު ތަކައް ކަނޑުގެ ލޮނުގަޑު އުފުލުމުން ދިމާވެދާނެ މަސްއަލަތަކާ ގުޅިގެން ދިމާވެދާނެ މަސްއަލަ ތަކާ ގުޅޭގޮތުން ދުނިޔޭގެ ސަމާލުކަމައް ގެނައުމާ އެކަން މީހުންގެ ހަދާނުން ފިލައިގެން ދިޔަނުދިނމައް ކުރެއްވިމަސައކަތް


Abdulraheem aa Gassan maumoon hayyaru koffi\nޣައްސާން މައުމޫން އަދި އަބްދުއްރަހީމް އަބްދުﷲ: ދެ ބޭފުޅުންވެސް ވަނީ ހައްޔަރުކޮށްފައި --\nޕްރޮގްރެސިވް ކޮންގްރެސް ކޯލިޝަންގެ އެކްޓިން ލީޑަރު އަދި ޕީއެންސީގެ ރައީސް އަބްދުއްރަހީމް އަބްދުﷲ އާއި ޕީޕީއެމްގެ ނާއިބު ރައީސް އަދި ގުރައިދޫ ދާއިރާގެ މެންބަރު މުހައްމަދު ޣައްސާން މައުމޫން ހައްޔަރުކޮށްފި އެވެ.\nއެ ދެ ބޭފުޅުން ހައްޔަރުކޮށްފައިވަނީ މިހާރު އިދިކޮޅު ކޯލިޝަންގެ ސަޕޯޓަރުން ކުރަމުން ގެންދާ މުޒާހަރާގެ ތެރެއިންނެވެ.\nމިއަދު ކުރިއަށް ގެންދާ މުޒާހަރާއަކީ އެޗްޕީއޭގެ އެންގުންތަކާއި ހިލާފަށް އެއްވުމުގެ ފުރުސަތު އެއްވެސް ބަޔަކަށް ނުދޭނެ ކަމަށް ފުލުހުން ބުނެފައިވަނިކޮށް އެ އެންގުމާއި ހިލާފަށް ކުރަމުން ގެންދާ މުޒާހަރާ އެކެވެ. ފުލުހުން ވަނީ އެޗްޕީއޭގެ އެންގުންތަކާއި ހިލާފުވެ ރައްޔިތުން ނުރައްކަލުގެ ތެރެއަށް ހުށައެޅޭ ގޮތަށް އަމަލުކުރާ މީހުންނާމެދު ގާނޫނީ ފިޔަވަޅު އަޅާނެ ކަމަށް ބުނެފައެވެ.\nއަދި ހޯމް މިނިސްޓްރީންވެސް ވަނީ އެޗްޕީއޭގެ އެންގުންތަކާއި ހިލާފަށް އަދި ސުލްހަވެރި ކަމާއެކު އެއްވެ އުޅުމުގެ ގާނޫނާއި ހިލާފަށް އެއްވުމުގެ ފުރުސަތު އެއްވެސް ބަޔަކަށް ސަރުކާރުން ނުދޭނެ ކަމަށް ބުނެފައެވެ.\nމުޒާހަރާގެ ތެރެއިން މެންބަރު ޝިޔާމް ހައްޔަރު ކުރަން މަސައްކަތް ކުރަނީ: ޝިޔާމް އަށް އަނިޔާވުމުން ވަނީ ދޫކޮށްލާފައި --\nމިއަދުގެ މުޒާހަރާގެ ތެރެއިން ޕީޕީއެމްގެ ނާއިބު ރައީސް އަދި ނައިފަރު ދާއިރާގެ މެންބަރު އަހުމަދު ޝިޔާމް ހައްޔަރު ކުރަން ފުލުހުން މަސައްކަތް ކުރިއެވެ. ނަމަވެސް އޭނާއަށް ވަރަށް ބޮޑަށް އަނިޔާވުމުން ވަނީ ދޫކޮށްލާފައެވެ. އަދި ޕީއެންސީގެ ނާއިބު ރައީސް ފެނަކައިގެ ކުރީގެ އެމްޑީ މުހައްމަދު ނިމާލުވެސް ވަނީ ހައްޔަރުކޮށްފައެވެ. ނިމާލް އަކީ އިދިކޮޅު ކޯލިޝަންގެ އެކްޓިވިޓީ ކޮމެޓީގެ ޗެއާއެވެ. މީގެ އިތުރުން ހުޅުދޫ ދާއިރާގެ ކުރީގެ މެންބަރު މުހައްމަދު ޝާހިދުވެސް ހައްޔަރުކޮށްފައިވެއެވެ.\nނޮޅިވަރަމް ދާއިރާގެ މެންބަރު މުހައްމަދު ނަޝީދު (މޮސްޓާ) ހައްޔަރު ފުލުހުންގެ ވެހިކަލަށް އަރުވަނީ --\nމިއަދުގެ މުޒާހަރާގައި ޕީޕީއެމް އަދި ޕީއެންސީގެ މަޖިލީސް މެންބަރުންނާއި އެ ދެ ޕާޓީގެ އިސް ބޭފުޅުން ދަނީ ބައިވެރިވަމުންނެވެ. ނަމަވެސް އޭގެ ތެރެއިން ބައެއް ބޭފުޅުން މިހާރު ވަނީ ހައްޔަރުުކޮށްފައެވެ.\nޕީޕީއެމް މޯލްޑިވްސް ޕޮލިސް ސާވިސް އަބްދުއްރަހީމް އަބްދުﷲ + ޣައްސާން މައުމޫން ޕީޕަލްސް ނޭޝަނަލް ކޮންގްރެސް - ޕީއެންސީ އިދިކޮޅު ފަރާތްތައް


Stelco Ge Fenvaru Rangalhu Kurumah Pakistanaa eku Ebbas vumehgai Soi Kohffi\n8 ޖުލައި 2018 1 ކޮމެންޓް\nސްޓެލްކޯގެ ފެންވަރު ރަނގަޅު ކުރުމަށް ޕާކިސްތާނާއެކު އެއްބަސްވުމެއްގައި ސޮއިކޮށްފި\nސްޓޭޓް އިލެކްޓްރިކް ކޮންޕެނީ ލިމިޓެޑް(ސްޓެލްކޯ) ގެ ފެންވަރު ރަނގަޅު ކުރުމުގެ ގޮތުން ޕާކިސްތާނާއެކު އެއްބަސް ވުމެއްގައި ސޮއި ކޮށްފިއެވެ.\nޕާކިސްތާންގެ 'ވޯޓަރ އެންޑް ޕަވަރ ޑިވެލޮޕްމަންޓް އޮތޯރިޓީ (ވަޕްޑާ) އާއި އެކު އެ އެއްބަސް ވުމުގައި ސޮއި ކޮށްފައިވަނީ މިދިޔަ ހަފުތާގައެވެ. ނަމަވެސް ސްޓެލްކޯއިން އަދި އެ އެއްބެސްވުމާ ބެހޭ ގޮތުން އެއްވެސް އެއްޗެއް ހާމައެއް ނުކުރެއެވެ.\nސްޓެލްކޯގެ ފަރާތުން އެއެއްބަސްވުމުގައި ސޮއި ކުރެއްވީ އެކުންފުނީގެ ޗެއާމަން އަހްމަދު އައިމަންއެވެ. އަދި ވަޕްޑާގެ ފަރާތުން އެއްބަސްވުމުގައި ސޮއި ކުރައްވީ އެކުންފުނީގެ ފިނޭންސް މެމްބަރު މުހައްމަދު އިކްރާމެ ޙާން އެވެ.\nވަޕްޑާއިން ނެރިފައިވާ ބަޔާނުގައި ބުނީ އެ އެއްބަސްވުމާއި އެއްގޮތަށް އެކުންފުނިން ސްޓެލްކޯގެ މުވައްޒަފުންނަށް ތަމްރީން ޕްރޮގަރާމްތައް ކުރިއަށް ގެންދާނެ ކަމަށެވެ. އޭގެ އިތުރުން ދެކުންފުނި ދޭތެރޭ މުވައްޒަފުން ބަދަލު ކުރުމަށާއި ތަފާތު އެކި ކަންކަމުގައި ބައިވެރި ކުރުމަށް ވަނީ އެއްބަސްވެފައެވެ.\nއިކްރާމެ ހާން ވިދާޅުވީ އެއެއްބަސްވުމާ އެއްގޮތައް ޕާކިސްތާނުން ރާއްޖެއަށް ބޮޑު އެހީތެރިކަމެއް ދޭނެކަމަށެވެ. އަދި އެއީ ރާއްޖޭއާއި ޕާކިސްތާނުގެ ގުޅުން ބަދަހިވާނެ ކަމެއް ކަމަށެވެ.\nހަބަރުފަތުރާ ވަސީލަތްތަކުން ބުނާގޮތުގައި ސްޓެލްކޯގެ ވަފުދެއް ވަނީ ޕާކިސްތާނަށް މިދިޔަ މަހު 25 ހިސާބުގައި ގޮސްފައެވެ.\nކަރަންޓް ކުންފުނި ވިޔަފާރި ސްޓެލްކޯ\nޕާކިސްތާނަކީ 24 ގަޑިއިރު ބަރާބަރަށް ކަރަންޓު ދެވޭ ޤައުމެއްނޫން. އެއްވެސް ސިޓީ އަކަށް ނުލިބޭނެ. 21 ގަޑިއިރު ގިނަވެގެން 24 ގަޑިއިރުތެރޭ ކަރަނޓް ލިބޭނީ. ޥަރަށް ރަނގަޅު ވަރަށް އެހީލިބޭނެ


Mi Sarukaaru aii iru KRH gai thibee 18 Doctorun, mihaarueadhadhu 45 ah ithuru kurevijje\nރައީސް ސޯލިހް ކުޅުދުއްފުށީ ރީޖަނަލް ހޮސްޕިޓަލުގެ ހާލަތު ބައްލަވާލައްވަނީ، އަރިހުގައި މެނޭޖަރު އަހުމަދު ދާއޫދު--\nމިސަރުކާރު އައިއިރު ކޭއާރުއެޗުގައި ތިބީ 18 ޑޮކްޓަރުން، މިހާރު އެ އަދަދު 45 އަކަށް އިތުރުކުރެވިއްޖެ\nމި ސަރުކާރު އައިއިރު ކުޅުުދުއްފުށީ ރީޖަނަލް ހޮސްޕިޓަލް (ކޭއާރުއެޗް) ގައި ތިބީ 18 ޑޮކްޓަރުން ކަމަށާއި ނަމަވެސް މިހާރު އެ އަދަދު 45 އިތުރުކުރެވިފައިވާ ކަމަށް އެ ހޮސްޕިޓަލުގެ މެނޭޖަރ އޮފް ހެލްތް ސާވިސަސް އަހުމަދު ދާއޫދު ވިދާޅުވެއްޖެ އެވެ.\nސޯޝަލް މީޑިޔާގައި ކުރެއްވި ޕޯސްޓެއްގައި އަހުމަދު ވިދާޅުވީ ކޮވިޑް-19 ގެ ހާލަތު އައުމާއި ހަމައަށް ފެންވަރު ރަނގަޅު ޑޮކްޓަރުން ހޯދުމަށް ގިނަ މަސައްކަތްތަކެއް ކުރެވި 45 ވަރަކަށް ޑޮކްޓަރުންނަށް އަަދަދު އިތުރުކުރެވި ހިދުމަތް ދެވޭ މީހުންގެ އަދަދުވެސް އިތުުރު ވެގެން ދިޔަކަމަށެވެ.\nކޮވިޑާ ގުޅިގެން ޑޮކްޓަރުންނާއި ނަރުހުން ހޯދުމުގައި ދަތިކަތެއް ހުރިކަން އަހުމަދު ފާހަގަ ކުރެއްވި އެވެ. އަދި ސިއްހީ ނިޒާމު ހަރުދަނާ ކުރުމަށްވެސް ގޮންޖެހުންތަކެއް ހުރި ނަމަވެސް ކަންކަން ކުރިއަށްދާ ކަމީ އުފާކުރާ ކަމެއްކަމަށް ވިދާޅުވި އެވެ.\nމީގެ އިތުރުން އެމްއާރުއައި އަދި ބޭހުގެ ކަންތައްތައް ފަދަ ރަނގަޅު ކުރަންޖެހޭ ގިނަކަންކަން ހުރިއިރު މި ސަރުކާރު އައި ފަހުން ސްޕީޗް ތެރަޕީއާއި ސީޓީ ސްކޭންގެ އިތުރުން އެކި ސާޖަރީތަކާއި އާ ހިދުމަތްތައް ކޭއާރުއެޗުގައި ތައާރަފް ވެގެން ދިޔަކަންވެސް އަހުމަދު ވަނީ ފާހަގަ ކުރައްވާފައެވެ.\nކޮވިޑް-19 ގުޅިގެން މާލެއަށް އަރައި ފޭބުން ދަތިވެފައިވާތީ، ރ، ބ، ޅ އަދި ކ އަތޮޅުން ހިދުމަތް ހޯދުމަށް ގިނަ ބަޔަކު ދަނީ ކުޅުދުއްފުއްޓަށް ދަތުރުކުރަމުންނެވެ. މިއާއެކު ކޭއާރުއެޗު ވެގެން ގޮސްފައިވަނީ މާލޭގެ އިތުރުން އެންމެ ބާރު ބޮޑު ހޮސްޕިޓަލަށެވެ.


Fazeel Ah Thuhumath Kuri Jinsee Goanaa Ge Massala Heki Nethigen File Koffi - Vaguthu\n2 ހަފްތާ ކުރިން ( އޭޕްރީލް 20, 2021 )\nފިޝަރީޒް މިނިސްޓްރީގެ ކޮމިއުނިކޭޝަން ޑިރެކްޓަރު އަހުމަދު ފަޒީލު\nފިޝަރީޒް މިނިސްޓްރީގެ ކޮމިއުނިކޭޝަންސް ޑިރެކްޓަރުގެ މަގާމުގައި ހުންނެވި އަހްމަދު ފަޒީލް (އޮއްޕޮ) ގެ މައްޗަށް ތުހުމަތުވި ޖިންސީ ގޯނާ އާއި ފުރައްސާރައިގެ މައްސަލަ ދޫކޮށްލައި ފައިލް ކޮށްފި އެވެ.\nފުލުހުން މީޑިއާ އޮފިޝަލަކު ވިދާޅުވީ ފަޒީލްގެ މައްސަލައިގެ ތަހުގީގުގައި އޭނާގެ މައްޗަށް ކުށް ސާބިތު ކުރެވޭ ވަރުގެ ހެއްކާއި ގަރީނާ ލިބިފައި ނުވާތީ އެ މައްސަލަ ފައިލް ކޮށްފައިވާ ކަމަށެވެ.\nފަޒީލްގެ މައްޗަށް ކުރި ޖިންސީ ގޯނާގެ ސީރިއަސް ތުހުމަތުތަކާކާ ގުޅިގެން މިދިޔަ އަހަރުގެ ޖުލައި މަހުން ފެށިގެން އޭނާ ހުރީ ސަސްޕެންޑް ކޮށްފަ އެވެ.\nފަޒީލަށް ކުރެވުނު ތުހުމަތުތަކާއި ގުޅިގެން އޭނާ ސަސްޕެންޑް ކުރުމުން މިދިޔަ އަހަރުގެ ޖުލައި މަހު ކުރި ޓްވީޓެއްގައި ވިދާޅުވެފައި ވަނީ، ޢުމުރުން 17 އަހަރުގައި ކުރިކަމަށްބުނާ ކުށުގެ ތުހުމަތަށް އޭނާ އިންކާރު ކުރާކަމަށެވެ.\nފަޒީލް އޭރު ވިދާޅުވީ އޭނާގެ މައްޗަށް ކުރާ ތުހުމަތުގައިވާ ގޮތަށް ސިޔާސީ ނުފޫޒެއް ފޯރުވަން އޭނާ އަކީ ސިޔާސީ މަގާމެއްގައި އުޅުނު މީހެއް ނޫން ކަމަށެވެ. "އޭރު އަޅުގަނޑަކީ ސޔާސީ ކަމެއްގައި އުޅުނު މީހެއް ނޫން. އަޅުގަނޑުގެ ކިބައިން އުނދަގުލެއް ނުތަނަވަސްކަމެއް ލިބިފައިވާ ފަރާތެއް ހުރެދާނެ ކަމަށް އެ ފަރާތެއްގެ ކިބައިން ނުހަނު މައާފަށް އެދެން. އަދި އެ ފަދަ ފަރާތެއް ވާނަމަ ކަމާބެހޭ ފަރާތަށް އެކަން ހުށަހެޅުން އެދެން" ފަޒީލް ކުރި ޓްވީޓުގައި ވިދާޅުވެފައި ވެއެވެ.\n"އޭރު އަޅުގަނޑަކީ ސޔާސީ ކަމެއްގައި އުޅުނު މީހެއް ނޫން. އަޅުގަނޑުގެ ކިބައިން އުނދަގުލެއް ނުތަނަވަސް ކަމެއް ލިބިފައިވާ ފަރާތެއް ހުރިނަމަ އެ ފަރާތެއްގެ ކިބައިން ނުހަނު މައާފަށް އެދެން. އަދި އެފަދަ ފަރާތެއް ވާނަމަ ކަމާބެހޭ ފަރާތްތަކަށް އެކަން ހުށަހެޅުން އެދެން" ފަޒީލް ވިދާޅުވެފައިވެ އެވެ.\nފަޒީލްގެ މައްސަލަ ފައިލް ކުރި ނަމަވެސް އޭނާގެ ސަސްޕެންޝަން އަދި އުވާލި ކަމުގެ މައުލޫމާތެއް ލިބިފައެއް ނުވެއެވެ.\nފަޒީލަކީ ކުރީގެ ރައީސް މައުމޫން އަބްދުލްގައްޔޫމުގެ ޕާޓީ، އެމްއާރްއެމްގެ މެންބަރެކެވެ. އެހެން ކަމުން ފަޒީލްގެ މައްޗަށް އައި ތުހުމަތުތައް ތަހުގީގު ކޮށްދިނުމަށް އެމްއާރްއެމުން ވެސް ފުލުސް އިދާރާގައި އެދުނެވެ.\nބާރުގެ ބޭނުންކުރި ގޮތުން އާއްމުންގެ އިހްސާސްތައް ހުރިގޮތް އެނގޭ - ސީޕީ\nއޭޕްރީލް 20, 2021 10:40\nއޮއްޕެގެ ނަން މުޅިދުނިޔޭގާ އެއްވެސް ހެއްކެއްގަރީނާއެއްނެތި ކިލަބުކުރިބައެއްގެ ތައްޕަހުގާ ނޫޅުމައް ނަސޭހަތްތެރިވަން ކިހާ ހަޑި ބަދުއަހުލާގީ އަމަލަކުން މުޅިމީހާ ގެ މުސްތަގުބަލް ހަރާބުކޮއްލުމުގެ ނަން އެމްޑީޕީން ކަލޭގެ ބޮލުގާ އެޅުވީ ގަސްތުގަ ކަލޭ ބުލެކްމެއިލްކުރަން އުޅުނީ އެކަންނުވީ ނުވެސްވާނެ އޮއްޕޭ ތިޔަމީހުނާ ވައިއެޅެފިނަމަ ދެންލިބޭނީ ތިޔްއްވުރެވެސް ބޮޑު ހަޑިނަމެއް ފާޅުގާ ޕީޕީއެމްއާއި ބައިވެރިވަން ދައުވަތުދެން ކުރިމަގު ހޯދަދޭން ކެނޑިނޭޅި މަސައްކަތްކުރާނަން\nއޭޕްރީލް 20, 2021 10:45\nޖިންސީ ފުރައްސާރައޭ ރޭބޭ ކިޔާގެން ވާހަކަދައްކާއިރު އެއީ ކުޑަކަމެއްނޫ ހަގީގަތާޚީލާފް މިފަދަ ވާކަތައްދައްކާފަރާތްތަކައް ހަރުކަށި ފިޔަޅުއެޅުމައް ގޮވާލަން\nއޭޕްރީލް 20, 2021 13:47\nޖިންސީ ފުރައްސާރައަކީ މީހުންގެ އަބުރު ކަތިލަން މިހާރު ރާއްޖޭގަ ގެންގުޅޭ މުޑުދާރު އުކުޅެއް.\nއޭޕްރީލް 20, 2021 13:48\nއޭޕްރީލް 20, 2021 16:46\nރޭޕަށް ފައްސިވެފަ އޮތް ސަރުކާރެއްމީ.. ރޭޕިސްޓުން ދިފާއުކުރުމުގަ އެއްވަނަ\nއޭޕްރީލް 20, 2021 16:49\nހެކި ނެތްއިރު ސަސްޕެންޑް ކުރެވުނު ސަބަބެއް އެބައޮތްބާ\nޖަޒީރާ ރޭޕް ފަތިސް\nއޭޕްރީލް 20, 2021 16:50\nއެމްޑީޕީ މެންބަރުންގެ ބަހުރުވަ ހުންނަ ގޮތުން ހީވަނީ އިންސާނީ ހައްގު އޮންނަން ޖެހޭނީ ކުށްވެރިންނަށް އެކަނިހެން. މީހުން މަރާމީހާ އާއި ރޭޕިސްޓުންގެ ހައްގުވެސް ކުށެެއްނެތް މީހަކަށްވުރެ މި މީހުނަށް މުހިންމުހެން ހީވަނީ\nއޭޕްރީލް 20, 2021 16:52\nއެމްޑީޕީ އަކީ ކުށްވެރިން ހިމާޔަތް ކުރާ ޕާޓީ\nއޭޕްރީލް 20, 2021 16:53\nދެން ގައުމީ އިނާމުދޭނީކީ ނޫން\nއޭޕްރީލް 21, 2021 00:11\nތި ކުއްޖާ ޖިންސީ ގޯނާ ކުރާނެ ވައްތަރެއްނުޖަހާ. އަމުދުން އެމްއާރްއެމްގެ ކުއްޖަކު އެކަހަލަ ކަމެއް ކުރާނެހެން ހީނުވޭ.


J-263191 / J-265409\nކ.ގުޅީ ސްކޫލް / ކ.ގުޅި\nގައުމީ މަންހަޖުގައި ކަނޑައަޅާފައިވާ ލަނޑުދަނޑިތައް ޙާސިލްވާގޮތަށް ކުލާހުގަޔާއި ކުލާހުން ބޭރުގައި ކިޔަވައިދިނުމާއި ކިޔަވައިދިނުމަށް ކުރަންޖެހޭ އެންމެހައި މަސައްކަތް ކުރުން\nދަރިވަރުންނަށް ތަޢުލީމީ ލަނޑުދަނޑިތަށް ޙާޞިލުވަމުންދާކަމާއި، ދަރިވަރުންގެ ކިބައިގައި ދީނީ، އަދި ރަނގަޅު އަޚްލާޤީ އާދަތައް ހަރުލެއްވެމުންދާކަން ކަށަވަރުކުރުން.\nމުދައްރިސުންގެ ފަންނީ ގާބިލްކަން އިތުރުކުރުމަށް މިނިސްޓްރީ އޮފް އެޑިޔުކޭޝަނާއި ދާއިރާގެ މުއައްސަސާތަކުން ބާއްވާ ޙަރަކާތްތަކުގައި ބައިވެރިވުމަށް ލިބޭ ފުރުސަތުތަކުގައި ބައިވެރިވުން\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމު ސިވިލް ސަރވިސް ކޮމިޝަނުގެ ވެބްސައިޓުން (http://www.csc.gov.mv/download/2249) އަދި ސްކޫލް ކައުންޓަރުން ލިބެންހުންނާނެއެވެ.)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 05 ޖުލައި 2021 ވާ ހޯމަ ދުވަހުގެ ގެ 00: 13 ގެ ކުރިން، ގުޅީ ސްކޫލަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. (އީމެއިލް މެދުވެރިކޮށް ފޮނުވާ އެޕްލިކޭޝަން ފޯމުތައް އޮފީހަށް ލިބުނުތޯ ޔަޤީން ކުރުމަކީ އެޕްލިކޭޝަން ހުށައަޅާ ފަރާތުގެ ޒިންމާއެކެވެ.) އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އަދި ޕްރެކްޓިކަލްސް އޮންނާނީ، 11 ޖުލައި 2021 އާއި 15 ޖުލައި 2021 އާ ދެމެދު، ގުޅީ ސްކޫލުގައެވެ.\nއިންޓަވިއު ބާއްވާތާ ރަސްމީ ބަންދު ނޫން3ދުވަހުގެ ތެރޭގައި "ވަޒީފާއަށް ކުރިމަތިލީ ފަރާތްތަކަށް ޕޮއިންޓު ލިބުނު ގޮތުގެ ޝީޓް (A2 ފޯމު)" އާންމުކޮށް ފެންނާނެހެން މި އިދާރާގެ ނޯޓިސް ބޯޑުގައި އަދި ދިވެހި ސަރުކާރުގެ ގެޒެޓްގެ ޢާންމު އިޢުލާން ބައިގައި އާންމުކުރެވޭނެއެވެ. ވަޒީފާއަށް ކުރިމަތިލީ ފަރާތްތަކަށް ޕޮއިންޓު ދެވިފައިވާ ގޮތާމެދު ޝަކުވާއެއް އޮތްނަމަ A2 ފޯމު އާންމުކުރާ ދުވަހުން ފެށިގެން ރަސްމީ ބަންދު ނޫން3ދުވަހުގެ ތެރޭގައި އެ ޝަކުވާއެއް މި އިދާރާއަށް ލިޔުމުން / އީމެއިލް މެދުވެރިކޮށް ހުށަހަޅަންވާނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6642512 އަށެވެ. އީ-މެއިލް ކުރާނީ [email protected] އަށެވެ. ސިވިލް ސަރވިސްގެ ވަޒީފާތަކަށް މީހުން ހޮވުމާއި ޢައްޔަނުކުރުމުގެ މިންގަނޑުތަކާއި އުޞޫލުތައް އަދި އެ އުޞޫލުތަކާ ގުޅުންހުރި އެންމެހާ ލިޔުންތައް ސިވިލް ސަރވިސް ކޮމިޝަނުގެ ވެބްސައިޓްގެ ޑައުންލޯޑްސްގެ "އައްޔަނުކުރުމުގެ އުޞޫލާގުޅޭ" (http://www.csc.gov.mv/dv/recruitment-usoolu) އިން ލިބެން ހުންނާނެއެވެ.\nޕަބްލިޝްކުރި ގަޑި: 13:24\nސުންގަޑި: 05 ޖުލައި 2021 13:00


Ahmed Saleem - Majlis Election 2019 Coverage\nHoarafushi Dhaaira Haa Alif Atoll\nއަހުމަދު ސަލީމް ނުވަތަ އެކުވެރިންގެ ނަމުން ނަމަ ސައްލެއަކީ އެންމެ ކުޑައިރުއްސުރެ ވެސް ތައުލީމަށް ލޯބިކުރެއްވި ބޭފުޅެކެވެ. ރާއްޖޭގައި އުފެދުނު މޮޅު ޅެންވެރިއެއް ކަމަށްވާ ހޯރަފުށީ އާދަމް ސަލީމުގެ ބޭފުޅެއް ކަމަށްވާ ސައްލެ ތައުލީމް ހާސިލްކުރެއްވީ އީޕީއެސްއެސް އާއި މަޖީދިއްޔާ ސްކޫލުގަ އެވެ. އޭގެ ފަހުން ސީއެޗްއެސްއީން އޭ ލެވެލް ނިންމެވުމަށް ފަހު މަތީ ތައުލީމަށް ވަޑައިގެންނެވީ ފިޖީއަށެވެ. ޔުނިވަސިޓީ އޮފް ސައުތު ޕެސިފިކް އިން ތިމާވެށީގެ އިލްމުން ފުރަތަމަ ޑިގްރީ ނެންގެވި އިރު މުޅި ކޯހުން އެއް ވަނަ ހޯއްދެވި އެވެ. ނަތީޖާއެއްގެ ގޮތުން ރާއްޖެ އަށް ރީތިނަން ހޯދައިދިން ފަރާތްތަކަށް ސަރުކާރުން ދިން ޚާއްސަ އިނާމު ސައްލެ އަށް ވަނީ ލިބިވަޑައިގެންފަ އެވެ. އިނގިރޭސިވިލާތުގެ ލަންކަސްޓާ ޔުނިވާސިޓީން މާސްޓާސް ހާސިލްކުރެއްވީ ޑިސްޓިންކްޝަންއާ އެކު އެވެ. ސައްލެ އަކީ ރެޖިސްޓާޑް އީއައިއޭ ކޮންސަލްޓެންޓެކެވެ. ސައްލެ ވަނީ ސަރުކާރު ގަބޫލް ކުރާ ފެންވަރަށް ފޮތް ލިޔުމުން ރައީސް ދެއްވާ ޚާއްސަ އިނާމު ވެސް ހޯއްދަވައިފަ އެވެ.\nސަރުކާރުގައި ސައްލެ އުޅުއްވީ ތިމާވެށީގެ ދާއިރާގަ އެވެ. އޭނާ ވަނީ އެންވަޔަރްމަންޓް ރިސާޗް ސެންޓަރުގެ ޑިރެކްޓަ ޖެނެރަލް ކަމާއި އެންވަޔަރްމަންޓް މިނިސްޓްރީގެ ޕާމަނަންޓް ސެކްރެޓަރީގެ މަގާމު އަދާކުރައްވައިފަ އެވެ. ސައްލެ އަކީ މޯލްޑިކެއާ އަދި ރާއްޖެ ޓީވީގެ ކޯ-ފައުންޑާ އަދި މެނޭޖިން ޑިރެކްޓަރެވެ.\nކުޅަދާނަ ވާހަކަ ދެއްކުންތެރިއެކެވެ. ޅެންވެރިއެކެވެ. ލިޔުންތެރިއެކެވެ. ޓީވީ ޕްރެޒެންޓަރެކެވެ.\nސައްލެގެ ސިޔާސީ ހަޔާތް އާއްމުންނަށް ފާޅުވެގެން އައީ 2014ގެ އާއްމު އިންތިޚާބަށް ނުކުންނެވި ހިސާބުންނެވެ. އުފަން ރަށް ހޯރަފުށީ ދާއިރާގެ ގޮނޑި އޭނާ ލިބިވަޑައިނުގަތީ އެންމެ 42 ވޯޓުގެ ތަފާތަކުން ބަލިވުމުންނެވެ. އެކަމަކު އަޒުމަށް ބަދަލެއް ނައިސް އަނެއްކާވެސް ހަމަ އެ ދާއިރާއަށް މި އަހަރު ނުކުންނެވި އެވެ.\nފެބްރުއަރީ 7، 2012 ގައި އެމްޑީޕީ ސަރުކާރު ބަދަލުވެގެން ދިއުމާ އެކު ރާއްޖޭގެ ސިޔާސީ މާހައުލު އެންމެ ހަލަބޮލިވި ދުވަސްވަރު ރާއްޖެ ޓީވީ ހިންގެވުމުގެ ފަހަތުގައި ހުންނެވި އެއް މޭސްތިރިއަކީ ސައްލެ އެވެ.\nސައްލެގެ އިޖްތިމާއީ ޚިދުމަތްތައް ތައުލީމީ، ސިއްހީ، ތިމާވެށި އަދި ކުޅިވަރުގެ ދާއިރާތަކުން ފެނެ އެވެ. ދުޅަހެޔޮ ސިއްހަތެއް ހޯދައިދިނުމަށް މެޑިކަލް ކޭމްޕްތައް ވަނީ ބާއްވައިދީފަ އެވެ. ކުޅިވަރުގެ ހުނަރުވެރިން އުފެއްދުމަށް ރާއްޖޭގެ އެންމެ މަޝްހޫރު ކޯޗުންގެ ޕްރޮގްރާމްތައް ވަނީ ހިންގައިފަ އެވެ. ޒުވާނުންނަށް ޚާއްސަކޮށްގެން ބާއްވާ "ސައްލެ ކަޕް" ފުުޓުބޯޅަ މުބާރާތް ކުރިއަށް ގެންދިއުމަކީ އޭނާގެ އަބަދުގެ ވެސް އުއްމީދެކެވެ.\n"މި ފަހަރުގެ އިންތިޚާބު އަޅުގަނޑުގެ ކޮޅަށް ބުރަވެގެން ދިއުމަކީ ރައްޔިތުންގެ ހެޔޮ ނަސީބު ކަމަށް ގަބޫލުކުރަން،" ސައްލެ ވިދާޅުވި އެވެ.\n"އެއީ ފަޚުރުވެރި ގޮނޑިއަކަށް ހެދުމަށް ލިބޭ ފުރުސަތެއް. ދާއިރާގެ ތިން ރަށުގެ ރައްޔިތުން އުއްމީދު ކުރަމުން އަންނަ އުފާ ފާގަތިކަމާއި ތަރައްގީ އަށް ހުޅުވޭ ދޮރެއް ކަމުގައި ރައްޔިތުން ގަބޫލުކުރަން އެދެން."\nMDP Felidhoo Dhaairaa View Profile


Faadukiyun bodu vumun, Nasheed rahdhu dhehvaifi\nނިމިގެންދިޔަ ރިޔާސީ އިންތިހާބު އިދިކޮޅު ޕާޓީތަކަށް ކާމިޔާބު ކުރެވުނީ އިންޑިއާގެ ނުފޫޒުން ކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެފައިވާ ކަމަށް ބުނެ މީޑިއާތަކުގައި ދެކެވެމުންދާ ވާހަކަތައް ރައީސް ނަޝީދު ދޮގުކުރައްވައިފި އެވެ.\nއިންޑިއާގެ ޓީވީ ޗެނެލަކަށް ރައީސް ނަޝީދު ދެއްވި އިންޓަވިއުގައި ރިޔާސީ އިންތިހާބާއި ގުޅޭގޮތުން ދެއްކެވި ވާހަކަތަކުގެ ސަބަބުން ގިނަ ބައެއްގެ ފާޑުކިޔުން އެމަނިކުފާނަށް އަމާޒުވިއެވެ. އަދި އެ އިންޓަވިއުގައި ރިޔާސީ އިންތިހާބު އިދިކޮޅު ޕާޓީތަކަށް ކާމިޔާބު ކުރެވުނީ އިންޑިއާގެ ނުފޫޒުން ކަމަށް ނަޝީދު ވިދާޅުވެފައިވާ ކަމަށާ އެކަން ބަލަންޖެހޭ ކަމަށް އިދިކޮޅުން ވަނީ ބުނެފައެވެ.\nރައީސް ނަޝީދު ދެއްވި އިންޓަވިއުގައި ދެއްކެވި ވާހަކަފުޅުތައް އިތުރަށް ތަފްސީލް ކޮށްދެއްވުމަށް މިއަދު ކުރެއްވި ޓްވީޓެއްގައި ވިދާޅުވީ ރާއްޖޭގައި ބޭއްވުނު އެއްވެސް އިންތިހާބަކަށް އިންޑިއާއިން ނުފޫޒު ފޯރުވާފައިނުވާ ކަމަށެވެ. ނަޝީދު ވިދާޅުވީ ރާއްޖޭގައި މިނިވަން އިންސާފުވެރި އިންތިހާބެއް 2018 ވަނަ އަހަރު ބޭއްވުނީ އިންޑިއާ ހިމެނޭގޮތުން ބޭރު ދުނިޔޭގެ ޕްރެޝަރު ރާއްޖެއަށް އޮތުމުން ކަމަށެވެ. އެހެން ކަމުން އެކަމަށް އިންޑިއާއާއި އެހެނިހެން ގައުމުތަކަށް ޝުކުރުވެރިވާ ކަމަށެވެ.\nނަޝީދު ވިދާޅުވީ ނިމިދިޔަ ރިޔާސީ އިންތިހާބަކީ މިނިވަން ކަމާއެކު ބޭއްވުނު އިންސާފުވެރި އިންތިހާބެއް ކަމަށެވެ.\nރައީސް ޔާމީންގެ ސަރުކާރުން އޭރުގެ އިދިކޮޅު ހުރިހާ ލީޑަރުން ޖަލަށްލާ އަދި ބައެއް ލީޑަރުންނަށް ރާއްޖެ އައުމަށް ހުރަސްތައް ކުރިމަތިކުރަން ފެށުމުން ބޭރު ދުނިޔޭގެ ޕްރެޝަރު ރާއްޖެއަށް ވަރަށް ބޮޑުވިއެވެ. އެ ހާލަތުގައި ރާއްޖޭގައި މިނިވަން، އިންސާފުވެރި އިންތިހާބެއް ބޭއްވިދާނެތޯ ގިނަ ގައުމުތަކުން ސުވާލުވެސް އުފެއްދިއެވެ.\nރިޔާސީ އިންތިހާބުގެ ކަންކަން އޮމާންކަމާއެކު ނިމިގޮސް، އިދިކޮޅު ފަރާތްތަކުން އިންތިހާބު ކާމިޔާބު ކުރުމުން ރައީސް ޔާމީން ފުރަތަމަ ވަނީ ރައްޔިތުންގެ ނިންމުމަށް އިހްތިރާމް ކުރާކުރައްވާކަން ހާމަކުރައްވާފައެވެ. ނަމަވެސް އޭގެ ފަހުން އިންތިހާބު އޮޅުވާލާފައިވާ ކަމަށް ވިދާޅުވެ އިންތިހާބުގެ ނަތީޖާ ގަބޫލު ކުރެއްވުމަށް ދެކޮޅު ހެއްދެވިއެވެ. އަދި މަގުމައްޗަށް ނިކުންނަވާ މުޒާހަރާކޮށް، އިލެކްޝަންސް ކޮމިޝަންގެ މެންބަރުންގެ މައްޗަށް ބޮޑެތި ތުހުމަތުތަކެއް ކުރެއްވިއެވެ.\nރައީސް ޔާމީނާއި، ޕީޕީއެމް/ޕީއެންސީގެ އިސް ބޭފުޅުން އަދިވެސް ގެންދަވަނީ 2018 ގެ އިންތިހާބަކީ "ވަގަށް" ނަގާފައިވާ އޮޅުވާލުން ބޮޑު އިންތިހާބެއް ކަމަށް ތުހުމަތު ކުރަމުންނެެވެ.\nރައީސް މުހައްމަދު ނަޝީދު އިންޑިއާ ރިޔާސީ އިންތިހާބު 2018\nއިންތިހާބު އޮޅުވާލައިފި ނަމަ އިންޑިއާއިން ރާއްޖެ ހިފަން ޖެހޭ: ސުބްރަމާނިއަން


Hiyaanaathuge hukum ivvaa majilis sirrukohfi\nމިރޭ ހުކުމް އިއްވާ މައްސަލާގައި ހިމެނޭ ހާމިދު އިސްލާއިލް -- އަވަސް ފައިލް ފޮޓޯ\nކުރީގެ ނައިބް ރައީސް އަހުމަދު އަދީބާއި ވިޔަފާރިވެރިޔާ ހާމިދު އިސްމާއީލް އާއި އެމްއެމްޕީއާރްސީގެ ކުރީގެ އެމްޑީ އަބްދުﷲ ޒިޔަތުގެ އުފުލައި ޝަރީއަތްކޮށްފައިވާ މައްސަލާގައި ހުކުމް އިއްވުމުގެ މަޖިލިސް ވެސް ސިއްރު ކޮށްފިއެވެ.\nމި މައްސަލައިގެ ހުކުމް އިއްވުން ވެސް ސިއްރުކޮށްފައި ވަނީ ގައުމީ ސަލަމާތަށެވެ. ކްރިމިނަލް ކޯޓްގައި އެ މަޖިލިސް ތާވަލްކޮށްފައި އޮތީ މިރޭ 10:00 ޖަހާ އިރަށެވެ.\nޅ. މާބިންހުރާގައި ޓޫރިސްޓު ރިސޯޓެއް ތަރައްގީ ކުރުމަށް ކުރެއްދޫ ހޯލްޑިންގްސް އަށް ކުއްޔަށްދޫކުރުމަށްފަހު އެކުއިޒިޝަން ކޮސްޓްގެ ގޮތުގައި ދައުލަތަށް ލިބުނު ފަސް މިލިއަން ޑޮލަރަށް ހިޔާނާތްތެރިވި ކަމުގެ ތުހުމަތުގައި އަދީބާއި ޒިޔަތާއި އަދި ހާމިދުގެ މި މައްސަލައިގެ އަޑު އެހުންތައް ނިންމާލާފައި ވަނީ މީގެ ދުވަސްކޮޅެއް ކުރިން އެ އަޑުއެހުން ސިއްރުކޮށްގެނެވެ.\nހާމިދުގެ ހިއްސާ އޮންނަ މިލޭނިއަމް ކެޕިޓަލް މެނޭޖްމެންޓް ޕްރައިވެޓް ލިމިޓެޑުގެ ބޭންކް އެކައުންޓަށް ފަސް މިލިޔަން ޑޮލަރު ޖަމާކުރުމަށް އަދީބު އެންގެވި ކަމަށް އެ ކުންފުނީގެ ހިއްސާދާރު އަމްޖަދު އިސްމާއީލް ވަނީ ހެކިބަސް ދީފަ އެވެ.\nހާމިދު އިސްމާއިލް އަބްދުﷲ ޒިޔަތު ކުރީގެ ނައިބު ރައީސް އަހުމަދު އަދީބު + ކްރިމިނަލް ކޯޓް\nމާބިންހުރާ މައްސަލާގައި އަދީބު، ޒިޔަތު އަދި ހާމިދު މިފަހަރު ވެސް ޖަވާބުދާރީ ނުވި


Ithuru Gulf Hanguraama Eh Kurevigen Nuvaane - UN - Vaguthu\nއިތުރު ގަލްފް ހަނގުރާމައެއް ކުރެވިގެން ނުވާނެ - އދ\n6 މަސް ކުރިން ( ޖެނުއަރީ 3, 2020 )\nއިތުރު ގަލްފް ހަނގުރާމައެއް ކުރެވިގެން ނުވާނެ ކަމަށާއި ދެން އިތުރު ގަލްފް ހަނގުރާމައެއް ދުނިޔެއަށް ތަހައްމަލް ނުކުރެވޭނެ ކަމަށް އދ.ގެ ސެކްރެޓަރީ ޖެނެރަލް އެންޓޯނިއޯ ގްޓާރެސް ވިދާޅުވެއްޖެއެވެ.\nސެކްރެޓަރީ ޖެނެރަލް ގްޓާރެސް މިހެން ވިދާޅުވީ އީރާން ސިފައިންގެ އިސް ޖެނެރަލެއް ކަމަށްވާ ސުލައިމާން އިރާޤުގެ ވެރިރަށް ބަޣުދާދުގައި ހުންނަވަނިކޮށް އޭނާ އަށް އަމާޒުކޮށް އެމެރިކާ އިން ޑްރޯން ހަމަލާއެއްގައި އޭނާ އަވަހާރަވުމާއި ގުޅިގެން ގަލްފް ސަރަހައްދުގައި ހަނގުރާމައެއް ފެށިދާނެ ކަމުގެ ބިރު ހީވެފައި ވަނިކޮށެވެ.\nސެކްރެޓަރީ ޖެނެރަލްގެ ތަރުޖަމާން ވިދާޅުވީ ގަލްފް ސަރަހައްދުގެ ސުލަހަ މަސަލަސްކަމަށް އިސްކަން ދެއްވަން ސެކްރެޓަރީ ޖެނެރަލް އެދިވަޑައިގަންނަވާ ކަމަށެވެ.\n"މިވަގުތު ދުނިޔޭގެ ލީޑަރުން އެބޭފުޅުންގެ ބާރު އެންމެ މަތީ މިންވަރަށް ބޭނުން ކުރަންވީ ހާލަތު ކޮންޓްރޯލްކޮށް އިތުރު ހަމަނުޖެހުމަކަށް ޖާގަ ތަނަވަސްވާ ހުރިހާ މަގެއް ބަންދުކުރަން. އިތުރު ގަލްފް ހަނގުރާމައެއް ދުނިޔެއަށް ތަހައްމަލެއް ނުކުރެވޭނެ." ސެކްރެޓަރީ ޖެނެރަލް ނެރުއްވި ބަޔާނުގައި ވިދާޅުވިއެވެ.\nމަޝްހޫރު ގަލްފް ހަނގުރާމަ އަކީ 1990 ވަނަ އަހަރު އިރާޤުން ކުވައިތައް އެރުމުން ފެށުނު ހަނގުރާމައެވެ. އެ ހަނގުރާމަ ނިމުނީ 1991 ވަނަ އަހަރު އެވެ. އިރާޤު ސިފައިން ކުވައިތުން ފައިބަން އދ.އިން އެންގި އެންގުމަށް އިރާޤުން ތަބާނުވުމުން އެމެރިކާ އާއި އިނގިރޭސިވިލާތް ފަދަ ގައުމުތައް ހިމެނޭ ގޮތައް ޖުމްލަ 39 ގައުމަކުން އިރާޤާއި ދެކޮޅަށް ހަމަލާދީ އިރާޤު ސިފައިން ކުވައިތުން ބޭލިއެވެ.\nއީރާންގެ ޖެނެރަލް އަވަހާރަކޮށްލުމާއި ގުޅިގެން އީރާނުން ވަނީ "ވަރުގަދަ ބަދަލު ހިފުމަކުން އެމެރިކާ ކިބައިން ބަދަލު ހިފާނަން." ކަމަށް ބުނެފައެވެ. އެހެންކަމުން ކޮންމެ ވަގުތަކު ވެސް ހަނގުރާމައެއް ފެށިދާނެ ކަމުގެ އިންޒާރު ދިރާސާ ކުރާ ފަރާތްތަކުން ގެންދަނީ ދެމުންނެވެ.\nއދ.ގެ ވެހިކަލެއްގެ ތެރޭގައި މުވައްޒަފުންތަކެއް ބަދުއަހުލާގީ އަމަލު ހިންގި މައްސަލައެއް ހޫނުވެއްޖެ\nޖެނުއަރީ 3, 2020 22:08\nޖެނުއަރީ 3, 2020 22:20\nކަލޭމެން ތީ ކާކު، މިހާރު ހޯގޮވަން؟ ފަލަސްތީން ކަތިލި އިރު މި މީހުން ތިބީ ނިދާފައިތަ؟\nޖެނުއަރީ 3, 2020 22:35\nމީ ކޮން ކަހަލަ އދ.އެއް؟ ގައުމަކައް އަރާ އެހެންގައުމެއްގެ މީހަކު ނިރުބަވެރި ހަމަލާއަކުން ގަތުލްކުރީމަ އެކަން ކުރިގައުމައް ފިޔަވަޅުނާޅާ މިގޮވަނީ އެހެން ގައުމުކަތުން ބަލަންތިބޭށޭ، އެކަމު އެހެން ގައުމަކުންކަމެއް ކޮއްފިއްޔާ އދ އެކަމެއް ހަޖަމެއްނުކުރޭވޭނޭ.\nޖެނުއަރީ 3, 2020 22:39\nގޫ ތާރެސް ބުނީ މަ ކޮށްގެން ނުވާނެ....ލޮލް\nޖެނުއަރީ 3, 2020 23:05\nމި ހުރިހައި ނުބައެއްގެ އަސްލަކީ އދ އިސްރާއީލްގެ ނޭޢްގާނީ އެއްވެސް ޢަމަލަކަށް ފިޔަވަޅު ނޭޅުނު ބައެއް ތީ !\nޖެނުއަރީ 4, 2020 10:22\nއއއއއއއ އދ. އިސްލާމުންގެ ދުޝްމަން މީ އަހަ އްނަށް އދ ދިގުކޮށް ކިޔޭ ގޮތަކީ އެހެންވީމަ އެމީހުން ކިހިނެ އް އއއ އެމެރިކާ ޔާ އިޒްރާ އީލުގެ ނޭ އްގާނީ އެ އްވެސް ކަމެ އ އް ފެ އްނާނީ\nޖެނުއަރީ 4, 2020 10:24\nއދ. އިސްލާމުންގެ ދުޝްމަން މީ އަހަ އްނަށް އދ ދިގުކޮށް ކިޔޭ ގޮތަކީ އެހެންވީމަ އެމީހުން ކިހިނެ އް އެމެރިކާ ޔާ އިޒްރާ އީލުގެ ނޭ އްގާނީ އެ އްވެސް ކަމެ އް ފެ އްނާނީ


Rohingya massalaigai faadu kiyun amaazu vefai vanikoh Suu Kyi China ah | Mihaaru\nމިއަންމާގެ ސްޓޭޓް ކައުންސެލާ އަން ސަން ސޫކީ: ޗައިނާ އަށް ވަޑައިގަންނަވަނީ ކޮމިއުނިސްޓް ޕާޓީގެ ބައްދަލުވުމަކަށް.\nރޮހިންޖާ މައްސަލާގައި ފާޑުކިޔުން އަމާޒުވެފައި ވަނިކޮށް ސޫކީ ޗައިނާ އަށް\n27 ނޮވެމްބަރ 2017 - 15:05\nޔަންގޮން (ނޮވެމްބަރު 27) - ރޮހިންޖާ މުސްލިމުންނާ މެދު އަމަލު ކުރި އަނިޔާވެރި ގޮތުން މިއަންމާގެ ސްޓޭޓް ކައުންސެލާ އަން ސަން ސޫކީ އަށް ފާޑު ކިޔުން އަމާޒުވެފައި ވަނިކޮށް ޗައިނާ އަށް ވަޑައިގަތުމަށް ނިންމައިފި އެވެ.\nރަކީން ސްޓޭޓުގައި މިއަންމާ ސިފައިން މުސްލިމުންނަށް އަނިޔާދީ އެ މީހުންގެ ގެދޮރުގައި އަލިފާން ޖެހިއިރު ސޫކީ ހުންނެވީ ހިމޭނުންނެވެ. އެކަމަނާ އަށް ފާޑުކިޔުންތައް އަމާޒުވާން ފެށުމުން ވިދާޅުވެފައި ވަނީ އެއީ ސިފައިން ދިން ހަމަލާތަކެއް ނޫން ކަމަށެވެ. އެކަމަކު އެމެރިކާ އާއި އދ. އިން ބުނެފައި ވަނީ ރޮހިންޖާ މުސްލިމުންނާ ދެކޮޅަށް މިއަންމާ ސިފައިން ހިންގާފައި ވަނީ ނަސްލެއް ނެތިކޮށްލުމުގެ އަމަލުތަކެއް ކަމަށެވެ.\nދުނިޔޭގެ އެތައް ގައުމަކުން މިއަންމާ އަށް ފާޑުކިޔަމުން ދިޔަ ނަމަވެސް ޗައިނާ އިން ވަނީ މިއަންމާއާ އެއްކޮޅަށް ޖެހިފަ އެވެ. އަދި ރޮހިންޖާ މައްސަލާގައި މިއަންމާއާ ދެކޮޅަށް ސަލާމަތީ މަޖިލީހުން ފާސްކުރާ ގަރާރުތައް ވީޓޯކޮށްފާނެ ކަމަށް ބުނެފައިވެ އެވެ.\nސޫކީ ޗައިނާ އަށް ވަޑައިގަންނަވާކަން އިއުލާންކޮށްފައިވާ އިރު ޗައިނާގެ ރައީސް ޝީ ޖިންޕިން އާއި ސިފައިންގެ ލީޑަރުން ވަނީ މިއަންމާ ސިފައިންގެ ބާރުގަދަ ވެރިޔާ މިން އައުންގް ލައިން އަށް ތައުރީފް ކުރައްވައިފަ އެވެ.\nމިއަންމާ ސަރުކާރުން ހިންގާ ނޫސް ގްލޯބަލް ނިއު ލައިޓް އިން ބުނެފައި ވަނީ ނޯބެލް ސުލްހައިގެ އިނާމު ހޯއްދަވާފައިވާ ސޫކީ ވަރަށް އަވަހަށް ޗައިނާ އަށް ވަޑައިގެން ދުނިޔޭގެ ސިޔާސީ ލީޑަރުންނަށް ކޮމިއުނިސްޓް ޕާޓީން ބާއްވާ ބައްދަލުވުމެއްގައި ބައިވެރިވެވަޑައިގަންނަވާނެ ކަމަށެވެ.\nއިތުރު ލިޔުންތައް ޗައިނާ މިއަންމާ އައުން ސަން ސޫ ޗީ ރޮހިންޖާ


O'level Hedhi Dharivarunnah Villa College In Career Guidance Program Eh Fashaifi - Vaguthu\nކޮވިޑް ދެކެ ދިވެހިން ބިރު ނުގަންނަނީ ކުއްލިއަކަށް ގިނަ ބަޔަކު މަރުނުވާތީ! -2ގަޑިއިރު ކުރިން\nއޯލެވެލް ހެދި ދަރިވަރުންނަށް ވިލާ ކޮލެޖުން ކެރިއަރ ގައިޑެންސް ޕްރޮގްރާމެއް ފަށައިފި\nވިލާ ކޮލެޖުން އިއްޔެ ނޫސްވެރިންނަށް މައުލޫމާތު ދެއްވަނީ – ވަގުތު އިމޭޖްސް: އަމީން ފަހްމީ\nމިއަހަރު އޯލެވެލް ހެދި ދަރިވަރުންނަށް އަމާޒުކޮށްގެން ކެރިއަރ ގައިޑެންސް ޕްރޮގްރާމެއް ވިލާ ކޮލެޖުން ފަށައިފިއެވެ.\nމިޕްރޮގްރާމަކީ އޯލެވެލް ނިންމި ދަރިވަރުންގެ ތެރެއިން ކުރިއަށްދާނެ ރޮނގެއް އިޚްތިޔާރު ކުރުމުގައި އެހީތެރިކަން ބޭނުންވާ ދަރިވަރުންނަށް އަމާޒުކޮށްގެން ވިލާ ކޮލެޖުގެ ފަރާތުން ހިންގާ ކޯހެކެވެ.\nވިލާ ކޮލެޖުން ބުނީ މިޕްރޮގްރާމް ކުރިއަށް ދާނީ އިއްޔެ އިން ފެށިގެން މިމަހުގެ 24 ވާ ބުރާސްފަތި ދުވަހުގެ ނިޔަލަށް ކަމަށާއި މި ޕްރޮގްރާމުގައި މަޢުލޫމާތު ދެއްވާނީ މި ދާއިރާގައި ތަޖުރިބާކާރު ބޭފުޅުން ކަމަށެވެ. މި ޕްރޮގްރާމް ކުރިއަށްދާނީ ކޮންމެ ދުވަހަކުވެސް 14:00 ން 17:00 އަށް ކަމަށް ވެސް ވިލާ ކޮލެޖުން އިއްޔެ ނެރުނު ބަޔާނެއްގައި ބުނެފައި ވެއެވެ.\n"ކޮންމެ ދުވަހަކުވެސް 2:00 އިން ހަވީރު 5:00 އަށް ކުރިއަށްދާ މި ޕްރޮގްރާމުގައި އެ ކުއްޖަކު އައުމުން އެ ކުއްޖަކަށް އެންމެ އެކަށީގެންވާ ކެރިއަރއެއް ޚިޔާރު ކުރުމުގައި ޢިލްމީ ނަޒަރަކުން އެހީތެރިކަން ފޯރުކޮށްދެވޭނެއެވެ." ވިލާ ކޮލެޖުގެ ބަޔާނުގައި ވެއެވެ.\nވިލާ ކޮލެޖުން މި ފެށި ޕްރޮގްރާމާއި އެކު އޮލެވެލް ނިންމި ދަރިވަރުންނަށް ފުރުސަތު ދިނުމަށްޓަކައި ވިލާ ކޮލެޖުގެ ޖެނުއަރީ އިންޓޭކްގެ ފައުންޑޭޝަން ލެވެލް އާއި ސެޓްފިކެޓް ލެވެލް އަދި ޕްރޮފެޝަނަލް ޕްރޮގްރާމްތަކުގައި ބައިވެރި ވުމުގެ މުއްދަތު ވަނީ 31 ޖެނުއަރީ 2019ގެ ނިޔަލަށް އިތުރު ކުރެވިފައެވެ.\n"ވަގުތު" އަށް މަޢުލޫމާތު ދެމުން ވިލާ ކޮލެޖްގެ މިޒްނާ އަލީ ދީދީ ވިދާޅުވީ ޑިގްރީ ކޯސްތައް ފެށިފައިވީ ކަމުގައި ވީ ނަމަވެސް 2018 ވަނަ އަހަރުގެ އޮކްޓޫބަރު މަހު އޭލެވެލް ނިންމި ކުދިންނަށް ވެސް ޕެންޑިންގް ނަތީޖާ އާ އެކު ޑިގްރީ ކޯސް ތަކަށް ކުރިމަތި ލުމުގެ ފުރުސަތު ހުޅުވާލެވިފައިވާ ކަމަށެވެ. ނަމަވެސް އޭލެވެލް ނަތީޖާ ލިބުމުން އެކުދިން ނަތީޖާ ހުށައަޅަން ޖެހޭނެކަމަށްވެސް އޭނާ ވިދާޅުވިއެވެ.


Raees Yaameen hunnevee, Raees Nasheed aai Maumoon bandhu kurevvi than tharaggee kurumaffahu ethanugai: Imraan - One Online\n15 ޑިސެމްބަރ 2019، ކްރޮސްރޯޑްސް މޯލްޑިވްސް، ރާއްޖޭގެ ހުރިހާ ކައުންސިލްތައް ހިމެނޭ ގޮތުން ބޭއްވި "ވިއަވަތި ރާއްޖެ" މަހާސިންތާގެ ތެރެއިން ހޯމް މިނިސްޓަރު ޝައިހް އިމްރާން -- ވަން ފޮޓޯ: މުހައްމަދު އައުޒަމް\nރައީސް ޔާމީން ހުންނެވީ، ރައީސް ނަޝީދާއި މައުމޫނު ބަންދުކުރިތަން ތަރައްގީ ކުރުމަށްފަހު އެތަނުގައި: އިމްރާން\nމަނީލޯންޑަރިންގެ ކުށުގައި ފަސް އަހަރު ދުވަހުގެ ޖަލު ހުކުމެއް ތަންފީޒު ކުރައްވަމުން ގެންދަވާ ކުރީގެ ރައީސް އަބުދުﷲ ޔާމީން އަބުދުލް ގައްޔޫމް ހުކުމް ތަންފީޒު ކުރައްވަމުން ގެންދަވަނީ، އެމަނިކުފާނުގެ ވެރިކަމުގައި، ކުރީގެ ރައީސް މައުމޫނު އަބުދުލް ގައްޔޫމާއި ރައީސް ނަޝީދު ނުހައްގުން ބަންދު ކޮށްފައި ބެހެއްޓި ތަނުގައި ކަމަށް ހޯމް މިނިސްޓަރު އިމްރާން އަބުދުﷲ ވިދާޅުވެއްޖެ އެވެ.\nރައީސް ޔާމީނާ މެދު ޖަލުގައި ކަންތައް ކުރަނީ ވަރަށް އިހާނެތިކޮށް ކަމަށާއި، ލިބެން ޖެހޭ ބައެއް ހައްގުތަކުން ވެސް އެމަނިކުފާނު މަހުރޫމު ކޮށްފައިވާ ކަމަށް، ރައީސް ޔާމީނާއެކު ސިޔާސީ މަސައްކަތް ކުރައްވަމުން ގެންދެވި، އިދިކޮޅު ޕީއެންސީގެ ރައީސް އަބްދުއްރަހީމް އަބްދުﷲ (އަދުރޭ) ވާހަކަ ދައްކާފައި ވަނިކޮށް، ހޯމް މިނިސްޓަރު އިމްރާން މިއަދު ކުރެއްވި ޓުވީޓެއްގައި ވިދާޅުވީ، ރައީސް ޔާމީން އެތަނުގައި ބަހައްޓާފައި ވަނީ، ރައީސް މައުމޫނާއި ރައީސް ނަޝީދު އެތަނުގައި ބަންދުކޮށްފައި ބެހެއްޓި އިރަށްވުރެ ފެންވަރު ރަނގަޅު ކޮށްފައި ކަމަށެވެ.\n"މަނީ ލޯންޑަރިންގެ ކުށުގައި ފަސް އަހަރުގެ ޖަލު ހުކުމެއް ތަންފީޒު ކުރަމުން އަންނަ މއ.ކާމިނީ ހުޅަނގުގޭ އަބުދުﷲ ޔާމީން އަބުދުލް ގައްޔޫމު، ހުކުމް ތަންފީޒު ކުރަމުން އަންނަނީ، ކުރީގެ ސަރުކާރުގައި، ރައީސް ނަޝީދު އާއި ރައީސް މައުމޫނު ނުހައްގުން ބަންދުކޮށްފައި ބެހެއްޓިތަން އިތުރަށް ފެންވަރު ރަނގަޅު ކުރުމަށްފަހު އެތަނުގައި،" ހޯމް މިނިސްޓަރު އިމްރާން މިއަދު ކުރެއްވި ޓުވީޓްގައި ވިދާޅުވިއެވެ.\nރައީސް ޔާމީންގެ ވެރިކަމުގައި، ޓެރަރިޒަމްގެ ކުށުގައި އިމްރާން 12 އަހަރަށް ޖަލަށް ލާން ހުކުމް ކުރިއެވެ. ރައީސް ޔާމީންގެ ވެރިކަން ބަދަލު ވުމާއެކު އެ ހުކުމް ފަސްކުރަން ސުޕްރީމް ކޯޓުން ހުކުމް ކޮށް އިމްރާން ވަނީ މިނިވަން ކޮށްފައެވެ.\nއިމްރާންގެ މައްޗަށް ހުކުމް ކުރީ، އޭނާ އިސްވެ ހުންނަވައިގެން މޭ 1، 2015ގައި ބޭއްވި މޭ ޑޭގެ މުޒާހަރާއާ ގުޅިގެންނެވެ.\nރައީސް ޔާމީނާ ބެހޭގޮތުން އަދުރޭ ދެއްކެވި ވާހަކަތައް ހޯމް މިނިސްޓްރީން ވެސް ވަނީ ދޮގު ކޮށްފައެވެ.\nއެކަމާ ގުޅިގެން އެމިނިސްޓްރީން މިއަދު ނެރުނު ބަޔާނެއްގައި ބުނެފައިވަނީ، އެއްވެސް ތަފާތު ކުރުމެއް ނެތި، ގައިދީންނަށް ފޯރު ކޮށްދޭންޖެހޭ ހުރިހާ އިނާޔަތެއް ރައީސް ޔާމީނަށް ފޯރުކޮށްދެމުން އަންނަ ކަމަށެވެ. އަދި ރައީސް ޔާމީނާމެދު އިހާނެތިކޮށް ކަންތައް ކުރަމުން އަންނަ ކަމަށް މީޑިއާގައި ފެތުރެމުންދާ ފަދަ އެއްވެސް ކަމަކާ ގުޅޭގޮތުން، ރައީސް ޔާމީންގެ ފަރާތްޕުޅުން އަދި، އެމަނިކުފާނުގެ ވަކީލުންނާއި އާއިލާގެ ފަރާތުންވިޔަސް ޝަކުވާއެއް އުފުލާފައި ނުވާކަމަށްވެސް ހޯމް މިނިސްޓްރީން މިއަދު ބުންޏެވެ.\nގުޅޭ ޓެގު ސިޔާސީ މޯލްޑިވްސް ކަރެކްޝަނަލް ސާވިސް ކުރީގެ ރައީސް މައުމޫން އަބްދުލްޤައްޔޫމް މިނިސްޓްރީ އޮފް ހޯމްއެފެއާޒް ކުރީގެ ރައީސް އަބްދުﷲ ޔާމީން


vnews - Adhaalth Party ge Medi Committee ge Raees Nazeer ge passport hifahattaifi\nއަދާލަތު ޕާޓީގެ މީޑިއާ ކޮމިޓީގެ ރައީސް ނަޒީރުގެ ޕާސްޕޯޓް ހިފަހައްޓައިފި\nއަލީ ނަޒީރު -- ވީފައިލް ފޮޓޯ\nއަދާލަތު ޕާޓީގެ މީޑިއާ ކޮމިޓީގެ ރައީސް އަލީ ނަޒީރުގެ ޕާސްޕޯޓް ހިފަހައްޓައިފި އެވެ.\nވީނިއުސް އަށް މިއަދު މައުލޫމާތު ދެއްވަމުން އަލީ ނަޒީރު ވިދާޅުވީ އޭނާގެ ޕާސްޕޯޓް ހިފެހެއްޓިކަން އެނގުނީ ސްރީލަންކައަށް ފުރަންވެގެން ވެލާނާ އިންޓަނޭޝަނަލް އެއާޕޯޓަށް ގޮސް އިމިގްރޭޝަން ކައުންޓަރާ ހަމައިން ކަމަށެވެ. ރޭ 7:30 ހާއިރު އެއާޕޯޓަށް ދިޔައީ ސްރީލަންކާގައި ތިބޭ އޭނާގެ އާއިލާގެ ބޭފުޅުންނާ ބައްދަލުކުރުމަށް އެގައުމަށް ފުރުމަށް ކަމަށްވެސް ވިދާޅުވި އެވެ.\nނަޒީރު ވިދާޅުވީ އިމިގްރޭޝަން ކައުންޓަރުން އޭނާގެ ޕާސްޕޯޓް ނެގުމަށްފަހު ކޯޓު އަމުރެއްގެ ދަށުން ޕާސްޕޯޓް ހިފެހެއްޓުނު ކަމަށް އަންގާފައިވާ ކަމަށެވެ. ނަމަވެސް ކޯޓުން އަމުރެއް ނުދައްކާ ކަމަށާއި ދެއްކީ ޕާސްޕޯޓް ހިފެހެއްޓުނު ކަމުގެ ލިޔުމެއް ކަމަަށްވެސް ވިދާޅުވި އެވެ. ޕާސްޕޯޓް ހިފެހެއްޓީ ފުލުހުން އަންގައިގެން ކަމަށް އިމިގްރޭޝަން އޮފިސަރުން ވިދާޅުވި ކަމަށްވެސް ނަޒީރު ވަނީ ވިދާޅުވެފަ އެވެ.\nނަޒީރު ވިދާޅުވީ އިމިގްރޭޝަނުން ދެއްކި ލިޔުމުގައި ކޯޓު އަމުރެއްގެ ނަންބަރެއް ޖަހާފައި އޮތް ކަމަށާއި ނަމަވެސް ކޯޓު އަމުރެއް ނުދައްކާތީ ޕާސްޕޯޓް ހިފެހެއްޓީ ކޯޓު އަމުރެއްގެ ދަށުން ކަމަަށް ގަބޫލުނުކުރައްވާ ކަމަށެވެ. އެހެންކަމުން އޭނާގެ ގާނޫނީ ވަކީލާ މަޝްވަރާކުރުމަށްފަހު މިމައްސަލާގައި ގާނޫނީ ގޮތުން ފިޔަވަޅެއް އަޅަންޖެހިއްޖެނަމަ އެކަން ކުރައްވާނެ ކަަމަށްވެސް ވިދާޅުވި އެވެ.\nނަޒީރުގެ ޕާސްޕޯޓް ހިފަހައްޓާފައި މިވަނީ ފުލުހުން އޭނާގެ މައްސަލައެއް ތަހުގީގުކުރަމުންދާ ވަގުތެއްގަ އެވެ. ފުލުހުން ނަޒީރުގެ މައްޗަށް ތުހުމަތު ކުރަނީ ބާރުގެ ބޭނުންކޮށްގެން ސަރުކާރު ވައްޓާލަން މަސައްކަތް ކުރުމުގެ ތުހުމަތެވެ.\nމިތުހުމަތާ ގުޅިގެން ތިން ފަހަރަށް ނަޒީރު ފުލުހުންގެ އިދާރާއަށް ހާޒިރުކޮށްފައިވާއިރު މިމައްސަލާގައި އޭނާ ވަނީ ގާނޫނުއަސާސީން ކަށަވަރުކޮށްދީފައިވާ ހަނުހުރުމުގެ ހައްގުގެ ބޭނުން ހިފާފަ އެވެ.\nނަޒީރު އިތުރަށް ވިދާޅުވީ މިސަރުކާރު ގާނޫނީ އިމުގެ ތެރެއަށް ވެއްދުމަށާއި މިސަރުކާރު ޖަވާބުދާރީކުރުވުމަށް ގުޅިފައިވާ ޕާޓީ ތަކުން ކުރާ މަސައްކަތްތަކާއި ގުޅިގެންނާއި އެކަމުގައި އޭނާގެ ބައިވެރިވުން އޮތުމުން އޭނާގެ މައްޗަށް ފުލުހުން ތުހުމަތުތަކެއް ކުރި ނަމަވެސް ގުޅިފައިވާ ޕާޓީތަކާ އެކު ކުރާ މަސައްކަތުގައި ފަސްޖެހުމެއް ނެތި ކުރިއަށްދާނެ ކަމަށެވެ.


ކްރިމިނަލް ކޯޓުގެ ޤާޟީ އަލްއުސްތާޛު ޙުސައިން ފާއިޒް ރަޝާދުގެ ސަސްޕެންޝަން އުވާލުމަށް ނިންމުން - Judicial Service Commission\nކްރިމިނަލް ކޯޓުގެ ފަނޑިޔާރުންގެ އޯޑިއޯ ރެކޯޑިންގ ތަކެއް ކަމަށް ބުނެ މީޑިއާގައި ދައުރުވި އޯޑިއޯތަކުގެ މައްސަލައިގައި މީޑިއާގައި ދައުރުވި އޯޑިއޯތަކުގެ ފޮރެންސިކް އެނާލިސިސްއެއް މޯލްޑިވްސް ޕޮލިސް ސަރވިސްގެ ފޮރެންސިކް ޑިޕާރޓްމަންޓުން ހަދައި، އެ އޯޑިއޯތަކުގައި ވާ އަޑުތަކުގެ ތެރެއިން އެއް އޯޑިއޯ ކްރިމިނަލް ކޯޓުގެ ޤާޟީ އަލްއުސްތާޛު ޙުސައިން ފާއިޒު ރަޝާދުގެ އަޑާ ދިމާވާކަމަށް ޙަވާލާދެވުނު އޯޑިއޯ އެނާލިސިސްގައި ކަނޑައަޅާފައި ވާތީ، ޤާޟީ އަލްއުސްތާޛު ޙުސައިން ފާއިޒް ރަޝާދުއާ ގުޅޭގޮތުން ތަޙުޤީޤު ކުރަމުންދާ މައްސަލައިގެ ބާވަތަށާއި، ތަޙުޤީޤަށް ހޯދިފައިވާ މަޢުލޫމާތަށް ބަލައި، ޖުޑީޝަލް ސާރވިސް ކޮމިޝަންގެ ޤާނޫނު (ޤާނޫނު ނަންބަރު 10/2008) ގެ 25 ވަނަ މާއްދާގެ (ލ) ގެ ދަށުން، 05 ނޮވެންބަރު 2021 އިން ފެށިގެން ވަގުތީގޮތުން 60 (ފަސްދޮޅަސް) ދުވަހަށް ވަޒީފާއަށް ނުނިކުމެ މަޑުކުރުމަށް، ޤާޟީ އަލްއުސްތާޛު ޙުސައިން ފާއިޒް ރަޝާދަށް މި ކޮމިޝަނުން ވަނީ އަންގާފައެވެ.\nއެގޮތުން، ޤާޟީ އަލްއުސްތާޛު ޙުސައިން ފާއިޒް ރަޝާދު މަސައްކަތުން ސަސްޕެންޑުކޮށްފައިވަނިކޮށް، މެލޭޝިއާގެ މިނިސްޓްރީ އޮފް ކޮމިއުނިކޭޝަންސް އެންޑް މަލްޓިމީޑިއާގެ ޑިޖިޓަލް ފޮރެންސިކް ޑީޕާޓްމަންޓްއިން ތައްޔާރުކޮށްފައިވާ ޑިޖިޓަލް ފޮރެންސިކް ކޭސް ރިޕޯޓެއް މޯލްޑިވްސް ޕޮލިސް ސަރވިސްއިން މިކޮމިޝަނާ ވަނީ ޙިއްސާކޮށްފައެވެ. އެ ރިޕޯޓުގައި މީޑިއާގައި ދައުރުވި އޯޑިއޯތަކުގެ ފޮރެންސިކް އެނާލިސިސްއިން އެ އޯޑިއޯ ގައިވާ އަޑާއި ކްރިމިނަލް ކޯޓުގެ ޤާޟީ އަލްއުސްތާޛު ޙުސައިން ފާއިޒު ރަޝާދުގެ އަޑާ ދިމާނުވާކަމަށް ބަޔާންކޮށްފައިވެއެވެ.\nމީޑިއާގައި ދައުރުވަމުންދާ އޯޑިއޯތަކަކީ ސައްހަ އޯޑިއޭތަކެއް ނޫންކަމަށާއި އެފަދަ ވާހަކަތަކެއް ދައްކާފައި ނުވާނެކަމަށް ޤާޟީ އަލްއުސްތާޛު ޙުސައިން ފާއިޒު ރަޝާދު މިމައްސަލައާ ގުޅިގެން މިކޮމިޝަނުގައި ވިދާޅުވެފައިވާތީއާއި، މޯލްޑިވްސް ޕޮލިސް ސަރިވެސްގެ ފަރާތުން މެލޭޝިއާގެ މިނިސްޓްރީ އޮފް ކޮމިއުނިކޭޝަންސް އެންޑް މަލްޓިމީޑިއާގެ ޑިޖިޓަލް ފޮރެންސިކް ޑީޕާޓްމަންޓުން ހައްދާފައިވާ ފޮރެންސިކް ރިޕޯޓުގައި ލީކްވި އޯޑިއޯތަކުގައި ވާ އަޑާއި ޤާޟީ އަލްއުސްތާޛު ޙުސައިން ފާއިޒު ރަޝާދުގެ އަޑާ ދިމާނުވާކަމަށް ބަޔާންކޮށްފައިވާތީ، ޤާޟީ އަލްއުސްތާޛު ޙުސައިން ފާއިޒް ރަޝާދުގެ ސަސްޕެންޝަން އުވާލުމަށް 2021 ޑިސެންބަރު 26 ވަނަ ދުވަހު ބޭއްވި މި ކޮމިޝަނުގެ 102 ވަނަ ބައްދަލުވުމުގައި ނިންމާފައިވާކަމުގައި ދަންނަވަމެވެ.


Foreign Minister Abdulla Shahid China ah vadaigannavanee\nފޮރިން މިނިސްޓަރު އަބްދުﷲ ޝާހިދު ޗައިނާ އަށް ވަޑައިގަންނަވަނީ\nރަސްމީ ދަތުރެއްގައި ވަރަށް އަވަހަށް ޗައިނާ އަށް ވަޑައިގަންނަވާނެ ކަމަށް ފޮރިން މިނިސްޓަރު އަބްދުﷲ ޝާހިދު ވިދާޅުވެއްޖެ އެވެ.\nފޮރިން މިނިސްޓަރު އެހެން ވިދާޅުވީ އެމަނިކުފާނު މިއަދު ރައްޔިތުންގެ މަޖިލީހަށް ހާޒިރު ކުރެއްވުމުން މެމްބަރަކު ކުރެއްވި ސުވާލެއްގެ ޖަވާބުގަ އެވެ.\nނައިފަރު ދާއިރާގެ މެމްބަރު އަހްމަދު ޝިޔާމް ވަނީ ފާއިތުވި އަށް މަސް ދުވަހު 19 ގައުމަކަށް ވަޒީރު ދަތުރުކުރައްވާފައިވާ އިރު އޭގެ ތެރޭގައި ޗައިނާ ނުހިމެނީ ކީއްވެތޯ ސުވާލުކުރައްވައިފަ އެވެ.\nޝާހިދު ވިދާޅުވީ ގައުމުތަކަށް ކުރައްވަމުންދާ ދަތުރުތަކުގެ އެންމެ ބޮޑު ބޭނުމަކީ ބައިނަލްއަގްވާމީ މުޖުތަމައު އިން ރާއްޖެ ބާކީވެފައި އޮތް އޮތުން ނިމުމަކަށް ގެނައުން ކަމަށެވެ. އެގޮތުގެ މަތިން ވަރަށް އަވަހަށް ޗައިނާ އަށް ވެސް ދަތުރެއް ކުރުމަށް ހަމޖެހިފައިވާ ކަމަށް ވަޒީރު ވިދާޅުވި އެވެ.\nމިއަހަރުގެ ތެރޭގައި ވެރިކަން ކުރާ ކޯލިޝަންގެ މައި ޕާޓީ އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ޗައިނާ އަށް ބަހުގެ ހަމަލާތަކެއް ދިނުމުން ދެގައުމުގެ ގުޅުމާއި މެދު ވަނީ ކަންބޮޑުވުންތަކެއް އުފެދިފަ އެވެ.\nކުރީގެ ރައީސް އަބްދުﷲ ޔާމީންގެ ސަރުކާރުގައި ހިންގި ބޮޑެތި މަޝްރޫއުތަކަށް ޗައިނާ އިން ނެގި ލޯނުތަކަށް ދަރަނީގެ ގޮތުގައި ރާއްޖެ އިން 3.4 ބިލިއަން ޑޮލަރު ދައްކަން ޖެހިފައިވާ ކަމަށް ނަޝީދު ވިދާޅުވުމުން އެ ވާހަކައަށް ރައްދު ދެއްވީ ރާއްޖޭގައި ހުންނަވާ ޗައިނާގެ ސަފީރު ޒަންގް ލިއޮން އެވެ.\nއިންޓްރެސްޓް ބޮޑުކޮށް ޗައިނާ އިން ދިން ލޯނުތަކުން ރާއްޖެ ދަރާފައިވާ ކަމަށް ނަޝީދު މީގެ ކުރިން ވިދާޅުވުމުން ވެސް ސަފީރު ވަނީ ތަރައްގީ އަށް އެހީވުން ނޫން އެޖެންޑާއެއް ޗައިނާގެ ނެތް ކަމަށް ވިދާޅުވެ ހިތްހަމަޖެހިވަޑައިނުގެން ވާހަކަ ދައްކަވައިފަ އެވެ.\nޗައިނާ މަޖިލިސް 2019 އަބްދުﷲ ޝާހިދު ރާއްޖެ-ޗައިނާ ފޮރިން މިނިސްޓްރީ ފޮރިންގް މިނިސްޓަރު


ކުޅުދުއްފުށީ ހޮސްޕިޓަލުގެ އައު އޯޕީޑީ އިމާރާތް ހަދަން އެމްޓީސީސީއަށް ކުޅުދުއްފުށީ ހޮސްޕިޓަލުގެ އައު އޯޕީޑީ އިމާރާތް ހަދަން އެމްޓީސީސީއަށް\nކުޅުދުއްފުށީ ހޮސްޕިޓަލުގެ އައު އޯޕީޑީ އިމާރާތް ހަދަން އެމްޓީސީސީއަށް\nކުޅުދުއްފުށީ ހޮސްޕިޓަލުގެ އައު އޯޕީޑީ އިމާރާތް ހަދަން އެމްޓީސީސީއަށް - ފޮޓޯ:ހެލްތް މިނިސްޓްރީ\nހދ.ޅުދުއްފުށީ ރީޖަނަލް ހޮސްޕިޓަލުގެ އައު އޯޕީޑީ އިމާރާތް ހެދުމުގެ މަސައްކަތްކުރުމަށް މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ)އާ ޙަވާލުކޮށްފިއެވެ.\nހެލްތު މިނިސްޓްރީގައި ބޭއްވި ރަސްމިއްޔާތުގައި މިއެއްބަސްވުމުގައި އެމިނިސްޓްރީގެ ފަރާތުން ސޮއިކުރެއްވީ ހެލްތް މިނިސްޓްރީގެ ސްޓޭޓް މިނިސްޓަރ އަޙްމަދު އާދިލެވެ. އަދި އެމްޓީސީސީން ސޮއިކުރެއްވީ އެ ކުންފުނީގެ ޗީފް އޮޕަރޭޝަންސް އޮފިސަރު ޝާހިދު ހުސައިން މޫސާއެވެ.\nމި މަޝްރޫއު އެމްޓީސީސީއާ ޙަވާލު ކޮށްފައިވަނީ 180 ދުވަހުގެ ތެރޭގައި ނިންމާ ގޮތަށް 20.2 މިލިއަން ރުފިޔާއަށެވެ. މި މަޝްރޫއުގެ ދަށުން 21 ކޮންސަލްޓޭޝަން ކޮޓަރި އާއި ކާޑިއެކް ސެންޓަރަކާއި ރިސެޕްޝަން އޭރިއަކާއި ވެއިޓިން އޭރިއާއެއް ހެދުމަށް ވަނީ ނިންމަފައެވެ.\nއެމްޓީސީސީން މިހާރުވެސް އަންނަނީ ކުޅުދުއްފުށި ރީޖަނަލް ހޮސްޕިޓަލަށް ޖާގަ އިތުރުކުރުމަށް އައު އިމާރާތެއް އެޅުމުގެ މަސައްކަތްތައް ކުރައްވަމުންނެވެ. އަދި އެ މަސައްކަތް ނިންމައި އަންނަމަހު ބޭނުންކުރަން ވަނީ އަމާޒު ހިފާފައެވެ.\nހދ. ކުޅުދުއްފުށީ ރީޖަނަލް ހޮސްޕިޓަލްގެ އައު އޯ.ޕީ.ޑީ އިމާރާތް ހެދުމުގެ އެއްބަސްވުމުގައި @MTCCPlc އާއި އެކު ސޮއިކުރުން\nޕްރޮޖެކްޓްގެ މުއްދަތު: 180 ދުވަސް\n➢ 21 ކޮންސަލްޓޭޝަން ރޫމް.\n➢ އައު ކާޑިއިކް ސެންޓަރ\n➢ ރިސެޕްޝަން އޭރިޔާ\n➢ ވެއިޓިންގް އޭރިޔާ\n— Ministry of Health (@MoHmv) November 18, 2021\nކުޅުދުއްފުށީ ރީޖަނަލް ހޮސްޕިޓަލަކީ ސިއްޙީ ޚިދުމަތް ހޯދުމަށް އެތައް ބަޔަކު ބަރޯސާވާ ހޮސްޕިޓަލެކެވެ. ކުޅުދުއްފުށީ ސިޓީގެ އާބާދީ 10000އިން މަތީގައި އުޅޭއިރު، ހދ.އަތޮޅުގައި ދެން ހިމެނޭ 12 ރަށުގެ އާބާދީ 16000އިން މައްޗަށް އަރައެވެ. މީގެއިތުރުންވެސް ކައިރި އަތޮޅުތަކާއި އަދި ކޯވިޑް ޙާލަތާ ގުޅިގެން ދުރު އަތޮޅުތަކުންވެސް ކުޅުދުއްފުށީ ހޮސްޕިޓަލަށް ޑޮކްޓަރަށް ދައްކަން އާދެއެވެ.\nކުޅުދުއްފުށި ރީޖަނަލް ހޮސްޕިޓަލްގައި މިވަގުތު އެޑްމިޓްކޮށްގެން ފަރުވާދެވޭ ކެޕޭސިޓީއަކީ 36 އެނދެވެ. މީގެތެރޭގައި ޖެނެރަލް ވޯޑް 12 އެނދާއި ސަރޖިކަލް ވޯޑްގެ 8 އެނދާއި އެމަޖެންސީ ރޫމް އަދި އެންއައިސީޔޫގެ 12 އެނދު ހިމެނެއެވެ. ހޮސްޕިޓަލުން ޚިދުމަތް ހޯދާ މީހުންގެ ޢަދަދަށްބަލާއިރު، ނިސްބަތުން މިއީ ވަރަށް ކުޑަ އަދަދެކެވެ. ނަމަވެސް އާ އިމާރާތުގައި 36 އެންދުގެ ކެޕޭސިޓީ ހުންނައިރު އަލަށް ހަދާ އިމާރާތާއެކު މިހާރު ހޮސްޕިޓަލްގެ ބެޑް ކެޕޭސިޓީ ދެ ގުނައަށް އިތުރުވާނެއެވެ. އެއާއެކު ޚިދުމަތް ފޯރުކޮށްދިނުމަށް ލުއިފަސޭހަ ވެގެންދާނެކަމަށް އެ ހޮސްޕިޓަލުން ވިދާޅުވެއެވެ.


Hate speech bill ah kanboduvunthah ebahuri, Majleehah fonuvaanan: Islamic minister | Mihaaru\nޚަބަރު / ޑރ. އަހުމަދު ޒާހިރު، އިސްލާމިކް މިނިސްޓަރު\nނަފުރަތުގެ ބިލަށް ކަންބޮޑުވުންތައް އެބަހުރި، މަޖިލީހަށް ފޮނުވާނަން: އިސްލާމިކް މިނިސްޓަރު\nއިސްލާމިކް މިނިސްޓަރު ޑރ. ޒާހިރު "މިހާރު" އަށް އިންޓަވިއުއެއް ދެއްވަނީ. އޭނާ މިއަދު ވިދާޅުވީ ހޭޓް ސްޕީޗް ބިލާ މެދު ކަންބޮޑުންތައް އެބަހުރި ކަމަށާއި އެ ކަންބޮޑުވުންތައް މަޖިލީހާ ހިއްސާކުރައްވާނެ ކަމަށް-- ފޮޓޯ: ނިޝާން އަލީ/ މިހާރު\n17 ޖޫން 2021 - 17:45\nމީހުންގެ އަގީދާއާ ގުޅުވައިގެން ނަފުރަތު އުފެއްދުން ހުއްޓުވަން ކަމަށް ބުނެ، ގާނޫނުލް އުގޫބާތަށް މާއްދާއެއް އިތުރުކުރަން ސަރުކާރުން ހުށަހެޅި ބިލާއި މެދު ކަންބޮޑުވުންތަކެއް އެބަހުރި ކަަމަަށާއި އެ ކަންބޮޑުވުންތައް އަންނަ ހޯމަ ދުވަހު ރައްޔިތުންގެ މަޖިލީހަށް ފޮނުއްވާނެ ކަމަށް އިސްލާމިކް މިނިސްޓަރު ޑރ. އަހުމަދު ޒާހިރު މިއަދު ވިދާޅުވެއްޖެ އެވެ.\nޒާހިރު "މިހާރު" އަށް މިއަދު ވިދާޅުވީ ބިލަށް ކޮމެންޓް ކުރުމަށް ޓަކައި އިސްލާމީ ފަތުވާދޭ އެންމެ މަތީ މަޖިލީހުގެ ލަފާ ވެސް މިހާރު ހޯއްދަވާފައިވާ ކަމަށާއި އޭގެ އިތުރުން ވެސް ދީނީ އިލްމުވެރިންގެ ލަފާ ހޯއްދަވާނެ ކަމަށެވެ.\n"އަޅުގަނޑު އެދުނީ ފަތުވާ މަޖިލީހުގެ ލަފަޔަކަށް. ދެން އެބޭފުޅުންގެ ހުރި ކަންބޮޑުންތައް އެބަހުރި ފޮނުއްވާފައި. އަޅުގަނޑުމެން އިލްމުވެރިންނާ އެކު އިށީނދެ އެލަފަޔާއި އެހެން ކަންބޮޑުވުންތަކާ މެދުގައި ވެސް އަދި މަޝްވަރާ ކުރާނަން،" ޒާހިރު ވިދާޅުވި އެވެ.\nއޭނާ ވިދާޅުވީ ބިލަށް ކޮމެންޓް ކުރަން އެދި ރައްޔިތުންގެ މަޖިލީހުން ފޮނުވާފައި ސިޓީއަށް ހޯމަ ދުވަހު ޖަވާބު ދެއްވާނެ ކަމަށެވެ.\nމިނިސްޓަރު ވިދާޅުވި ގޮތުގައި ބިލާއި މެދު ފަތުވާ މަޖިލީހުން އޭނާއަށް ދިން ލަފާާގައި ޖުމްލަގޮތެއްގައި ހުރީ ބައެއް ދީނީ އިލްމުވެރިން މިހާރުވެސް ފާޅުކުރައްވާފައިވާ ކަންބޮޑުވުންތަކެވެ. އެހެން ނަމަވެސް ބިލުގެ ވަކިވަކި މާއްދާތަކަށް އެ މަޖިލީހުން ކަންބޮޑުވުން ފާޅުނުކުރައްވާ ކަމަށާއި ދެއްވާފައި އޮތީ ޖުމްލަ ލަފައެއް ކަމަށް ވެސް އޭނާ ވިދާޅުވި އެވެ.\nއެނގިފައިވާ ގޮތުގައި ފަތުވާ މަޖިލީހުން މިނިސްޓަރަށް ދިން ލަފާގައި ފާޅުކޮށްފައިވާ އެއް ކަންބޮޑުވުމަކީ ބިލުގެ ސަބަބުން ރައްޔިތުންގެ މެދުގައި ވަރަށް ބޮޑު ނުތަނަަވަސްކަމެއް އުފެދިދާނެ ކަމުގެ ކަންބޮޑުވުމެވެ. އިސްލާމީ ތަރުބިއްޔަތާއި، ނުބައިކަންތައްތަކުން މީހުން ދުރުކުރަން ނަސޭހަތްތެރިވުން ފަދަ ކަންތައްްތަކަށް ވެސް ބިލު މިހާރު އޮތް ގޮތުން ހުރަސްތައް ކުރިމަތިވެދާނެ ކަމުގެ ކަންބޮޑުވުން ވެސް ފަތުވާ މަޖިލީހުގެ ސިޓީގައި ފާޅުކޮށްފައިވެ އެވެ.\n"އެހުރިހާ ކަަމަކާ އެކު ބިލުގެ ސަބަބުން ރާއްޖޭގެ ދީނީ އެއްބައިވަންތަކަމާއި ދީނީ ވަހުދަތަށް ގެއްލުންވާނެ ކަމުގެ ކަންބޮޑުވުން ފަތުވާ މަޖިލީހުގެ ލަފާގައި ފާޅުކޮށްފައިވޭ،" މައުލޫމާތު ލިބި ހުރި އޮފިޝަލަކު ވިދާޅުވި އެވެ.\nއަގީދާއާއި ގުޅުވައިގެން ނަފުރަތު އުފެއްދުމަކީ ކުށަކަށް ހަދަން ފޮނުވި ބިލުގެ ފުރަތަަމަ ކިއުން ރައްޔިތުންގެ މަޖިލީހަށް އިއްވީ މިދިޔަ މަހުގެ 31 ވަނަ ދުވަހު ބޭއްވި ޖަލްސާގަ އެވެ. އެ ބިލް މަޖިލީހަށް ތައާރަފްކޮށް އިބްތިދާއީ ބަހުސް ފެށީ މިދިޔަ އަންގާރަދުވަހު ބޭއްވި ޖަލްސާގަ އެވެ. މަޖިލީހަށް ބިލް ބަލައިގަނެ، ދިރާސާކުރުމަށް ޓަކައި މިހާރު ވަނީ ޖުޑިޝަރީ ކޮމިޓީއަށް ފޮނުވައިފަ އެވެ.\nޖުޑިޝަރީ ކޮމިޓީން ރޭ ބޭއްވި ބައްދަލުވުމުގައި ނިންމީ އިސްލާމިކް މިނިސްޓްރީއާއި ޕްރޮސެކިއުޓާ ޖެނެރަލްގެ އޮފީސް އަދި ހިއުމަންރައިޓްސް ކޮމިޝަނުގެ ކޮމެންޓް ހޯދުމަށެވެ. ބިލަށް ކޮމެންޓް ދިނުން އެދި ކޮމިޓީން މިހާރު ވަނީ އެ ތިން ތަނަށް ވެސް ސިޓީ ފޮނުވައިފަ އެވެ.\nއެމްޑީޕީ ރައްޔިތުންގެ މަޖިލިސް އަދާލަތު ޕާޓީ އިސްލާމިކް މިނިސްޓްރީ އިމްރާން އަބްދުﷲ، ހޯމް މިނިސްޓަރު ގާނޫނުލް އުގޫބާތު މެމްބަރު ހިސާން ހުސެއިން (ތުޅާދޫ) އިސްލާމީ ފަތުވާދޭ އެންމެ މަތީ މަޖިލީސް ޑރ. އަހުމަދު ޒާހިރު، އިސްލާމިކް މިނިސްޓަރު\n34 ކޮމެންޓް, 12 ރިއެކްޝަންސް\nދީނުގެ ނަމުގައި ހަރުކަށިކަން ދެއްކުން ހުއްޓާލާ! އޯގާތެރިކަން އިސްކުރޭ! ލާދީނީއޭ ގޮވައި ލޭހުއްދަކުރުން ހުއްޓާލާ! ދީން ވަނީ ހެއްދެވި ފަރާތުން ހިމާޔަތް ކުރައްވާފައި! އަހަރެމެން އެކަމަށް ބާރުދީ ވިސްނައިދޭންވީ ންވީ!\nމުންކަރާތްތައް ހުއްޓުވަން ޤާނޫނީގޮތުން (ވެރިކަމުގެ ފަރާތުން) ކުރަންޖެހޭ ކަމެއް ކުރަންއުޅޭތީ މިމީހުން މިވަރަކަށް ބިރުން މިއުޅެނީ ކީއްވެބާވައެވެ.\nއަލީ ނަމީރާ މިބް\nވައްކަން ކޮއްފަ ނުކުރަމޭ ބުނުން. މަރާފަ، ރިބާ ކައިފަ، ފިލްމް ބަލާފަ، ފޮޓޯ ނަގާފަ،ޑްރަގް ނަގާފަ، މިޔުޒިކް ކުލެފަ، ... ނުކުރަމޭ ބުނުން. އެހުރިހާކަމެއް ހިތުން ރުހުމުން ކޮއްފަ، ތިބި ބަޔަކު މިބުނަނީ ލާދީނީއޭ އެހެން ބަޔަކާ ދިމާލައް! ލާދީނީ މިއޮއްނަނީ ހަމަ އެންމެ ދެ ކަމަކައްތަ؟\nއައި އެމް ޔޫ\nތިބިލުގެ ސަބަބުން ލާދީނީ މީހަކާ ދިމާލަށް ގަސްތުގައި ނަމާދު ނުކުރުމަކީ ދީނުން ބޭރުވުމޭ ބުނާ މީހާއަށްވެސް ފިޔަވަޅު އެޅިގެންދާނެ. ހެޔޮކަމަކަށް އަމުރުކޮށް ނުބައިކަންކަން މަނާކުރާ މީހުންނަކީ އެހެން މީހުންނަކީ ކާފިރުވެފައިވާ ބައެއް ކަމަށް ދެކޭ ބައެއް ކަމަށް ލާދީނީ މީހުން ދެކޭނެ އަދި އެފަދަ މީހުންނަށްވެސް ފިޔަވަޅު އެޅިގެންދާނެ. ހުކުރު ހުތުބާގައި ލާދީނީ މީހުންނާއި ދެކޮޅަށް އެއްޗެއް ބުނެފިނަމަވެސް އެއީ މިބިލުގެ ސަބަބުން ކާފިރު ގޮވުން.\nއޭނާއާއި ދިމާލަށް އެހެން ބުނުމުގެ ބޭނުމަކަށްވާން ޖެހޭނީ އޭނާ އިސްލާހުކުރުން ކަމަށްވާނަމަ އޭނާ ރުޅި އަރުވާލާކަށް ނުޖެހޭ! އަދި އޭނާ ބަދުނާމުކޮށް، ކާފަރެކޭ ބުނުމުން ލިބޭނެ ފައިދާއެއް ނެތް. އޭނާއާއި މެދު އޯގާތެރިވެ ނަމޫނާ ދައްކަން ވީ! އެވަރުން ނުވާނަމަ ކަމާއިބެހޭ ފަރާތަށް އަންގާ - މަގުމަތިން އަމިއްލައަށް ހުކުމް ނުކުރޭ!\nމިރާއްޖޭގެ މީހުން ކުރިން އުޅެމުން އައީ ސުންނީންގެ ފިގުހާ ސޫފީ ޢަގިދާގެ މަތީގަ. އެކަމަކު މިއަދު އުޅެން މަޖުބޫރުވެފައި މިވަނީ ނަޖިދުގެ ވައްހާބީ ޢަގީދާއާ ސަލަފުންނޭ ކިޔާ ބަޔަކު މަސްހުނިކޮށްފައި އޮތް ފިގުހީ ފިތުނައެއްގަ. ކޮންމެ ބަޔަކު ވެސް ދަޢުވާކުރަނީ އެމީހުން ފިޔަވާ ދެންތިބި އެންމެން ތިބީ ބާތިލް ގޮތުގައޭ. މިތާގައި ނެތް ފިތުނައެއް ނެތް. ޝާފިޢީ މަޒްހަބުވެސް ބާތިލް މަޒުހަބަކަށް ހަދަފި. ބާރުގަދަ އަޑުގަދަ މީހާގެ ދީން މިތާގަ އޮތީ.\nމުސްލިމަކު ކުރި ގޯސްކަމެއްގައި އޭނާއަކީ ދީނުންބޭރު މީހެކޭ (ލާދީނީ) އޭ ބުނުމަކީ ދީން ހުއްދަކުރާ ކަމެއް ނޫން! އެމަނާ ނުކުރެވި އެފުރުސަތު ހުޅުވާލުމަށް އިލްމުވެރިންގެ ނަމުގައި ފިތުނައަށް ފުރުސަތު ހުޅުވާލަނީބާ؟ މީހަކު ގޯސްވީމާ ނަސޭހަތް ދެނީ، ބަދުނާމުކޮށް ލޭ ހުއްދަކުރުމުގެ ބާރެއް އާއްމު ފަރާތަކަށް ނޯވޭ! ނަސޭހަތް ނުދެވޭ ނަމަ އެކަން ސަރުކާރަށް ހުށަހަޅަން ޖެހެނީ! އަފުޣާން ޓެރަރިސްޓް ގްރޫޕް ފަދައިން ހަރަކާތްތެރިވުމަށް ފުރުސަތު ހުލުވާލުމަށް ވަކާލާތު ނުކުރޭ!\nޢިސްލާމްދީނާއި މެދު ޒުވާންޖީލު ސައްކާއި ނަފްރަތު އުފެދޭ ފަދަ ވާހަކަ ނަމުގެ ކުރިޔަށް އަަމިއްލަ އަށް ސޭހު ކިޔައިގެން އުޅޭ މީހުންވެސް ނުދައްކަން ވެއްޖެ. މިދޭތެރެ އަކުން ފެނުނު ‘4 އަނބިން ވެރީ ބެސްޓު’ ޖަހައިގެން މީގެން މީހަކު އުޅުނު ތަން. ޢެންމެނަށްވެސް އެކަން އެގޭ. ކޮންމެހެން ޕޯސްޓަރ ހަދައިގެން އެކަން ގޮވާކަށް ނުޖެހޭ\nލާދީނީ ބަޔަކު ދީނީ ބަޔަކަށް ހެދޭނީ، އަދި ދީނުގެ ހަރުކަށި ފިކުރު ނައްތާލާ މެދުމިނުގެ ބަޔަކަށް ހެދޭނީވެސް ތިކިޔާ "އިލްމްވެރިން" ނަށް. ތިމާމެންގެ ވާޖިބު އަދާނުކޮށް، ޖާހިލުންގެ ބަޔަކު ކަމެއްކުރަންއުޅޭއިރަށް އެއަށް އިސްލާޙް ގެންނަން އެގޭނީވެސް އިލްމްވެރިންނަށް ނޫންތޯ. އަވަހަށް އެބިލް އިސްލާހްކޮއްލާފަ އަލުން ފޮނުވާދެއްވާ. މިގައުމުގަ އަފްއާނިސްތާނުގޮތަށް އެއްބަޔަކު ނަމާދަށްތިއްބާ މިސްކިތުގަ ބޮންގޮއްވާ ހިސާބައްދާކަށް ބޭނުމެއްނޫން.\nފަތުވާ ކޮމިޓީ އާއި ދެންވެސް ރާއްޖޭގައި އިސްލާމް ދީނުގެ މަތީ ތަޢުލީމް ޙާސިލްކޮއްގެން ތިއްބެބެވި އެހެން ޢިލްމްވެރިރިން އެއްތަނަކަށް އެއްވެ ތި ބިލްގެ ހުރިހާ މާއްދާޔަކަށް ވަކިވަކިން ބަހުސްކޮށް ތިބިލަކީ ދީނަށް ފުރައްސާރަކުރުމާއި، އަދި ދީނުގެ ނަމުގައި އެހެން މީހުނަށް ފުރައްސާރަކޮށް ފިތުނަ ނުއުފެއްދޭގޮތަކަށް ހަދާ ދެއްވަންވީ ނޫންތޯ. އިސްލާމް ދީނާ ގުޅުވައިގެން ރާއްޖޭގައި ސިޔާސީ ފިތުނަ އުފައްދާ ގައުމު ބައިބައިކުރުން އެއީ ވެސް ކުޑަ ނުރައްކަލެއްނޫން.\nހިސާނުހެއްދެވީ ދޮގެއްކަން މިއޮތީ ސާފުވެފަ ހިސާނޫ އިސްތިޔުފާ ދޮގުވެރިން މިނިސްޓަރުން ނަކައް ކަމަކުނުދާނެ ދޮގުހުވާކުރާ މިހާގެ ހެކިބަސް ދުވަހަކުވެސް ބަލައިގަތުމީ ހުއްދަ ކަމެއްނޫން އެއީ ހައްދުފަހަނަ އެޅުމެއްވެސްނޫން ވީމާ އަވަހައް އިސްތިޔުފާ ދެއްވާ ދޮގުހެދުމީ ވައްކަން ކުރުމުގެ ތަޅުދަނޑި


Enmen Hairan Kohla, Fenkalhi Kohli Sara Ge Speech, Keruma Hivaruge Misaleh!\nއިނާމު ދިނުމުގެ ޖަލްސާގައި ސަރާ----\nއެންމެން ހައިރާންކޮށްލާ، ފެންކަޅިކޮށްލި ސަރާގެ ސްޕީޗު: ކެރުމާއި ހިތްވަރުގެ މިސާލެއް!\n19 ޖޫން 2022 - 14:23:46\n"ކާމިޔާބީގެ ފަހަތުގައި ނުހަނު ގިނަ ގޮންޖެހުންތައް ވާކަން އެންމެނަށްވެސް އެނގޭ. އެކަމަކު މަދު ފަހަރެއްގަ ނޫނީ މިފަދަ ސްޕީޗެއްގަ އެ ވާހަކަތަކެއް ނުގެނެ"، ނ. އަތޮޅު ތައުލީމީ މަރުކަޒުގެ "ބެސްޓް އޯލް ރައުންޑް"ގެ ސޭޝް އަޅައިގެން ހުރެ، ސްކޫލުގެ އެންމެ މޮޅު ދަރިވަރުގެ ހައިސިއްޔަތުން، އެމަރުކަޒުގެ "ޕްރައިޒް ޑޭ" ހަފްލާގައި ސްޓޭޖް މައްޗަށް އަރައި ވާހަކަދައްކަން ލިބުނު ފުރުސަތުގައި އައިޝަތު ސަރާ އަހުމަދު، މިއަދު އެހުރި މަގާމަށް އައުމަށް ކުރިމަތިލާންޖެހުނު ގޮންޖެހުންތަކުގެ ވާހަކަ އަސަރާއިއެކު ކިޔައިދެން ފެށީ މިގޮތަށެވެ.\nތައުލީމުގެ އެންމެ މަތީ ހަރުފަތްތަކަށް ހިތުގައި ފުން އަޒުމެއް އޮވެގެން މީގެ 10 އަހަރުކުރިން އޭނާ ނ. އަތޮޅު ތައުލީމީ މަރުކަޒުން ފެށި އެދަތުރުގައި، ދޯނި ބަންޑުން ޖަހާލަން އެކި ދިމަދިމާލުން އައި ބިޔަ ރާޅުތަކުގެ ހަނދާން ނައްތާލުމަށްފަހު، ހިތުގައި މަލަން އަޅައިގެން "ސްކޫލުން ނުދިން އެހީތެރިކެމެއްގެ ވާހަކަ ދައްކާ، ދޮގުވެރި ޝުކުރާއި ތައުރީފުގެ ބަސްތަކެއް" އިއްވާކަށް ސަރާ ބޭނުމެއް ނުވި އެވެ.\nއޭނާ ވާހަކަ ދެއްކީ ހަގީގަތަށެވެ. ބުނެ އިއްވީ އެކަމުގެ ސަބަބުން ކުޑަކުޑަ ހިތަށް ކުރި އެތައް އަސަރުތަކެއްގެ ވާހަކަ އެވެ. ތެދެކެވެ. އެފަދަ ސްޕީޗެއްގައި ކުއްޖަކު އާއްމުކޮށް ނުދައްކާނެ އެތައް ވާހަކަތަކެއް އޭނާ ދެއްކީ ކެރިހުރެގެން ނެވެ. ވަކި ހިސާބަކުން ގިސްލަމުން ނެވެ. 2019 ،2020 އަދި 2021 ވަނަ އަހަރުގެ އިނާމު ދޭން މިދިޔަ ހަފްތާގެ ހުކުރު ދުވަހުގެ ރޭ ބޭއްވި ޖަލްސާގައި ސަރާ ދިނީ އަސަރުގަދަ އެހެނަސް "ބޯލްޑް" ސްޕީޗެކެވެ.\nލިބުނު ފަހުރާއި ޝަރަފަށް މާތްﷲ އަށް ހަމްދުކުރުމުން، ފެށި އެ ސްޕީޗުދޭން ސަރާ އާއި ސްކޫލުން ހަވާލުކޮށްފަވަނީ ހަގީގަތުގައި އިނގިރޭސި ބަހުން ނެވެ. ނަމަވެސް ލިބުނު ޝަރަފާއި، ފަހުރުގެ އެންމެ ހައްގުވެރި ފަރާތްކަމަށްވާ ސާރާގެ އެންމެ ލޯބިވާ އޭނާގެ ކާމިޔާބީގެ ހިތުގެ ލޭނާރު ކަމުގައިވާ މާމައަށް ފަހުމުނުވާނެ ގޮތަކުން އެ ސްޕީޗުދޭކަށް ސަރާގެ ހިތެއް ނޭދުނެވެ. ސްޕީޗު ދިނީ ދިވެހި ބަހުން ނެވެ.\nދެހާސް ނުވަވަނަ އަހަރު، ބޮޑުޗުއްޓީގައި އެންމެ ހަ އަހަރުގައި ސަރާގެ ހަޔާތުގެ އެންމެ ބޮޑު ނިންމުން ނިންމީ އޭނާ އަމިއްލަ އަށެވެ. އެއީ ގްރޭޑު-1 ކިޔެވުމަށް މާމަ ކައިރިއަށް، ނ. އަތޮޅު ތައުލީމީ މަރުކަޒު، ވެލިދޫ ސްކޫލަށް ކިޔަވަން އައުމަށެވެ. އެއީ އޭރުވެސް ތައުލީމު އުނގެނުމަށްހުރި ލޯތްބަކަށްޓަކައި، އޭނާ ނިންމި ނިންމުމެކެވެ.\nމިއަދު ސަރާ އެހުރި ހިސާބަށް ވާސިލުވުމަށް އޭނާ އެންމެ ފުރަަތަމަ އަޒުމު ކަނޑައެޅީ، އެންމެ ފުރަތަމަ އެ ސްކޫލުގައި ސަރާ ބައިވެރިވި އެސެމްބްލީއެއްގެ ތެރެއިން ނެވެ. އެއީ ޝަރަފާއި ހައިބަތު ރަމްޒުކޮށްދޭ ދަރިވަރުންތަކެއް ފެނި އެ ކުދިން ތިބި ހިސާބަށް ދިއުމަށް އޭނާގެ ހިތުގައި އެންމެ ހަ އަހަރުގައި އަށަގެން އަޒުމެކެވެ.\n"ގްރޭޑު އެކެއްގެ އެސެމްބްލީއަކުން ވަރަށް ރީތި ޓައީއެއް އަޅާ، ބޮޑުބޮޑުކޮށް ފަށް އަޅާފަ ހުރި ކުދިންތަކެއް އަޅުގަނޑު ދެކުނިން. އެއީ ޕްރިފެކްޓުން ކަމާއި، އެއީ ޝަަރަފުވެރި މަގާމެއްކަން އަޅުގަނޑަށް އެގުނު. އެދުވަހު ވަރަށް ވަރުގަދަ އަޒުމެއް ހިތުގައި ލީން. "އަޅުގަނޑުވެސް ކޮންމެވެސް ދުވަހަކަށް އެމަގާމަށް އަންނާނަމޭ" ތައުލީމީ ދައުރު ފެށިގެން ނިމެންދެން ފަހުރުވެރި ވަނަތަކެއް ހާސިލުކުރުމަށް އަޒުމުކަނޑައެޅިގެން ދިޔަގޮތް ކިޔާދެމުން ސަރާ ބުންޏެވެ.\nހިތުގަލީ އަޒުމާއިއެކު އެސްކޫލުގައި އޭނާ ހޭދަކުރި 10 އަހަރު ދުވަސްތެރޭ، ފަހަތަކަށް ނުބަލަ އެެވެ. ހިނގީ ކުރިއަށެވެ. ޝަރަފާއި ފަހުރަށް ފެން ބޮވައިގަނެގެން ހުރެ، ސްކޫލަށް ރީތި ނަން ހޯދައިދިނުމުގެ އަޒުމެއްގަ އެވެ. ސްކޫލު ދައުރު ނިންމާލީ އޭނާގެ ހިތުގައި ލީ ކޮންމެ އަޒުމެއް ހާސިލުކޮށް އެންމެ މޮޅު ދަރިވަރުގެ ގޮތުގައި އަމިއްލަ ނަފްސަށާއި، އާއިލާ އަދި ސްކޫލަށް ފަހުރުވެރި ނަން ހޯދާދީފަ އެވެ.\nޕްރިފެކްޓުން ހޮވާ އަހަރުކަމުގައިވާ ގްރޭޑު ހައެއްގައި ގްރޭޑު އެކެއްގެ އެސެމްބްލީ ތެެރެއިން އޭނާ ހިތުގައި ލީ ޕްރިފެކްޓުކަމުގެ ހުވަފެނުގައި ސަރާ ކުލަޖެއްސި އެވެ. ގްރޭޑު ހަޔަކުން ފެށިގެން 10 އަކަށް ޕްރިފެކްޓުގެ މަގާމުގައި ދެމިހުއްޓެވެ. ހަމަ އެ އެސެމްބްލީގައި ދެން ފެނުނީ ވަރަށް ރީތި ރަންކުލައިގެ ސޭޝް އެއް އަޅާފަހުރި ކުއްޖެކެވެ. އެއީ ސްކޫލު ކެޕްޓަނެވެ. އެ މަގާމުގެ ފަހުރުވެރިކާމާ ހައިބަތު ހަ އަހަރުގެ ސަރާގެ ހިތަށް އިހުސާސް ކުރެވި ކޮންމެވެސް ދުވަހަކުން އެމަގާމުވެސް ހޯދާނެ ދަރިވަރަކަށް ވުމަށް ހިތުން އަޒުމު ކަނޑައެޅި އެވެ. އަދި ގްރޭޑު ނުވައެއްގައި އެ ހުވަފެން ވެސް ހަގީގަތަކަށް ހަދާ، ޑެޕިއުޓީ ކެޕްޓަން ކަމުގެ މަގާމު ހޯދާ، ގްރޭޑު 10 އެއްގައި ސްކޫލު ކެޕްޓަން ކަމުގެ މަގާމު ސަރާ ހޯދި އެވެ.\nއެއަށްފަހު، 2013 ވަނަ އަހަރު ގައުމީ ގަދަ ދިހައެއްގައި އެ ސްކޫލުން ވަނަ ހާސިލުކުރި ދަރިވަރުން ރަތްދޫލާގައި ރަށަށް ގެނެވުނު ދުވަހުވެސް ސަރާ އަޒުމެއް ކަނޑައެޅި އެވެ. "އެ ރަތްދޫލާގައި ހިނގާލެވޭނެ ވަރުގެ ވަނެއް ހޯދާނަމޭ" އެވެ. މާމަ އާއެކު ޓޮޕްޓެން ޖަލްސާގެ އެންމެ ޖަލްސާއެއްވެސް ދޫނުކޮށްލާ ބަލާ ހެދި އެވެ. ނަތީޖާއެއްގެ ގޮތުން، އެ ޓޮޕްޓެންގެ ހުވަފެން ވެސް ސަރާ ހަގީގަތަކަށް ހެދި އެވެ. ހޯދި ފުރިހަަަމަ ކާމިޔާބީއަށް ފަހުވެސް، އެ ރަތް ދޫލާގައި ހިނގާލުމުގެ ފަހުރެއް އަދި ނަސީބެއްވެސް ނުލިބުނެ އެވެ. ނުދިނީ އެވެ. އެއީ އޭނާ އަކީ ބީރަށްޓެއްސަކަށް ވުމުން ނެވެ. އަމިއްލަ ނަފްސަށާއި، އާއިލާއަށް ހޯދަދިން ކޮންމެ ރީތި ނަމެއްގެ ފަހަތުގައި އޭނާގެ އުންމީދު އޮތީ ސްކޫލަށާއި ރަށަށްވެސް ރީތި ނަން ހޯދަދިނުމަށް ނަމަވެސް، ސަރާއަށް އޭރު ނޭނގި އޮތްކަމަކީ، ރަށުންނާއި، ސްކޫލުން އޭނާ ބަަލައި ނުގަންނަ ކަމެވެ. ބީރަށްޓެއްސެއްކަމުގެ ޓެގު މުޖުތަމައުގެ ބޯދާ ހިޔާލުތަކާއި، ނާތަހުޒީބު ބައެއް މީހުންގެ ސިކުޑިތަކުން ނުދާ ކަމެވެ.\nސަރާ ވަނީ ބެސްޓް އޯލް ރައުންޑްގެ ޝަރަފުވެސް ހޯދާފަ---\nގްރޭޑް-2ގެ "ޕްރައިޒް ޑޭ" އެވެ. އެއީ ސަރާގެ އެންމެ ފުރަތަމަ ޕްރައިޒް ޑޭ އެވެ. އެރޭ ސަރާގެ ލޮލުގައި އަޅައިގަތީ، ޖަލްސާ އެބަޔަކަށް ހާއްސަކޮށްފަވާ "ބެސްޓް އޯލް ދަރިވަރުން" އެވެ. އެރޭވެސް އެމަގާމު ހޯދާނެ ދަރިވަރަކަށް ވެސް ވާނަމޭ އަޒުމުކަނޑަ އެޅި އެވެ. އެ ޝަރަފާއި ފަހުރު އަމިއްލަ ނަފްސަށާއި، އާއިލާއަށް ހޯދައިދިނުމަށް އަޒުމު ވަރުގަދަކުރި އެވެ. އަދި އެ ސްޕީޗު ދޭން އޭނާ މިއަދު އަރާ ހުރީ، އެ ހުވަފެންވެސް މާތްﷲގެ އިރާދަފުޅާއެކު ހަގީގަތަކަށް ހަދާފަ އެވެ.\nނަމަވެސް 10 އަހަރުތެރޭ ކުރި އެތައް ބުރަ މަސައްކަތަކުން އޭނާ ހޯދި އެތައް ކާމިޔާބީއަކާއި ޝަރަފަކުން ލިބެންޖެހޭ ހިތްހަމަޖެހުން ސަރާގެ ހިތަކަށް ނުލިބެ އެވެ. އެއީ އެ ހަފްލާގެ ތެރެއިންވެސް ފެނިގެންދިޔަ ބާކީ ކޮށްލުމާއި، ތަފާތުކުރުމުގެ ސަބަބުންނެވެ.\n"މިހުރީ ހުވަފެނެއްގައިވެސް ކުލަ ޖެހުމުން ލިބެންޖެހޭ އުފާވެރިކަން އަޅުގަނޑުގެ ހިތަކަށް މިރޭ ނުލިބޭ. ގްރޭޑް އެކަކުން 10 އަށް އުޅުނު ސްކޫލަށް މި ހުރިހާ ޝަރަފެއް ގެނެސްދެވުނު ނަމަވެސް އަޅުގަނޑަށް ލިބުނީ ހުސް އަތްތިލަ ބަނޑިއެއް. އެއްވެސް ކަމެއް އަޅުގަނޑުގެ ނަމާއިއެކު މިރޭ މިތަނުން ފާހަގަކޮށް ނުލެވުނުތާގައި، އެކަމުގެ އަގުވަޒަންވެސް ނުކޮށްލެވުނު. އަޅުގަނޑުގެ 10 އަހަރުކުރީގެ ހުވަފެންތައް އެއީ އެއްވެސް އަގެއްނެތް އެއްޗެއްގެ ގޮތުގައި އަޅުގަނޑަށް މިރޭ ހަފްލާއިން އިހްސާސްވި" ތުރުތުރު އަޅާ، ކުރެހިފައިވާ އަޑަކުން، މަޑުމަޑުން ގިސްލަމުން ހިތްވަރާއިއެކު ސަރާ ވާހަކަދައްކަމުން ބުންޏެވެ.\nސަރާއަކީ އެ ސްކޫލުގެ އެންމެ މޮޅު ދަރިވަރު---\nގްރޭޑް ހަތަރެއްގައި ސެމިސްޓަ އެގްޒާމުހެދި އަހަރު، ވަަރަށް މަސައްކަތްކޮށްގެން މުޅި ކުލާހުން ދެވަނަ އަދި އޮނަލިސްޓެޑް ޕްރައިޒް ސާރާ ހޯދި އެވެ. ދެވަނަ ސެމިސްޓާގައި އެއަށްވުރެ މަސައްކަތްކޮށްގެން އެކުލާހުން އެއްވަނަ ހޯދާ އޮނަލިސްޓެޑް ޕްރައިޒް ހޯދި އެވެ. މި މަގާމާއި އެވަނަ ގްރޭޑު-4 ގެ ފަހު ސެމިސްޓާއިން ފެށިގެން ގްރޭޑް-10 އެއްގެ ފަހު ސެމިސްޓާއާއި ހަމަޔަށް ސަރާ ދެމެހެއްޓި އެވެ.\nތައުލީމީ ގޮތުން މިހުރިހާ ރީތި ނަމެއް ހޯދާ، އިތުރު ހަރަކާތްތަކުގައިވެސް ބައިވެރިވި އެވެ. އެގޮތުން ގްރުއާން މުބާރާތްތަކުގައި އާއި އަދަބީ ހަރަކާތްތަކުގެ އިތުރުން، ކުޅިވަރުގެ ހަރަކާތްތަކުގައި ގްރޭޑް-1 އަކުން ފެށިގެން 10 އަކަށް ބައިވެރިވެ، ކޮންމެ އަހަރުކުވެސް ކޮންމެވެސް ވަނައެއް ސަރާ ހޯދި އެވެ. އަތޮޅު ފެންވަރުގައި އަދި ރަށު ފެންވަރުގައިވެސް ރަށް ތަމްސީލުކޮށްދިނެވެ.\nމިއިން ކޮންމެ ކަމަކީ މިއަދު ސަރާއަށް ލިބުނު ކާމިޔާބީ ހޯދުމަށް މީގެ 10 އަހަރު ކުރިން ދެކުނު ހުވަފެން ހަގީގަތަކަށް ހެދުމަށް އޭނާ ކުރި މަސައްކަތެވެ. އެ ޝަރަފު ލިިބިގެން ސްކޫލަށާއި، މެނޭޖުމެންޓަށް ތައުރީފާއި ޝުކުރުގެ ބަސްތައް ބަރުތީލަ ކުރުމަށް ސްކޫލުގެ ހަފްލާއިން ދިން ފުރުސަތުގައި، ސަރާ ޝަކުވާ ކުރަންޖެހުނީ، މިއަދު އެއިން އެއްވެސް ކަމެއްގެ އަގު އެ ސްކޫލުން އަދާ ނުކުރުމުން ކޮށްފައިވާ ފުން އަސަރަކުން ނެވެ.\nއަމިއްލަ ރަށާއި، މައިންބަފައިން ދޫކޮށް ބީރަށްޓެހި ރަށަކަށް ފަހުރާއި ޝަރަފު ހޯދައިދިނުމަށް އޭނާ 10 އަހަރުތެރޭ ކުރި ބުރަ އެތައް މަސައްކަތަކަށް ފަހު ވެސް، އަމިއްލަ ރަށެއްގެ ގޮތުގައި ދެކުނު، އަދި އަމިއްލަ ސްކޫލެއްގެ ގޮތުގައި ދެކުނު ސްކޫލުންވެސް، ރަށުގެ މުޖުތަމައުންވެސް އޭނާ ބީރަށްޓެހި ކޮށްލާ، ސްކަންޑަރީ އަހަރުތަކުން ސުރެ ތަހަންމަލު ކުރަންޖެހުނު ތަފާތުކުރުންތަކާ ބޭއިންސާފު ހިތުން ފިލައިގެން ނުދާތީ އެވެ.\n"ޅަ އުމުރެއްގައި މައިންބަފައިންނާއި ވަކިވުމަކީ ފަސޭހަ ކަމެއް ނޫން. މަންމަ އާއި ބައްޕަ އަދި ކޮއްކޮ މަތިން ހަނދާން ވާ ދުވަސްތަކަކީ އަޅުގަނޑަށް ވަރަށް އުނދަގޫ ދުވަސްތަކެއް. އެހެންނަމަވެސް މާމައާއި ތުއްތަ ދިން ހިތްހެޔޮކަން ވެގެން ދިޔައީ އެ ހިތްހިޔޮކަން ފިލާދިޔަ ސަބަބަކަށް. ކުޑައިރު މިފަދަ ހިތްދަތިތަކާއި ކުރިމަތިލުމަށްފަހު ދެވަނަ ބޮޑު ހަނގުރާމެއް ކުރަންޖެހުނީ ރާއްޖޭގައި އަދި ދުނިޔޭގަވެސް އާލަމީ ބައްޔެއްކަމަށް ވެފަވާ ތަފާތުކުރުން މިބައްޔަށް. ސްކަންޑަރީ އަހަރުތަކުގައި ތަހަންމަލު ކުރަންޖެހުނު ތަފާތުކުރުންތަކާ ބޭއިންސާފަކީ އަޅުގަނޑުގެ ހަޔާތުން ދުވަހުކުވެސް ފިލާއިގެން ދާނެ ކަމެއް ނޫން، އަމިއްލަ ރަށް ދޫކޮށް ބީރަށްޓެހި ރަށަކަށް ކިޔަވަން އައީ އެފަދަ ނާތަހުޒީބު ކަންކަމާއި ކުރިމަތިލާން ޖެހިދާނެ ކަމަކަށް ނޫން،"\nސަރާގެ މާމަ، ތުއްތަ، އަދި ސާރާ-----\nގްރޭޑް-10 އެއްގެ ފަހު އަހަރު، ދެމަސްދުވަސްވަންދެން ބައިއޮލަޖީ ޓީޗަރެއް ނެތިގެން، އެ ކްލާސް ކޮންމެެވެސް ގޮތަކުން ގެންދެވޭނެ ކަމުގެ ހިޔާލު، ސްކޫލު ކެޕްޓަނެއްގެ ހައިސިއްޔަތުން ސާރާ ހުށަހެޅުމުންވެސް، ޕްރިންސިޕަލުގެ ފަރާތުން ލިބުނީ އެއްބާރުލުމެއް ނޫނެވެ. ހިތްވަރެއްވެސް ނޫނެވެ. އޭގެ ބަދަލުގައި ލިބުނީ ނުރުހުމާއި، އަޅާލުން ކުޑަކަމެވެ.\n"އެއީ އަޅުގަނޑުގެ ހަޔާތުން ފިލާއިގެން ދާނެ ދުވަހެއް ނޫން. އަޅުގަނޑު އެކުވެރިޔާ ތަހަންމަލު ކުރުމުން އައި ދަތިހައްލުކުރުމަށް ކެޕްޓެނެއްގެ ހައިސިއްޔަތުން ކުރަންޖެހޭ ކަމަކަށް އެދި ޕްރިންސިޕަލަށް ދެންނެވުމުން، އޭގެ ރައްދު ވެގެންދިޔައީ ކެޕްޓަނަކަށްވެ ހުރެ އަޅުގަނޑަށް ލިބުނު އެންމެ ބޮޑު ފެއިލްއަ އަށް. ސްކޫލު ދައުރުގައި މިނޫނަސް އެތައް ގޮތަކުން އޭރުގެ މެނޭޖްމެންޓު އޮތީ އިހުމާލުވެފައޭ ބުންޏަސް ދޮގަކަށް ނުވާނެ، މިހެން މިބުނަނީ ހެއްކާވެސް އެކު. މިކަމަށް އަޅުގަނޑާއިއެކު ކިޔެވި ނުވަ ދަރިވަރުން ހެކި ވާނެ" ޝަރަފުވެރި މެހެމާނެއްގެ ގޮތުގައި އެ ޖަލްސާގައި ބައިވެރިވެ އިން އޭރުގެ ޕްރިންސިޕަލް ކުރިމަތީ ހުރެގެން، ލޮލުން ކަރުނަ އަންނަމުންދިޔަ ހާލު ވެސް ސަރާ ވާހަކަދައްކަމުން ދިޔައީ ކެރުމާއި، ހިތްވަރުގެ މިސާލެއް މުޅި ސްކޫލަށް ދައްކަމުން ނެވެ.\nމިއަދު އޭނާ އަކީ ކުރިއަށް އޮތް މަރުހަލާތަކުގައި އަދިވެސް އިތުރު ކާމިޔާބީތައް ހޯދުމަށް ވިލާ އިންޓަނޭޝަނަލް ހައިސްކޫލުގައި ކިޔަވަމުންދާ ފަހުރުވެރި އުފާވެރި ދަރިވަރެކެވެ. ސާރާ ބުނިގޮތުން އެ ޖަލްސާގައި އޭނާގެ ވާހަކަތައް ބަލައިނުގަންނާނެ، އެވާހަކަތަކުގެ ސަބަބުން ނުރުހޭނެ އެތައް ބައެއްގެ ކުރިމަތީގައި ވެސް، އެފަދަ ސްޕީޗެއް ތެދުވެރިކަމާއި، ހިތްވަރާއިއެކު ދެވުނީ، މީގެ ކުރިން ދުވަހަކުވެސް އަމިއްލަ ނަފްސަށް ނުދެވޭ އިތުބާރެއް ވިލާ އިންޓަނޭޝަނަލް ހައިސްކޫލުގައި ހޭދަކުރި ދުވަސްތަކުގެ ތެރޭގައި އޭނާއަށް ލިބިފައިވާތީ އެވެ. އެކިކުލަ ކުލައިގެ ނަލަ ހެދުންތަކުގައި އެންމެން އެ ޖަލްސާއަށް ހާޒިރުވި އިރު، ސާރާ ޖަލްސާއަށް ހާޒިރުވީވެސް އޭނާ މިހާރު ކިޔަވަމުންދާ ވިލާ ހައިސްކޫލުގެ ޔޫނީފޯމުގަ އެވެ.\nސަރާގެ ވާހަކަތައް އެތަނުގައި އަޑުއަހަންތިބި ދަރިވަރުންނަށް ވެސް ސަރާ ދިނީ "ބޯލްޑް" ނަސޭހަތެކެެވެ. އެއީ ކިޔެވުމުގެ އިތުރުން އަމަލީ ގޮތުން ނަފްސު ކުރިއަރުވާ، އިތުރު ހަރަކާތްތަކުގައި ބައިވެރިވުމަށް ސްކޫލުތަކުން ކުދިންނަށް ކުރާ ޕްރެޝަރަށް ގޮންޖަހާ، ދިން ވަރުގަދަ ނަސޭހަތެކެވެ. އެކަން ކުރުމުގައި ސްކޫލުގެ ހަޔާތް ބޭކާރުކޮށްނުލުމަށް ސަރާ އެދުނެވެ. ބަދަލުގައި އަމިއްލަ ހުވަފެންތައް ހަގީގަތަކަށް ހެދުމަށް ކުރަންޖެހުނު ކޮންމެ ކަމެއް ކަމެއް ކުރުމަށް އަޒުުމުކަނޑައެޅުމަށް ސަރާ ނަސޭހަތްތެރިވި އެެވެ.\nދެން އޭނާގެ ނަސޭހަތް އަމާޒުކުރީ މުޖުތަމައުއާއި ބެލެނިވެރިންގެ އިތުުރުން ސްކޫލުގެ މެނޭޖްމެންޓަށެވެ. ސަރާ ބުނީ އުފަން ރަށާއި އާއިލާ ދޫކޮށް އޭނާ ވެލިދުއަށް ކިޔަވަން ދިޔައީ، ތައުލީމީ ގޮތުން ކުރިއަށް ދާނެ ފުރުސަތުތައް ހޯދަން "ސަލާން ޖަހަން" ޖެހޭނެ ކަމަށް އުއްމީދުކޮށްގެން ނޫން ކަމަށެވެ. އަދި އޭނާއަށް ލިބުނު ކޮންމެ ކާމިޔާބީއެއް ރަމްޒުކޮށްދެނީ އޭނާ ތަމްސީލުކުރި ވެލިދޫ ސްކޫލުކަމުން އެއީ ސްކޫލަށާއި ރަށަށްވެސް ލިބޭ ފަހުރެއް ކަަމަށް ބުންޏެވެ. އެކަމަށް ހަސަދަވެރިވެ، ނަފްރަތު ކުރުމުގެ ބަދަލުގައި އޭނާ އެދުނީ ކޮންމެ ދަރިވަރަކު ހޯދިކާމިޔާބީއަކަސް އެކަމަށް ހިތްވަރުދީ، އުފަލުގައި ބައިވެރިވާ ބަޔަކަށް، ރަށުގެ މުޅި މުޖުތައުވުމަށެވެ.\nމުޖުތަމައު އަށާއި ސްކޫލަށް ދިން ފުރިހަމަ ނަސޭހަަތަކަށްފަހު، ސަރާގެ 10 އަހަރު ދުވަހުގެ ތައުލީމީ ހަޔާތުގައި އެހީތެރިވި އެންމެންނަށް ޝުކުރުއަދާކުރަން ފެށިއިރު، އަޑުދިޔައީ ކުރެހެމުން، ތުރުތުރު އަޅަމުން ނެވެ. 2017 ވަނަ އަހަރު އެ ސްކޫލު ދޫކޮށް ދާން ނިންމި ނިންމުން ހުއްޓުވާ، ހިތްވަރު ދިން ޓީޗަރުންނާއި ގާތްމީހުންނަށް ޝުކުރު އަދާކުރަމުންދިޔައީ ވެސް ގިސްލަމުން ނެވެ. ޑިޕްރެޝަންއާއި އެންޒައިޓީ ތަހަންމަލުކުރިއިރު އެންމެ ގާތުގައި ހިތްވަރުދޭން ތިބި ޓީޗަރުންގެ ނަންތައް ކިޔާ ޝުކުރު އަދާކުރަމުންދިޔައިރު، ކިޔާ އެއްޗެއް އަޑުއިވެނީ ކިރިޔަ ކިރިޔާ އެވެ. އެކަމަކުވެސް ސްޕީޗު ނިންމާލީ ލޯބިވާ އާއިލާ އާއި، މަންމައާއި ބައްޕަގެ ހަަނދާންވެސް އާކުރަމުން ނެވެ.\nވަރަށް ދުރުގައި ހުރެގެން ދަތި ހާލުގައިވެސް ސަރާ ބޭނުންވި ކޮންމެ ކަމެއް ޝަކުވާއަކާއި ނުލާ ކޮށްދެމުންދިޔަ މައިންބަފައިންނާއި، 10 އަހަރުގެ ތައުލީމީ ހަޔާތުގައި އަގުނުކުރެވޭ، އެތައް އެހީތެރިކަމެއް ވެދެން އެންމެ ކައިރީ ތިބި ސަރާގެ ލޯބިވާ މާމަ އާއި ތުއްތައަށް ޝުކުރު އަދާކުރުމާއި ހަމަޔަށް ދިޔައިރު، ސަރާގެ ރުއިން ކޮންޓްރޯލެއް ނުކުރެވުނެވެ.\nފުންކޮށް ނޭވާލަމުން، ނުހަނު އުނދަގުލާއިއެކު ގިސްލަމުން ވާހަކަދެއްކިއިރު، އެތަނުގައި ތިބި ބައެއް މީހުންގެ ލޮލުންވެސް ކަރުނަ ހިލިއްޖެ އެވެ. ވެހޭހާއާއި ވާރެޔާ، ދޭހާ އަތްވެއްގައި އެންމެ ދުވަހެއްވެސް ވައްޓާނުލާ ސްކޫލުގެ ކޮންމެ ކަމެއް ކުރުމަށް ގެންގޮސްދީ ބަލައިގޮސް، މުޖުތަމައުން ސަރާއަށް ލިބެމުންދިޔަ ރުޅިވެރިކަމާއި ނަފްރަތާއި، ހަސަދަވެރިކަމުން ސަލާމަތްކޮށްދޭން ސަރާގެ ދިފާއުގައި ކުޑަ ހަނގުރާމައެއް ކުރަމުންދިޔަ މާމައަށް، ސަރާގެ މުޅި އުމުރު ހުސްވިޔަސް ޝުކުރު އަދާނުކުރެވޭނެ ކަމަށް ސާރާ ބުންޏެވެ.\nގިސްލަމުން މާމައަށް ހާއްސަކުރި މުޅި ޅެން ބައިތުގައިވެސް ޝުކުރު އަދާކުރެވޭނެ ގޮތެއް ނެތްކަމަށް ބުނަމުން "ވަރުގަދަ އެ ސްޕީޗު" ނިންމާލީ، މުޅި އެ ހަފްލާވެސް ހައިރާން ކޮށްލާފަ އެވެ. އަދި އެ ސްޕީޗު އަޑުއެެހި ކޮންމެ ދަރިވަރަކާއި، މީހެއްގެ ލޯ ކަރުންނުން ތެންމާލަމުން، ސްކޫލުތަކުގެ އެފަދަ ހަފްލާތަކުގައި ދެލިގަނޑަކުން ލިޔެވި އޮތް "ފޭކް ޝުކުރު ސްޕީޗް" ކޮންމެ ކުއްޖަކު އިއްވަން ނުޖެހޭކަން މުޅި ރާއްޖެއަށް ކިޔައިދެމުން އެ ހިތްވަރު ދެމުން ނެވެ.


Miaharuves Hoonu Moosumugai Councilthah Medhuvrikoh Boafen Foarukohdheynan - Ministry - Vaguthu\nކޮވިޑް-19: ބިރުވެރިކަން ބޮޑުވެ، ބަލި ފެތުރުން އިތުރުވަނީ - 8 މިނެޓް ކުރިން\nއެންވެރޮމެންޓް މިނިސްޓަރ ޑރ ހުސައިން ރަޝީދު ނޫސްވެރިންނަށް މައުލޫމާތުދެއްވަނީ - ވަގުތު އިމޭޖެސް: އަޝްހާދު އަބްދުﷲ\nވޭތުވެދިޔަ އަހަރުތަކެކޭ އެއްފަދައިން މިއަހަރުގެ ހޫނު މޫސުމުގައިވެސް ބޯފެނަށް ދަތިވެއްޖެ ނަމަ ކައުންސިލްތައް މެދުވެރިކޮށް އެރަށެއްގައި ދިރިއުޅެމުންދާ ރައްޔިތުންނަށް ބޯފެން ފޯރުކޮށްދެވޭނެ ކަމަށް މިނިސްޓްރީ އޮފް އެންވަޔަރަމެންޓް އިން ވިދާޅުވެއްޖެއެވެ.\nއެމިނިސްޓްރީ އިން މިކަން އާންމުކޮށް ކޮށްފައިވާ އިއުލާނެއްގައި ވިދާޅުވީ މިދިޔަ އަހަރެކޭ އެއްފަދައިން މިއަހަރުވެސް ބޯފެން ފޯރުކޮށްދޭނީ ފެނަކައިން ކައުންސިލްތަކާއި ގުޅިގެން ކަމަށެވެ. އަދި ފެނަށް އެދޭ އުސޫލާއި ފެން ފޯރުކޮށްދޭ އުސޫލުވެސް މިހާރު އެކުލަވާލެވިފައިވާ ކަމަށް އެމިނިސްޓްރީގެ އިއުލާނުގައި ވަނީ ވިދާޅުވެފައެވެ.\nއެންވަޔަރަމެންޓް މިނިސްޓްރީ އިން ކޮށްފައިވާ އިއުލާނުގައި ވިދާޅުވެފައި ވަނީ، އެރަށެއްގައި ފެން ހުންނަ މިންވަރާއި، ފެން ހުސްވަމުންދާ މިންވަރު ބަލައި މޮނިޓާ ކުރުމަކީ ރަށު ކައުންސިލްގެ ޒިންމާއެއް ކަމަށެވެ. އަދި އެމައުލޫމާތު ކޮންމެ ކައުންސިލަކުންވެސް ގަވައިދުން މޮނިޓަރ ކޮށް އީމެއިލްގެ ޒަރިއްޔާއިން އެ މިނިސްޓްރީ އަށް ފޮނުވަން ވާނޭ ކަމަށް އެ އިއުލާނުގައި ވަނީ ބަޔާންކޮށްފައެވެ.\nއަދި ވާރޭ ވެހޭ ދުވަސްތައް ބަލައި ފެންނަގައި ރައްކާކުރުމަކީވެސް ކައުންސިލްތަކުގެ ޒިންމާއެއް ކަމަށް އެއިއުލާނުގައި ވަނީ ވިދާޅުވެފައެވެ.\nމީގެ އިތުރުން ކައުންސިލަށް ފެން ހުސްވެދާނެ ކަމަށް ލަފާކުރެވިއްޖެ ނަމަ، ފެން ހުސްވުމުގެ 14 ދުވަހުގެ ކުރިން އެރަށެއްގައި ހުންނަ ފެނަކަ ބްރާންޗަށް ނުވަތަ ފެނަކަށް ބްރާންޗެއް ނެތްނަމަ ފެނަކަ ހެޑް އޮފީހަށް ފެނަށް އެދޭ ފޯމު ހުށަހަޅަން ޖެހޭ ކަމަށާއި، ފެނަކަ އޮފީހަށް ފޯމު ހުށަހެޅި ނަމަވެސް ފޯމުގެ ކޮޕީއެއް އެމިނިސްޓްރީ އަށް މެއިލްކުރަން ވާނެ ކަމަށް އެއިއުލާނުގައި ވަނީ ވިދާޅުވެފައެވެ.\nއަދި ފޯމު ހުށަހެޅިމުގައި އޭގެ ހުރިހައި ބައެއް ފުރިހަމަތޯ ބެލުމަށްވެސް އެންވަޔަރަމެންޓް މިނިސްޓްރީގެ އިއުލާނުގައި ވަނީ ވިދާޅުވެފައެވެ.\nކޮންމެ އަހަރަކުވެސް ހޫނު މޫސުމާއި ދިމާކޮށް، ރާއްޖޭގެ ބައެއް ރަށްތައް ފެނަށް ޖެހެއެވެ. އަދި ބައެއް ރަށްތަކަށް ފެންފޯރުކޮށްދޭން ދަތިވާ ފަހަރުވެސް އާދެއެވެ.\nގެމަނަފުއްޓާއި، މިލަންދޫގައި ފެނަކަ އޮފީހެއް އަޅަން ހަވާލުކޮށްފި\nޖެނުއަރީ 12, 2020 10:46\nބޭނުމީ ޕްލާންޓް އެވެ. ތިޔައީ ބަޔަކު މުއްސަނދި ކޮށްދޭން ކުރާ ކަމެކެވެ.\nޖެނުއަރީ 12, 2020 13:01\nބަލަ މޮޔަ ނުގޮވާ، ކަލޯމެން ވެރިކަމަށް އައިރުވެސް އެއީ ކުރަމުން އަންނަ ކަމެކޭ.\nޖެނުއަރީ 12, 2020 14:13\nމި ޖެނުއަރީމަހު މި ކަލޭގެ ބޮލަށް ސްނޯފައިބަނީކަން ނޭގެ!\nޖެނުއަރީ 29, 2020 23:32\nރައްޔިތުން ދެއަތް އުރާލައިގެން ތިބޭ ވިސްނުން މިސަރުކާރުން ދަސްކޮއްދެނީ... ފެން ވެސް ގެޔާއި ހަމައަށް... ފަސޭހަ އޯގާތެރި....


New Zealand Noor Miskithah Dhin Hamalaa Gai9Thanakah Vazan Eri Meehaa Ah Roadha Mas Thafaathu - Vaguthu\n6 މަސް ކުރިން ( މެއި 8, 2019 )\nނިއު ޒިލޭންޑްގައި 50 އަކަށް މުސްލިމުން ޝަހީދު ކޮށްލެވިގެންދިޔަ ހާދިސާގެ މަތިން އަދި ހަނދާނެތް ނުނެތެއެވެ. ކްރައިސްޓް ޗާޗުގައި ހުންނަ ދެ މިސްކިތެއްގެ ތެރެއަށް ވަން ނިރުބަވެރިޔާގެ ރަހުމު ކުޑަ ހަަމަލާތަކުން މުސްލިމް އެތައް ބަޔަކު، ނަމާދުގެ މަތިވެރި އަޅުކަމުގައި ތިއްބާ އެތައް މިތަނަށް ބަޑި ޖަހާ މަރާލެވުނު މަންޒަރު އެތައް ބަޔަކަށް ފެނުނެވެ. އެކަމާ މުޅި މުސްލިމް އުންމަތް ހިތާމަކުރިއެވެ. އިސްލާމުންނާ ދެކޮޅަށް ހިންގޭ އެފަދަ ގަތުލް އާންމުތަކަށް ދުނިޔޭގެ ލޯވެސް ހުޅުވިގެން ދިޔައެވެ.\nގިނަ ބަޔަކު އަމާން ދިރިއުޅުމެއް ހޯދަން ހިޖުރަކޮށްގެން އުޅޭ އެ ހިސާބުގަނޑުގައި ދިރިއުޅެމުން ދިޔައީ އެކި ގައުމުތަކުގެ މީހުން ނަމަވެސް، ހަމަލާއާއެކު ފެނިގެން ދިޔައީ މުސްލިމުންގެ އަހުވަންތަކެެވެ. ނިއު ޒިލޭންޑުން އެ ހަމަލާއާ ގުޅިގެން މުޅި ދުނިޔެއަށް ނަމޫނާ ދެއްކިއެވެ.\nހަމަލާއަށްފަހު އެ ސަރަހައްދުގެ ކަންކަން އަދިވެސް އެންމެ އާންމު ހާލަތަށް ގޮސްފައި ނުވާ އިރު، އެ ހަމަލާގެ ބިރުވެރިކަމާ ނާމާންކަން މިސްކިތްތަކަށް ދާ ކޮންމެ މީހަކަށްވެސް އިހުސާސް ކުރެވެއެވެ. ހަމަލާތަކުގައި ޒަހަމްވި އެކަކީ ތުރުކީގެ ރައްޔިތެއް ކަމަށްވާ ތެމާލް އަޓަކޮކޫގޫއެވެ. އޭނާ ގައިގެ ނުވަ ތަނަކަށް ވަޒަން އަރާފައިވެއެވެ. އޭގެ ތެރޭގައި އަތުގެ ތިން ތަނަކަށް، ފައިގެ ފަސް ތަނަކަށް އަދި މޫނަށްވެސް ވަޒަން އަރާފައިވެއެވެ.\nކޮންމެއަކަސް އެ ހާދިސާއަށް ާ ގިނަ ދުވަސް ވެފައި ނުވާ އިރު، ތެމާލް ދަނީ އަދިވެސް ބޭސްކުރަމުންނެވެ. އެތައް ބޭހެއް ކާން ޖެހުމުން ތެމާލްއަށް ރޯދަ ހިފުމުން މަހުރޫމް ވެފައިވާ ނަމަވެސް، އޭނާގެ އުންމީދައް ފޮންޏެވެ.\n"އެކުވެރި އަހުންނާ އުހުތުން. އަހަންނަށް އެތަކެއް ބޭސްތަކެއް ކާން ޖެހުމުން. މިހާރު ރޯދަ ހިފުމުން ވަނީ މަހުރޫމް ވެފައި. އެކަމަކު އަހަރެން ރަމަޟާން މަހުގެ ބަރަކާތް ލިބި ގަންނަން މަސައްކަތް ކުރަން. އިހުތިރާމް ކުރުމުގެ ގޮތުން އެއްވެސް މީހެއްގެ ކުރިމަތީގައި ކައި ފެންބޮއެ ނަހަދަން. މިސްކިތުގައި ކުރާ މަސައްކަތްތަކުގައިވެސް ވީވަރަކުން ބައިވެރިވަން،" ތެމާލް ބުންޏެވެ.\nތެމާލްއަށް މި ރޯދަ މަސް ތަފާތެވެ. އޭނާ ބުނެފައި ވަނީ އުންމީދަކީ އަނެއް ރޯދަ މަހުގައި ރޯދަ ހިފާ، އެންމެންނާ ބައިވެރިވުން ކަމަށެވެ.\nޖުލައި 17, 2019 13:22\nއަލްޙަމްދުލިﷲ މާތްﷲ ތެމާމަށް ރަޙްމތާއި ބަރަކާތް ލައްވާށިއެވެ. އަދި އެފަދަ އަޤީދާ ވަރުގަ މުސްލިމުން ކަމުގައި އަޅަމެން އެންމެން ލައްވާށިއެވެ.


ACC Ah Javaab Dhaary Vaan Maumoon Dhekolhu Hahdhavaafi - Vaguthu\nއޭސީސީއަށް ޖަވާބު ދާރީވާން މައުމޫން ދެކޮޅު ހައްދަވައިފި\n1 އަހަރު ކުރިން ( ފެބުރުއަރީ 27, 2018 )\nކުރީގެ ރައީސް އަލްއުސްތާޛް މައުމޫން އަބްދުލްޤައްޔޫމް\nއޭސީސީއަށް ޖަވާބު ދާރީވާން މައުމޫން ދެކޮޅު ހައްދަވާފިއެވެ.\nޤާނޫނީ ގޮތުން އުފެދިފައި އޮތް ސަރުކާރު ވައްޓާލުމުގެ ތުހުމަތުގައި މިހާރު ހައްޔަރު ކުރިވިފައިވާ ކުރީގެ ރައީސް މައުމޫން އަބްދުލް ޤައްޔޫމްގެ ވެރިކަމުގެ ފަހުކޮޅު، އޭރުގެ އޮޑިޓަ ޖެނެރަލް ނެރުއްވި އޮޑިޓް ރިޕޯޓްތަކުގެ މައްސަލައިގައި އެންޓި ކޮރަޕްޝަން ކޮމިޝަން (އޭސީސީ) ގެ ޓީމަކުން އެ މަނިކުފާނާ ސުވާލު ކުރަން ޖަލަށް ދިޔުމުން ޖަވާބުދާރީވެވަޑައިގަތުމަށް އިންކާރު ކުރައްވައިފި އެވެ.\nމައުމޫންގެ ޤާނޫނީ ވަކީލުންގެ ޓީމުން މިއަދު ބޭއްވި ނޫސްވެރިންގެ ބައްދަލު ވުމެއްގައި މައުމޫންގެ ޤާނޫނީ ވަކީލުންގެ ޓީމުގައި ހިމެނުއްވަވާ މައުމޫން ހަމީދު ވިދާޅުވީ އެ މައްސަލަ އަށް މިހާރު 10 އަހަރުވެފައިވާތީ އެއީ ތަހުގީގުކޮށް، ދައުވާ ކުރެވޭނެ މައްސަލައެއް ނޫން ކަމަށެވެ.\nމީގެ އިތުރުން މައުމޫން ހަމީދު ވިދާޅުވީ ސިޔާސީ މަސްރަހުގައި ހިނގާ ކަމަކުން ކުއްލިއަކަށް އޭސީސީގެ ބޭފުޅުންނަށް "ނިދިން ހޭފުޅުލެވިގެން" މައްސަލަތައް ބައްލަވަމުން ގެންދަވާ ކަމީ މީގެ ކުރިން ވެސް ފެންނަން އޮތް ހަގީގަތެއް ކަމަށެވެ.\nރައީސް މައުމޫންގެ މައްޗަށް އުފުލާފައިވާ އިތުރު މައްސަލަ ތަކުގެ ހެކި ލިބިފައިވާ ކަމަށް ފުލުހުންވަނީ ބުނެފައެވެ. ފުލުހުން އިއްޔެ ބުނީ މައުމޫންގެ އިތުރުން، އެ މަނިކުފާނުގެ ދަރިކަލުން، ރައްޔިތުންގެ މަޖިލީހުގެ ދިއްގަރު ދާއިރާގެ މެމްބަރު އަހުމަދު ފާރިސް މައުމޫނާއި މައުމޫންގެ ދަރިކަނބަލުން ޔުމްނާ މައުމޫންގެ ފިރިކަލުން މުހައްމަދު ނަދީމް ސުޕްރީމް ކޯޓުގެ ފަނޑިޔާރުންނަށް ރިޝްވަތު ދީގެން، ގާނޫނީ ސަރުކާރު ވައްޓާލަން މަސައްކަތް ކުރި ކަމުގެ ހެކި ލިބިފަިއވާ ކަމަށެވެ.\n"އެމްޑީޕީގެ ފްލެޓު މަޅީގައި ނުޖެހުމަށް ގޮވާލާން "\nނަޝީދު ދީނާ ހިލާފު ވާހަކަތައް ދައްކަނީ، ހުޅަނގުން ހިންގާ ޖަރީމާއެއްގެ ދަށުން - ނިހާން\nއަރާމު ނިންޖެއްގައި އަވަހަށް ނިދާލުމަށް މިއީ "ޖާދުލެއް" - ރާއްޖެއިން މިހާރު ލިބެން އެބަހުރި\n51 މިނެޓް ކުރިން\nފެބުރުއަރީ 27, 2018 19:39\nމުސްކުޅި ސިންގާ ގައގެ ބާރެއްނެތަސް ނިކަން ޖައްބާރުވާނެ!\nފެބުރުއަރީ 27, 2018 19:44\nކިތައްމެ ބޮޑު ކުޝެއްކުރިޔަސް10 އަހަރު ފަހުން ހުރިހާކަމެއް ޑިލީޓް ވާނެ.\nފެބުރުއަރީ 27, 2018 20:02\nރަނގަޅު މައުމޫނަށް ކެތްތެރިކަން ﷲމިންވަރު ކުރައްވާށި\nއެއްވެސް ކަމަކަށް ޖަވާބު ދާރީވާނެ ކަމެއް ނެތް\nޔާމިނު ބޭނުން ހުކުމެއް ކޮއްފަ ދޭންބޭނުން އަޒާބެއް ދައްކަމުންދޭ\nއަނިޔާވެރިންގެ ނިމުން ވަރަށް ހިތިވާނެ\nފެބުރުއަރީ 28, 2018 09:39\nރައީސް މައުމޫނަކީ ވަރަށް ކެތްތެރި ވިސްނުންފުޅު ތޫނު، ހިތްވަރުގަދަ ބޭފުޅެއް. ރައީސް މައުމޫނަށް އެނގިވަޑައި ގަންނަވާނެ ރަނަގަޅާނުބައި. އޭސީސީ އަށް ޖަވާބު ނުދެއްވާނަމޭ ވިދާޅުވަންޏާ ތީގަ ކޮންމެސް ގޯހެއްއުޅެނީ.\nފެބުރުއަރީ 28, 2018 10:34\nކުނރިބީ އަހުމަދު އާދަމް ވެސް ތިގޮޅީގައި އޮތް\nފެބުރުއަރީ 28, 2018 11:15\nޢެ ބޭބެގެ ޒަމާނުގައި ބައްލަވައިގެން ތިއްބެވީމާ ވަރަށް ބާރުލާ ވާހަކަ ދައްކަވާނެ


Yoosuf Bin Thaashfeen 14 - One Online\nޔޫސުފު ބިން ތާޝްފީން 14\n(14 ނޮވެމްބަރާ ގުޅޭ)\n"އާނ ދަރިފުޅާ! އެކަމަކު ހަނގުރާމަ އަދިއެއް ނުނިމޭ ދަރިފުޅާ!" عبـدالمـنعــم އެހެން ވިދާޅުވެފައި އަނެއްކާވެސް حسن އުރައިލެއްވިއެވެ. އެއަށްފަހު سـكيـنـة އާއި، سعد އާއި، أحمد އާ ދިމާއަށް ބައްލަވައިލެއްވުމަށްފަހު حسن ބިންމަތީގައި ބަހައްޓަވައިފިއެވެ. "މާތް اللّـه ތިޔަބައިމީހުން ރައްކާތެރިކުރައްވާށި!" މިހެން ވިދާޅުވެފައި އޭނާ ހަރުކޮށް ހިންގަވައިފައި ބޭރަށް ނުކުމެވަޑައިގެންފިއެވެ.\nسعد އާއި، أحمد އާއި حسن އާ ތިންބޭފުޅުން އެބޭފުޅުންގެ މަންމަޔާ ދިމާއަށް ބައްލަވައިލެއްވިއެވެ. سعـد ގެ ފެންކަޅިވެފައިވާ ލޯފުޅު ހެކިދެނީ އޭނާއަށް އަނެއް ދެބޭފުޅުންނަށްވުރެ މާގިނަ ކަންތައް އެނގިވަޑައިގަންނަވާކަމެވެ.\nعبـدالمـنعــم ހާޒިރުކުރެވުނީ ޤަޞްރުއްޒަހުރާގެ ދާރުލްއުމަރާއު މާލަމަށެވެ. އޭނާ ގެންދެވުނީ عبّــاد އާއި إبـن عمّــار އާ ދެބޭފުޅުންގެ ކުރިފުޅުމައްޗަށެވެ. عبّــاد އިންނެވީ ވެރިކަމުގެ ތަޚުތުގައެވެ. معـتـمـد ގެ ގަވަރނަރެއްގެ ހައިސިއްޔަތުންނެވެ. އޭނާގެ ކަނާތްޕުޅު ފަރާތުގައި އިންނެވީ إبـن عمّــار އެވެ. ވާތްފަރާތްޕުޅުގައި އިންނެވީ އިޝްބީލިއްޔާގެ ފަނޑިޔާރުމަނިކުފާނެވެ. އެބޭފުޅުންގެ ފަހަތްޕުޅުގައިހުރީ އިޝްބީލިއްޔާގެ ސިފައިންގެ އޮފިސަރުންގެ ގޮނޑިކޮޅުތަކެވެ. ތަޚުތުގެ ކުރިމަތީގައި ހުރީ ޤުރުޠުބާގެ އަމީރުންކުރެ معـتـمـد ގެ ރަސްކަން ގަބޫލުކުރައްވައިފައިވާ ބޭފުޅުންގެ ގޮނޑިކޮޅުތަކެވެ. އެގޮނޑިކޮޅުތަކުގެ ފަހަތުގައި ފާރަވެރީން ސަފުސަފަށް ތިއްބެވެ. ތަޚުތުގެ ދެފަރާތުގައި ޚާއްޞަ މަޤުޞަދަކަށްޓަކައި ބައެއް ގޮނޑިކޮޅުތައް ހުހަށް ބަހައްޓައިފައި ހުއްޓެވެ.\nعبـدالمـنعــم ސިފައިންގެ މީހެއްގެ ހައިބަތާއެކު ދަރުބާރަށް ވެދެވަޑައިގެންފިއެވެ. އެދަރުބާރުގެ ގޮނޑިކޮޅުތަކުގައި އިށީނދެވަޑައިގަތުމުގެ ދަހިވެތިކަމުގައި ޤުރުޠުބާގެ ޝަރަފާއި މިނިވަންކަން ވިއްކައިލެއްވި އަމީރުންނާ ދިމާއަށް މަލާމާތުގެ ހިނިފުޅުވަޑުވައިލެއްވުމާއެކު ބައްލަވާލެއްވިއެވެ. އެއިން އެއްވެސް ބޭފުޅަކަށް عبـدالمـنعــم އާ ހަތަރުކަޅި ހަމަކުރައްވާކަށެއް ކެރިވަޑައެއް ނުގެންނެވިއެވެ. إبـن عمّــار ގެ އިޝާރާތަކަށް އިޝްބީލިއްޔާގެ ސިފައިންގެ އޮފިސަރެއް ތެދުވެއްޖެއެވެ. އޭނާ އެތަނުން ހުހަށްހުރި ގޮނޑިކޮޅަކާ ދިމާއަށް އިޝާރާތް ކޮށްލައިފައި عبـدالمـنعــم އަށް އިށީނދެވަޑައިގަންނަވަން ދަންނަވައިފިއެވެ. ނަމަވެސް عبـدالمـنعــم އެނގިވަޑައިގެންނެވި ކަމަކަށް ނެހެއްދެވިއެވެ.\nإبـن عمّــار ވިދާޅުވިއެވެ. "އަޅުގަނޑުމެން ކަލާއަށް މިތަނަށް ވަޑައިގަތުމުގެ އުނދަގޫފުޅު ޖެއްސީ ރަޙުމަތްތެރިކަމުގެ ހައިސިއްޔަތުން. އިށީނދެވަޑައިގަންނަވާ!"\nعبـدالمـنعــم ޖަވާބު ދެއްވިއެވެ. "ނޫން! އަޅުގަނޑު ތިޔަކަހަލަ ގޮނޑިޔެއްގެ ދަހިވެތިކަމުގައި ކަލާގެ ރަޙުމަތްތެރިޔަކަށް ވާކަށެއް ބޭނުމެއް ނޫން!"\nإبـن عمّــار ވިދާޅުވިއެވެ. "ކަލާއަށްވެސް އެނގިވަޑައިގަންނަވާނެ ފަދައިން ޤުރުޠުބާގެ އަޣުލަބިއްޔަތު ވަނީ އިޝްބީލިއްޔާގެ ޝަހެންޝާހުގެ ރަސްކަން ގަބޫލުކޮށްފައި!"\n"ތިޔައަށްވުރެ މާގިނަ ކަންތައްތައް އަޅުގަނޑަށް އެނގޭ."\n"އެއީ ވަރަށްދިގު ވާހަކައެއް. ތިޔަބޭފުޅުން އެވާހަކަ އަޑުއައްސަވާ ހިތްޕުޅެއް ނުވާނެ."\n"ކަލާއަށް ވާހަކަ ދެއްކެވުމުގެ އަމުރު އެބައޮތް!"\nއަންދަލުސްގެ މަދީނަތުއްޒަހްރާއުގެ އަލްގަސްރު ގަނޑުވަރު، އަލްގަސްރު ގަނޑުވަރުގެ ވަށައިގެން ވަނީ ބަގީޗާ ހައްދައިފައި --- ފޮޓޯގެ ޝުކުރު: މަދީނާޕްރޮޖެކްޓް.\n"ވާހަކަ ދައްކާކަށެއް އަޅުގަނޑު ކަލާގެ އިޒުނައަކަށް ބޭނުމެއް ނޫން. އަޅުގަނޑުގެ އަނގައިގެ ތެރޭގައި ދޫ އޮތްހައި ހިނދަކު އަޅުގަނޑަށް ޙައްޤުގެ އަޑު އުފުލިދާނެ. އަޑުއައްސަވާ! ޤުރުޠުބާގެ މިނިވަންކަމާއި ޢިއްޒަތް ފޭރިގަތުމަށްޓަކައި ޠުލައިޠުލާއިން ފޭރޭ މީހުންގެ ޖަމާޢަތެއް އަތުވެއްޖެ. ޤުރުޠުބާގެ އަހުލުވެރީން ގެންދިޔައީ އެޑާކޫންނާ ހަނގުރާމަ ކުރަމުން. ހަނގުރާމަ ހިނގަމުންދަނިކޮށް އިޝްބީލިއްޔާއިން ވަގުންގެ ބައިގަނޑެއް އަތުވެއްޖެ. އެމީހުން އައީ ރަޙުމަތްތެރީންކަމަށް ހެދިގެން. ޤުރުޠުބާގެ މީހުން އެވަގުންނަކީ ތިމާމެންގެ ޝަރަފާއި މިނިވަންކަން ރައްކާތެރި ކޮށްދޭންއައި ބައެއްކަމުގައި ހީކޮށް އެވަގުންގެ ޖަމާޢަތަށް ތިމާމެންގެ ގޯތިގެދޮރުން ޖާގަ ދީފައި ޑާކޫންނާ ދޭތީން އެކައްޗަށް ހަނގުރާމަކުރާން ނުކުމެއްޖެ. އެމީހުން ޑާކޫންތައް ފައްސައިލި. ނަމަވެސް އެބައިމީހުންނަށް އެނބުރި އާދެވުނުއިރު ވަގުންތިބީ އެމީހުންގެ ގޯތިގެދޮރަށް ވެރިވެގެން. ތިޔަބޭފުޅުން ރަޙުމަތްތެރިކަމުގެ މޫނުބުރުގާގެ ތެރޭގައި ފޮރުވިވަޑައިގެން ތިއްބަވައި ޒަހަރުން ކަޅިކުރައްވައިފައިއޮތް ޚަންޖަރެއް އަޅުގަނޑުމެންގެ ބުރަކަށްޓަށް ހަރުއްވައިފީމު. އަޅުގަނޑު އެއްބަސްވަން. މިރަށުގެ ބަޔަކު ވަނީ ތިޔަބޭފުޅުންގެ ޒަހަރުގެ އަސަރު ގަބޫލުކޮށްފައި. އެކަމަކު އޭގެ މާނައަކީ އެބައިމީހުން ރުހުމުގައި ތިޔަބޭފުޅުންގެ އަޅުވެތިކަމުގެ ނިކަމެތިކަން ގަބޫލުކުރީކީ ނޫން. އެބައިމީހުންނަށް ތިޔަބޭފުޅުންގެ ކަނޑިކޮޅުތައް އެބައިމީހުންގެ ކަނދުރާތަކާ ކައިރިވެފައިވާތަން ފެނުމުން ތިމާމެންގެ ބަލިކަށިކަމާއި، އާރެއް ބާރެއް ނެތްކަމަށް އިޢުތިރާފުވީ. ޤުރުޠުބާގެ އަހުލުވެރީން ތިބީ ތިޔަބޭފުޅުންގެ އަޅުވެތިކަމަށް ރުހިގެން ކަމުގައި ގަބޫލު ކުރައްވާނަމަ ތިޔަބޭފުޅުންގެ ސިފައިން ޤުރުޠުބާގެ ވަށައިފާރުގެ ތެރެއިން ނިކަން ބޭރުކޮށްލައްވަ ބައްލަވާ. އެއަށްފަހު ބައްލަވާން ތިއްބަވާ. ޤުރުޠުބާގެ އަހުލުވެރީން ތިޔަބޭފުޅުންނަށްޓަކައި އައްޒަހުރާގެ ދޮރޯށިތައް ހުޅުވަނީތޯ ނުވަތަ އިޝްބީލިއްޔާއާ ހަމައަށް ތިޔަބޭފުޅުން ފަހައިދަނީތޯ. ތިޔަބޭފުޅުން އިޝްބީލިއްޔާއިން މިރަށަށް ވަޑައިގަތުމަށް އެއްމަސްދުވަސް ބޭނުންކުރެއްވީމު. އެކަމަކު އަޅުގަނޑު ޔަގީންކޮށް އަރުވަން ޤުރުޠުބާގެ މީހުން އެންމެ ދުވަހަކުން ތިޔަބޭފުޅުން އިޝްބީލިއްޔާއަށް ގެންގޮސްދޭނެ."\nإبـن عمّــار އޭނާގެ ކުރިފުޅުމަތީގައިހުރި މޭޒުކޮޅުމަތީން ކަރުދާހެއް ނަންގަވައި ފަތްޖައްސަވައިލައްވައިފައި عبـدالمـنعــم ގެ އަތްޕުޅަށް ދެއްވަމުން ވިދާޅުވިއެވެ. "އަޅުގަނޑު ކަލާގެ ކެރިވަޑައިގަތުމާއި ސާފުބަހުން ވާހަކަފުޅު ދެއްކެވިކަމަށް އިޢުތިރާފުވަން. އެކަމަކު މިކަރުދާސް ބައްލަވައިލައްވާ. މިއީ معـتـمـد އަށް ބައިޢަތު ހިއްޕަވައިފައިވާ ދަންނަބޭކަލުންގެ ފަތުވާ."\nعبـدالمـنعــم ޖަވާބު ދެއްވިއެވެ. "ތިޔަ ކަރުދާސް ނުބެލިކަމުގައިވިޔަސް އަޅުގަނޑު ތިޔަ ކަރުދާހުގައި ސޮއިކުރައްވައިފައިވާ ޢިލްމުވެރީންގެ ނަންތައް ވަކިވަކީން ދަންނަވައިފާނަން. އަޅުގަނޑުގެ ގާތުގައި އެބޭފުޅުންގެ އީމާނުގެ އަގު ތިޔަ ކަރުދާސް ހަޑިކޮށްފައިވާ ދެލީގެ އަގަށްވުރެވެސް މާދަށް. ސިންގާ ދިރިއުޅޭ ޖަންގަލިތަކުގައި ހިޔަޅުވެސް ދިރިއުޅޭ. އަދި ކީއްތޯ. ސިންގާއަށްވުރެ ހިޔަޅުގެ އަދަދު މާގިނަ. ތިޔަ ފަތުވާ ދިން ޢިލްމުވެރީން މިހާރު ތިބޭނީ ޤުރުޠުބާ ނޮޅައިލެއްވުމުގައި ތިޔަބޭފުޅުން އެ ޢިލްމުވެރީންވެސް ބައިވެރިކުރައްވާނެކަމުގެ ފޮނި އުންމީދުގައި. ތިޔަ ކަރުދާހުގައި ސޮއިކުރައްވައިގެން މި މަޖިލީހުން ގޮނޑި ހޯއްދެވުމުގެ ބަދަލުގައި ތިޔަބޭފުޅުންގެ ޖަލުތަކަށް ތަރުޖީހުދެއްވި ޢިލްމުވެރީންގެ ނަންފުޅުތައްވެސް އަޅުގަނޑު ދަންނަވައިފާނަން."\nއިޝްބީލިއްޔާގެ ޤާޟީ ވިދާޅުވިއެވެ. "އަޅުގަނޑު އުންމީދުކުރަނީ އަންދަލުސުގައި ފެތުރިފައި މިއޮތް ބައިބައިވުން ނައްތައިލުމުގައި ކަލާ އަޅުގަނޑުމެންނަށް އެއްބާރުލުން ދެއްވާނެކަމަށް. معـتـمـد ފިޔަވައި އެހެން ރަސްކަލަކަށް އަންދަލުސުގެ މުސްލިމުން މުލޫކުއްޠަވާއިފުންގެ ކިބައިން ސަލާމަތްކޮށްދެއްވިދާނެތޯ؟"\nعبـدالمنعـم ވިދާޅުވިއެވެ. "ކީއްވެތޯ މަނިކުފާނު ވިދާޅުނުވީ. މިއީ އަމިއްލަ އެދުމާއި، ކެހިވެރިކަމާއި، މަކަރުވެރިކަމާއި، ޢައްޔާޝީކަމުގެ ދުވަސްވަރޭ. އެހެންވީމާ މުލޫކުއްޠަވާއިފުންގެ ތެރެއިން އެންމެ ޢައްޔާޝީ އެންމެ މަކަރުވެރި، އެންމެ އަމިއްލަ އެދުން ބޮޑު އެންމެ ކެހިވެރި މީހެއްގެ އަޅުވެތިކަން ގަބޫލުކުރަމާ ހިނގާށޭ. މަނިކުފާނު ތިޔަ ވަޑައިގަތީ ޤުރުޠުބާގެ އަހުލުވެރީންގެ ކިބައިން معـتـمـد އަށް ބައިޢަތު ހޯއްދަވާން. އެއީ معـتـمـد އަކީ ކްރިސްޓިއަނުންނަށް ޖިޒީ ދެއްވާ ބޭފުޅަކަށްވާތީތޯ؟ އަލްފާންސޫގެ މޫނުފުޅުގެ ނިޤާބު ކަމުގައިވާތީތޯ؟ އަންދަލުސުގެ މުސްލިމުންގެ ސަލާމަތަކީ އޭނާ ކަމުގައި މަނިކުފާނު ތިޔަ ވިދާޅުވީ މުސްލިމުންގެ ތެރޭގައި ބައިބައިވުމުގެ އޮށް އެންމެ ގިނައިން އިންދެވީ އޭނާ ކަމުގައިވާތީތޯ؟"\nއަންދަލުސްގެ މަދީނަތުއްޒަހްރާއުގެ އަލްގަސްރުގެ ދާރުލް އުމަރާއު މާލަން. މުސްލިމް އަންދަލުސްގެ ޝަރަފުވެރި ރަސްރަސްކަލުންކުރެ ޢަބްދުއްރަޙްމާނު -3ބޭރުގެ އިއްޒަތްތެރީންނާ ބައްދަލު ކުރައްވައި އުޅުއްވީ މިމާލަމުގައި. ފޮޓޯގެ ޝުކުރު : މަދީނާ ޕްރޮޖެކްޓް.\nދަރުބާރުގައި ތިބި މީހުންގެ ކެތްތެރިކަން ކޮޅުންލައިފިއެވެ. معـتـمـد ގެ ޒުވާން ދަރިކަލުން އެހައިތަނަށް އިންނެވީ އެއްވެސް ބަސްފުޅެއް ވިދާޅުނުވެއެވެ. އޭނާ ކަންބޮޑުފުޅުވެގެން ތުންފަތްޕުޅު ހައްޕަވާން ފައްޓަވައިފިއެވެ. އިޝްބީލިއްޔާގެ ސިފައިންގެ އޮފިސަރުން ގޮނޑީން ތެދުވެ عبـدالمنعـم ގެ ވާހަކަފުޅާ ދެކޮޅުހަދަމުން ގެންދިޔައެވެ. إبـن عمّــار ގުގުރައިވަޑައިގެންފައި ވިދާޅުވިއެވެ. "ހުއްޓައިލާ! ކަލޭ އަމިއްލައަށް އެންމެ ބޮޑެތި އަދަބުތަކުގެ ޙައްޤުވެރިއަކަށް ވެގެންފީމު."\nނަމަވެސް عبـدالمنعـم އޭނާގެ ތަޤުރީރު ކުރިއަށް ގެންދެވިއެވެ. ޤުރުޠުބާގެ ޣައްދާރުންވެސް ހަޅޭއްލަވަމުން ގެންދިޔައެވެ. عبـدالمنعـم ގެ އަޑުފުޅު އެ އެންމެންގެ އަޑަށްވުރެވެސް މާބާރެވެ.\nއެންމެފަހުން إبـن عمّــار ހަޅޭފުޅު ލައްވައިގެންފިއެވެ. "މިހިރަ ބޮޑު މުޖުރިމު މިތަނުން ގެންދޭ!"\nވިއްސަކަށް ފަނަރަވަރަކަށް ފާރަވެރީން عبـدالمنعـم ގެ ގައިކޮޅަށް އަރައިގެންފިއެވެ. އޭނާ ކޮއްޕައިގަންނަވަމުން ބޭރަށް ނެރެފިއެވެ.\nއެވަގުތު ޤުރުޠުބާގެ އަމީރުންކުރެ معـتـمـد އަށް ވަފާތެރިވެވަޑައިގަންނަވާނެކަން އިޢުލާން ކުރައްވައިފައިވާ ބޭފުޅެއް އޭނާގެ ގޮނޑިކޮޅުން ތެދުވެވަޑައިގެންފިއެވެ. އޭނާއަކީ ޤުރުޠުބާގެ ވަރަށް ނުފޫޒުހުރި ބޭފުޅެކެވެ. އޭނާ ވިދާޅުވިއެވެ. "إبـن عمّــار!" ދެންމެއަކު عبـدالمنعـم އެދެއްކެވި ވާހަކަފުޅަށް އަޅުގަނޑުވެސް ތާއީދުކުރަން." އޭނާ މިހެން ވިދާޅުވެފައި إبـن عمّــار ގެ ޖަވާބަކަށް އިންތިޒާރު ކުރެއްވުމެއްނެތި عبـدالمنعـم ގެ ފަހަތްޕުޅުން ނުކުމެވަޑައިގެންފިއެވެ.\nރޭގަނޑު އަވަހާރަފުޅު ލެއްޕެވުމުގެ ކުރީން حسن އޭނާގެ އާދައިގެމަތީން އޭނާގެ މަންމަގެ އަރިހުން ވާހަކައެއް ވިދާޅުވެދެއްވާން އެދިވަޑައިގެންނެވިއެވެ. ނަމަވެސް سـكيـنـة ވިދާޅުވިއެވެ. "ދަރިފުޅާ! މިރޭ އެކޮޔަށް ވާހަކަ ވިދާޅުވެދެއްވާނީ އެކޮއިގެ ބޭބެ سعد!"


Ithuru furabandhakah dhiumakee kuran rangalhu kameh noon: Raees - vNews.mv\nރާއްޖޭގެ ބޯޑަރު ހުޅުވާލުމަށް ވެލާނާ އިންޓަރނޭޝަނަލް އެއަރޕޯޓްގައި ވެފައިވާ ތައްޔާރީތައް ރައީސް ބައްލަވާލައްވަނީ:\nއިތުރު ފުރަބަންދަކަށް ދިއުމަކީ ކުރަން ރަނގަޅުކަމެއް ނޫން: ރައީސް ސާލިހް\nސައިފް އަޒްހަރު 03 August 2020, 13:59\nއިތުރު ފުރަބަންދަކަށް ދިއުމަކީ ކުރަން ރަގަޅު ކަމެއް ނޫންކަމަށް ރައީސުލްޖުމްހޫރިއްޔާ އިބްރާހިމް މުހަންމަދު ސާލިހް ވިދާޅުވެއްޖެއެވެ.\nއެ މަނިކުފާނު މިހެން ވިދާޅުވެފައިވަނީ، މިއަދު ކުރައްވާފައިވާ ޓްވީޓެއްގައެވެ.\nރައީސް އިބްރާހިމް މުހަންމަދު ސާޅިހްގެ ޓްވީޓްގައި، ކޮވިޑް-19 ޖެހޭ މީހުންގެ ޢަދަދުދަނީ އިތުރުވަމުން ކަމަށާއި، ބަލިފެތުރުން ކޮންޓްރޯލް ކުރުމަށްޓަކައި ބޭރުގައި އުޅޭއިރު މާސްކް އެޅުމަށް އެދިވަޑައިގެންފައި ވެއެވެ.\nއަދި ހެލްތު ޕްރޮޓެކްޝަން އޭޖެންސީގެ އެންގުންތަކަށް ޢަމަލުކުރުމަށާއި، އެކަމުގައި ހުރިހާ އެންމެންގެ އެއްބާރުލުން ވަރަށް މުހިންމު ކަމަށްވެސް ވިދާޅުވެފައި ވެއެވެ.\n"ކޯވިޑް-19 ޖެހޭ މީހުންގެ ޢަދަދުދަނީ އިތުރުވަމުން. ބަލިފެތުރުން ކޮންޓްރޯލް ކުރުމަށްޓަކައި ބޭރުގައި އުޅުއްވާއިރު މާސްކް އަޅުއްވާ. @HPA_MV ގެ އެންގުންތަކަށް ޢަމަލުކުރައްވާ. ހުރިހާ ބޭފުޅުންގެ އެއްބާރުލެއްވުން ވަރަށް މުހިންމު. އިތުރު ފުރަބަންދަކަށް ދިއުމަކީ ކުރަން ރަގަޅު ކަމެއްނޫން"\nރައީސް އިބްރާހިމް މުހަންމަދު ސާލިހް\nއިތުރު ފުރަބަންދަކަށް ދިއުމަކީ ކުރަން ރަގަޅު ކަމެއް ނޫންކަމަށް ރައީސް ވިދާޅުވިއިރު، އިތުރު ފުރަބަންދަކަށް ދިއުމަކީ އެދެވިގެންވާ ކަމެއް ނޫންކަމަށް ސަރުކާރުގެ އެހެން އިސް މަސްއޫލުވެރިންވެސް ގެންދަވަނީ ވިދާޅުވަމުންނެވެ.\nއޭގެ ބަދަލުގައި އެ ބޭފުޅުންނާއި، އަދި ރާއްޖޭގެ ސިއްހީ ފަރާތްތަކުން އިރުޝާދު ދެމުންގެންދަނީ މާސްކް އަޅައިގެން އުޅުމަށާއި، އިޖުތިމާއީ ގައިދުރުކަން ގާއިމްކުރުމަށާއި، މީހުން ގިނައިން އެއްވެއުޅޭ ތަންތަނަށް ނުދިއުމަށާއި އަދި ކޮންމެހެން ދާންޖެހޭ ތަންތަނަށް މެނުވީ ނުގޮސް، އަދިވެސް ގިނައިން ގޭގައި ތިބުމަށެވެ.\nފުރަބަންދުގެ ފުރަތަމަ ފިޔަވަހީގައި ޖޫންމަހުގެ 15 ވަނަދުވަހު ލުއިދީ، އަދި ދެވަނަ ފިޔަވަހީގައި ޖުލައިމަހުގެ 1 ވަނަދުވަހު އިތުރު ލުއިތައް ދިންފަހުން ރާއްޖޭގައި ކޮވިޑް-19 އަށް ޕޮޒިޓިވްވާ މީހުންގެ އަދަދު ދަނީ އިތުރުވަމުންނެވެ.\nފުރަބަންދަށް ލުއިދޭން ފެށިފަހުން އިއްޔެއަކީ މިހާތަނަށް އެއްދުވަހެއްގައި އެންމެ ގިނަ އަދަދަކަށް މީހުން ޕޮޒިޓިވްވި ފުރަތަމަ ދުވަހެވެ. އިއްޔެ އެކަނިވެސް 215 މީހުން ޕޮޒިޓިވް ވެފައި ވެއެވެ.\nހޮނިހިރު ދުވަހު 156 މީޙުން ޕޮޒިޓިވް ވެފައި ވެއެވެ.\nކޮރޯނާވައިރަސް އެޗް.ޕީ.އޭ ރާއްޖެ ސިޔާސީ ރައީސް އިބްރާހިމް މުހައްމަދު ސޯލިހު\nވެރިންނަށް ކޮންކަމެއް. ރައްޔަތުން ހާލުގަ އުޅެން ޖެހޭނީ. އިބޫ ސޯލިހުއަކީ ނަޝީދު ގެންގުޅޭ ދޫންޏެއް. ނަސީދު ބުނިގޮތަކަށް ކަންކުރާނީ. މިގައުމު މުޅިން ހަލާކުކޮށްފި ތި ނަސީދު.


ތ.ތިމަރަފުށީ އެއާޕޯޓަށް ޑީސަލް ސަޕްލައި ކޮށްދޭނެ ފަރާތެއް ހޯދުމަށް\nތ.ތިމަރަފުށީ އެއާޕޯޓަށް މަހަކު 6000 ލީޓަރުގެ ޑީސަަލް ސަޕްލައި ކޮށްދޭނެ ފަރާތެއް ހޯދުމަށް ބޭނުން ވެއެވެ.\nވީމާ، މިމަސައްކަތަށް ޝަޢުގުވެރިވެލައްވާ ފަރާތްތަކުން ޕްރޮޕޯސަލް އީމެއިލްގެ ޒަރިއްޔާއިން މި ކުންފުނީގެ އީމެއިލް [email protected] އަދި[email protected] އަށް މެއިލް ކުރައްވައިގެން،5ނޮވެމްބަރ 2020 ވާ ބުރާސްފަތި ދުވަހުގެ މެންދުރު 12:00 ކުރިން ޝައުގުވެރިކަން ފާޅު ކުރެއްވުން އެދެމެވެ.\nމި މަސައްކަތާއި ގުޅޭ އިތުރު މައުލޫމާތު ޝައުގުވެރިކަަން ފާޅުކުރައްވާ ފަރާތްތަކާއި ހިއްސާ ކުރެވިގެން ދާނެއެވެ.\nމައުލޫމާތު ސާފުކުރެއްވުމަށް އެދޭ ބޭފުޅުން، އިސްވެ ދެންނެވުނު އީމެއިލް އެޑްރެސްއަށް އީމެއިލް ފޮނުއްވައިގެން، ނުވަތަ މި ކުންފުނީގެ ނަންބަރު 3331230 އަށް ގުޅުއްވައިގެން މަޢުލޫމާތު ސާފުކުރެއްވުން އެދެމެވެ.